Screen Ah Maa Gina In Belumun Loa Hiruvaa Nama Geygai Dhevidhaane Faruvaa - Vaguthu\nސްކްރީނަށް މާ ގިނައިން ބެލުމުން ލޯ ހިރުވާ ނަމަ ގޭގައި ދެވިދާނެ ފަރުވާ\nމިއަދުގެ ދުނިޔޭގައި 85 އިންސައްތައަށް ވުރެ ގިނަ މީހުން، ދުވަހުގެ ދެބައިކުޅަ އެއްބަޔަށް ވުރެ ގިނަ ވަގުތު ހޭދަވަނީ ތަފާތު ސްކްރީންތަކަށް ބެލުމުގައެވެ. ފޯނާއި، ލެޕްޓޮޕާއި، ކޮމްޕިއުޓަރާއި ޓެބްލެޓްސް ފަދަ އެއްޗެހި ކައިރީގައި ގިނަ ވަގުތުތަކެއް ހޭދަކުރުމުގެ ސަބަބުން ލޮލަށް އަސަރުކުރެއެވެ.\nމިކަމުގެ ސަބަބުން ލޯ ހިރުވާ އިތުރަށް ލޮލަށް ގެއްލުން ލިބެއެވެ. މިފަދަ ހާލަތްތަކުގައި ގޭގައި ލޮލަށް ދެވިދާނެ ބައެއް ފަރުވާ:\nހޫނުކޮށްފައިވާ ތުވާއްޔެއް ލޮލުގައި ޖެއްސުން\nމާގިނައިން ސްކްރީންތަކަށް ބެލުމުގެ ސަބަބުން ލޯ ހިކިވެ ހިރުވާން ފަށައެވެ. މިކަމަށްޓަކައި ހޫނު ފެނުން ތުވާއްޔެއް ތެންމާލުމަށް ފަހު ފަސް މިނިޓް ވަންދެން ލޯ މަތީގައި ބާއްވާށެވެ.\nކަޅިރަވައިގެ ސަބަބުން ލޮލުގައި ހުންނަ ތެޔޮ ގަނޑުކޮށް ލޯ ހިކިވެއެވެ. އެހެންކަމުން ކޮންމެ ދުވަހަކު ވެސް ގަވާއިދުން ކަޅިރަވަ ރީތިކޮށް ސާފުކުރަން ޖެހެއެވެ. މިކަމަށްޓަކައި ކުޑަކުދިންނަށް ހާއްސަ ކުރެވިފައިވާ ޝޭމްޕޫއަކުން ކޮންމެ ދުވަހަކު ވެސް ކަޅިރަވަ ދޮވެލާ މަސާޖު ކުރަންވާނެއެވެ.\nގިނަގިނައިން އެސްފިޔަ ޖަހައިލުން\nސްކްރީންތަކަށް ގިނައިރު ބަލަހައްޓައިގެން ތިބުމުން އެސްފިޔަ ޖެހުން މަދުވެއެވެ. އޭގެ ސަބަބުން ލޯ ހިކިވެ ހިރުވަން ފަށައެވެ. އެހެންކަމުން ގިނަގިނައިން އެސްފިޔަ ޖެހުމުން ލޯ ތެތްކޮށް ބެހެއްޓުމަށް އެހީތެރިވެދެއެވެ.\nކެއުމުގައި ތެޔޮ ގިނަ މަސް ހިމެނުން\nސެލްމަން، ލައްޓި، ފަދަ ތެޔޮ ގިނަ އެތައް ބާވަތެއްގެ މަހުގައި އޮމެގާ ތިން ފެޓީ އެސިޑް ހިމެނެއެވެ. މި ބާވަތުގެ މަސް ކެއުމުގައި ބޭނުން ކުރުމުން ލޮލުގައި ހުންނަ ތެޔޮކަން ހިފަހައްޓައިދިނުމަށް އެހީތެރިވެދެއެވެ.\nސްކްރީނަށް ބެލުމުން ލޮލަށް ކުރާ އަސަރު ކުޑަ ކުރުމަށް އެންމެ ރަނގަޅީ ސްކްރީންތަކަށް ބެލުން މަދު ކުރުމެވެ.


MDP ge "May 6" eh committee ufehdhee 100 vote in | Jazeera\t"މޭ ހައެއް ކޮމެޓީ" ގެ ކޮމެޓީ އުފެއްދީ 100 ވޯޓުން - Jazeera\nއެމްޑީޕީގެ "މޭ ހައެއް ކޮމެޓީ" ގެ ކޮމެޓީ އުފެއްދީ 100 ވޯޓުން\nއަބްދުﷲ ނަސީރު އިބްރާހިމް June 11, 2021 473 views0\n24 އޭޕްރީލް 2021 - އެމްޑީޕީގެ ޤައުމީ ހިންގާ ކޮމެޓީގެ ބައްދަލުވުމުގެ ތެރެއިން -- ފޮޓޯ: މުންޝިދު / އެމްޑީޕީ\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ދިން ޓެރަރިސްޓް ހަމަލާގެ ތަހުޤީޤަށް ފާރަވެރިވުމަށް މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އިން "މޭ ހައެއް ކޮމެޓީ" އުފައްދައިފި އެވެ.\n"މޭ ހައެއް ކޮމެޓީ" އުފައްދަން ހުށަހެޅުއްވީ އުނގޫފާރު ދާއިރާގެ މެމްބަރު މުހައްމަދު ވަހީދު އެވެ. ރޭ ބޭއްވި އެމްޑީޕީ ޤައުމީ މަޖިލީހުގެ ބައްދަލުވުމުގައި އެ ހުށަހެޅުމަށް ވޯޓަށް އެހުމުން 100 މެންބަރުން ވޯޓް ދެއްވިއެވެ. 8 މެންބަރަކު ވޯޓް ނުދެއްވާ ތިއްބެވިއެވެ. ފާސްކުރަން ނުފެންނަ ކަމަށް އެއްވެސް މެންބަރަކު ވޯޓް ދެއްވާފައެއް ނުވެއެވެ.\nކޮމެޓީގައި ފަސް މެމްބަރުން ތިއްބަވަ އެވެ. އެއީ ރައީސް މުހައްމަދު ނަޝީދުގެ ފަރާތުން މެމްބަރަކާއި، ވިލުފުށީ ދާއރާގެ މެންބަރު ހަސަން އަފީފް އާއި ފޮނަދޫ ދާއިރާގެ މެންބަރު މޫސާ ސިރާޖު އާއި ހެންވޭރު އުތުރު ދާއިރާގެ މެންބަރު އިބްރާހިމް މުއިއްޒު އާއި ކުރީގެ ޑިފެންސް މިނިސްޓަރު އަމީން ފައިސަލް އެވެ.\nޤައުމީ މަޖިލީހުގެ ގިނަ މެމްބަރުން ވަނީ ރައީސް ނަޝީދަށް ދެވުނު ހަމަލާ ކުށްވެރިކޮށްފަ އެވެ. އަދި އެޔާއެކު ސަލާމަތީ ހިދުމަތްތަކުގެ މަސައްކަތްތައް ހުރިގޮތަށްވެސް ގިނަ މެމްބަރުން ފާޑުވިދާޅުވެފައިވެއެވެ. އޭގެއިތުރަށް ތަހުޤީީޤް ކުރިއަށްދާ ސްޕީޑާއި ގުޅޭގޮތުންވެސް ގިނަ މެމްބަރުން ވަނީ ކަންބޮޑުވުން ފާޅުކޮށްފަ އެވެ.\n"މޭ ހައެއް ކޮމެޓީ" ގެ ކޮމެޓީ އުފެއްދީ 100 ވޯޓުން


Dreamers FC aai UFC badhdhal kuri match UFC kaamiyaab koffi | Fainu Online\nމިރޭގެ މެޗްގެ ތެރެއިން - ފައިނު އޮންލައިން ފޮޓޯ: އިސްމާޢީލް ޝަފީޢު\nއިބްރާހިމް ފަހީމް 10 އޮކްޓޯބަރު 2020, ހޮނިހިރު, 23:48\nރ. ފައިނު ފުޓްސަލް ޓީމެއް ކަމަށްވާ ޑްރީމަރސް އެފްސީ އާއި ރ. މީދޫ ޔޫ އެފް ސީ ބައްދަލުކުރި އެކުވެރިކަމުގެ ފުޓްސަލް މެޗް ޔޫ އެފް ސީ ކާމިޔާބު ކޮށްފިއެވެ.\nމިރޭ ފައިނު ފުޓްސަލް ދަނޑުގައި ކުޅުނު މި މެޗްގައި ޔޫ އެފް ސީން ވަނީ މޮޅު ކުޅުމެއް ދައްކާފައެވެ. އަދި އެޓީމުން މި މެޗް ކާމިޔާބު ކޮށްފައިވަނީ 8 - 1 ގެ ނަތީޖާ އަކުންނެވެ. ޑްރީމަރސް އެފް ސީން ޖެހި ހަމައެކަނި ގޯލް ނަގާފައިވަނީ ހުސެން ޒާހިރެވެ.\nމިދުވަސްވަރު ރަށުން ބޭރުގެ އެކި ޓީމްތަކާއި ފައިނު ފުޓްސަލް ޓީމްތަކުން އަންނަނީ އެކުވެރިކަމުގެ މެޗްތަކެއް ކުޅެމުންނެވެ.\nއިތުރު ލިޔުންތައް ރ. މީދޫ ރ. ފައިނު ފުޓްބޯޅަ\nއޮޑި 1 week ago


Biruveri vaahaka: Teaser dhahkaalaifi\n"ބިރުވެރި ވާހަކަ" ސީރީޒްގެ ޓީޒާ މަންޒަރެއް --\nޓީވީ ޕްރޮޑިއުސަރެއްގެ ގޮތުގައި މަޝްހޫރުކަން ހޯދި އަދި މިހާރު ފިލްމް އިންޑަސްޓްރީގައި އެންމެ ފާހަގަކޮށްލެވޭ ޑައިރެކްޓަރުންގެ ތެރޭގައި ހިމެނޭ އިލްޔާސް ވަހީދު (އިއްލެ) ގެ "ބިރުވެރި ވާހަކަ" ސީރީޒްގެ ޓީޒާ މިރޭ އާންމުކޮށްފި އެވެ.\nދިރާގު ޓީވީ އިން ދައްކާ މި ސީރީޒްގެ ޓީޒާ އިން ފިލްމުގައި ހަރަކާތްތެރިވާ ވަރަށް ގިނަ ތަރީން ފެނެއެވެ. އޭގެ ތެރޭގައި މަރިޔަމް އައްޒަ އާއި އައިޝަތު ރިޝްމީ އާއި ނުޒުހަތު ޝުއައިބް ފާހަގަކޮށްލެވެއެވެ. އަދި ޓިކްޓޮކްގައި ފާހަގަކޮށްލެވޭ ގިނަ ތަރީންތަކެއް ފެނެއެވެ. ޓީޒާގައި ފެނިގެން ދަނީ ހުރިހާ މީހުންވެސް ބިރުވެރި ކަމެއްގެ ތެރޭގައި ވަނިކޮށެވެ. ބައެއް މީހުންގެ މޫނާ ހަށިގަނޑުގައި ޒަހަމުތައް ހުއްޓާވެސް ފެނެއެވެ.\nޓީޒާގެ ކުރީން އެ ސީރީޒްގެ ޕްރޮމޯޝަނަލްވެސް ވަނީ ދައްކާލާފައެވެ. ޕްރޮމޯޝަނަލް ލަވަ އަކީ "ޝައިތޯނާ" އެވެ. ޒުވާން ލަވަކިޔުންތެރިޔާ އަންދަލާ ހަލީމްގެ ހިތްގައިމު އަޑުން ކިޔާފައިވާ މި ލަވަޔާއެކު "ބިރުވެރި ސީރީޒް" އަށް ކުރެވޭ އިންތިޒާރު ވީ އިތުރެވެ.\nލަވަ ވަރަށް ފުރިހަމަ އެވެ. މިއީ މި ފަހުން ފެނުނު އެންމެ މޮޅު އެއް ލަވައޭ ބުނެވިދާނެ އެވެ.\nމި ލަވައިން އެންމެ ފާހަގަކުރެވޭ އަނެއް ކަމަކީ ރުތުބާ އަހުމަދުގެ މޭކަޕްކުުރުމުގެ ކުޅަދާނަ ކަމެވެ. އަދި އޯކޭޒްއިންކްގެ ވަރަށް ފުރިހަމަ މަސައްކަތެއް ފެނިގެން ދެއެވެ. މި ހިތްގައިމު ލަވަ ޑައިރެކްޓް ކޮށްފައިވަނީ އިއްލެ އެވެ.\nވަރަށް ގިނަ ބަޔަކު ވަނީ އިއްލެގެ މި މަސައްކަތަށް ތައުރީފުކޮށްފައެވެ. މިހާތަނަށް ލަވަ ބެލި އެތައް ބަޔަކު ވަނީ ލަވަ ވަރަށް މޮޅު ކަމަށް ބުނެފައެވެ. ޓީވީ ދާއިރާއާ ފިލްމީ މަސައްކަތުގައި ފާހަގަކޮށްލެވޭ ބައެއް ބޭފުޅުންވެސް ވަނީ މި ލަވައަށް ވަރަށް ބޮޑަށް ތައުރީފުކޮށްފައެވެ.


🌟🌟Fathisthari Vaahaka🌟🌟: ފޯންކޯލް - 48 ވަނަ ބައި\nއުފާވެރި ހިތަކާއެކު ނަވީންގެ ކާރު ގޮސް މަޑުކޮށްލީ މާޔާގެ ގޭގެ ކައިރިއަށެވެ. ކާރުގެ އިންޖީނު ނިއްވާލާފައި އަނެއް ސީޓްމަތީގައި އޮތް ފޯން ނަގައިގެން މާޔާއަށް ނަވީން ގުޅަންފެށީ އެގެއާއި ދިމާލަށް ބަލަމުންނެވެ. އާއްމުގޮތެއްގައި އެގާރައިގެ ފަހުން އެގޭ ދޮރާށި ހުޅުވާފައެއް ނުހުންނާނެކަން އޭނައަށް އެނގެއެވެ. އެކަމަކުވެސް މާޔާ ހޭލާ އުޅޭނެކަމާމެދު އޭނަ ޝައްކެއް ނުކުރެއެވެ.\n"ހޭއި......ނިދީތަ....؟" ދެތިންރިންގަކާއެކު މާޔާ ފޯން ނެގުމުން ނަވީން އަހާލިއެވެ.\nއަނެއްކޮޅުން، އެނދުގައި އޮވެގެން ނިދެމުން ދިޔަ މާޔާގެ ކަންފަތުގައި ނަވީންގެ އަޑު ޖެހުމާއެކު ނިދިވެސް ފިލި ކަހަލައެވެ. އެގޮތަށް ނުބުނެ އައުމަކީ ނަވީންގެ މިޒާޖެއް ނޫންވީމައެވެ.\n"އުނހުނ.......ދެން އޮތީ" ހިތްއެދޭ މީހަކާ ވާހަކަ ދައްކަން ބޭނުންނަމަ، ތަނެއްގައި ތާށިވެފައި ހުއްޓަސް ކަމެއް ނުކުރަމޭ ވަރަށް ހުސްކޮށޭ މިހިރީ ބުނުމަކީ މިއީ ހަމަ އާއްމު ކަމެކެވެ. މާޔާއަށްވެސް އެވީ އެހެންނެވެ.\n"ނުކުމެލެވޭނެތަ.......؟" ނަވީން ބޭނުންވަނީ އޭނަގެ އުފަލުގައި މާޔާ ބައިވެރި ކުރާށެވެ.\n"މިހާރު.....އެގާރަގަޑިބައިވެސްވެއްޖެއެއްނު...؟" ނުކުމެލާށޭ ނަވީން ބުނުމާއެކު މާޔާގެ ލޯ ހުއްޓުނީ ފާރުގައި ހުރި ގަޑިއަށެވެ. އެއީ ލަސްގަޑިއެކެވެ. އެކަމަކުވެސް އެ ސުވާލުގެ ފަހުބައި ނިމުނުއިރު މާޔާ ހުރީ އެނދުންފައިބައިގެން ގޮސް ފާހާނާ ދޮރުމަތީގައެވެ. ފޯން ބޭއްވުނުހާ އަވަހަކަށް ހެދުން ބަދަލުކުރަން ފާހާނާއަށް ވަނުމަށް ތައްޔާރުވެގެންނެވެ.\n"މައްސަލައެއްނެތޭ.....ވަރަށްބޮޑު ވާހަކައެއް ބުނަންވެގެން. މިއިނީ ތިގޭ ބޭރުގަ....." ނަވީންގެ އަޑުންވެސް އުފާވެރިގޮތް މާޔާއަށް އިހްސާސް ވެއެވެ.\n"ކޮން ބޮޑުވާހަކައެއް........" އޭނަ ކައިރީ ބޮޑުވާހަކައެއް ބުނަންވެއްޖެއޭ ނަވީން ބުނުމުން މާޔާގެ ވިންދުއަވަސްވިއެވެ.\n"ދެން ނުކުމެބަލަ.....ކިތައް މިނެޓް ދޭންވީ.....؟" އޭނަ ބުނެފިއްޔާ މާޔާ ނުކުންނާނެކަން ނަވީނަށް ވަރަށް ޔަގީންވާ ކަހަލައެވެ. ދޭންވީ ކިތައްމިނެޓްތޯ އެހީ އެހެންޏާވެސް އަހާލާ އުޞޫލުންނެވެ.\n"ފަސްމިނެޓް....." އިތުރު ސުވާލެއްވެސް ނެތި މާޔާވެސް އެއްބަސްވިއެވެ.\n"ހޫމް...........އެނގޭ އެއީ ފަންސާސް މިނެޓްކަން....އެކަމަކު މިރޭ އެހެން ހަދައިގެން ނުވާނެ އިނގޭ. ވަރަށް އަވަސްކުރަން ޖެހޭނެ. މިރޭ މިހިރީ މާޔާވެސް އުފާވާ ވަރުގެ ވާހަކައެއް ހިފައިގެން އައިސް....އަވަސް ކުރާތި." މާޔާ އާއި ނަވީން އާއި ދެމެދުގައި އެއްވެސް ވަރެއްގެ ރަސްމީކަމެއްނެތެވެ.\n"އެންމެ ރަނގަޅު....އެކަމަކު ނުދެވޭނެ ބޭރަކަށް. މިރޭ ނަވީން ވަންނަންވާނީ ........" މާޔާވެސް ޝަރުޠު ކަނޑައެޅިއެވެ.\n"އޯކޭ އޯކޭ............" މާޔާގެ ވާހަކަ ނުނިމެނީސް އަވަހަށް ނަވީން ބުނެފިއެވެ. ކޮންމެ ތަނެއްވިޔަސް އޭނައަށް ހެވެވެ. އޭނަ ބޭނުންވަނީ މާޔާއާއެކު އެ އުފާ ހިއްސާ ކުރާށެވެ. އަވަހަށެވެ. ހަމަ މިހާރުއެވެ.\nނަވީން ހީކުރިވަރަށްވުރެ އަވަހަށް މާޔާ ދޮރު ހުޅުވައިފިއެވެ. ކާރުކައިރިއަށް ލެނގިލައިގެން ހުރެފައި ދޮރު ހުޅުވާލި އަޑު އިވުމާއެކު ނަވީން އެދިމާލަށް ހިނގައިގަތެވެ.\nނަވީންގެ މޫނުމަތީން ފެންނަ ހިނިތުންވުމާއި އެކުވެގެން އާދަޔާ ޚިލާފު އުފާވެރިކަމެއް ފެނުމުން މާޔާއަށް ވަރަށް ބެލުނެވެ.\n"އަނެއްކާ ކިހިނެއްވީ........؟" ނަވީންގެ މޫނު ފެނުމުން ޚުދު މާޔާގެ ހަށިގަނޑުގައިވެސް އުފާވެރިކަމުގެ އޮއިވަރެއް ހިނގައިގަތެވެ. އޭނައާއި ދިމާވާ ކޮންމެ އިރަކު އަޅެ މިހެން ނަވީން ހުންނަ ނަމައޭ އޭނަ ހިތަށް އެރިއެވެ.\nމާޔާ ކުރި ސުވާލަށް ޖަވާބު ދިނުމެއްވެސް ނެތި ނަވީން ވަނީ ގޭތެރެއަށެވެ. މާޔާވެސް ދެފަރާތަށް ބަލާލާފައި އެތެރެއަށް ވަދެ ދޮރާށި ލެއްޕިއެވެ.\nއާދައިގެ މަތިން ނަވީން ގޮސް އިށީނީ ގޯތިތެރޭގައި ހުރި އުނދޯލީގައެވެ. ހުދު ދޮންވެލި އަޅާ ހަދާފައިވާ އެތަނަކީ އެގެއިން ނަވީން އެންމެ ހިތްހަމަ ޖެހޭތަންކަން އެގޭ މީހުންނަށްވެސް މިހާރު އެނގެއެވެ. ނަވީން އެގެއަށް އައިއްސަ ގޭތެރޭގައި އިނުމަށްވުރެވެސް އެ އުނދޯލީގައި އިނުމަށް އިސްކަން ދެއެވެ.\nމާޔާ އިށީނީ އުނދޯލީގެ ވައަތްފަރާތުގައި ހުރި ޖޯލިފަތީގައެވެ. އާއްމުގޮތެއްގައި އަބަދުވެސް އޭނަ އިންނަ ތަނަކީވެސް އެއީއެވެ.\n"ކޮފީ ގެންނަން.......؟" ކޮންމެ ރެއަކުވެސް އެގެއަށް އައިސްފައި ކޮފީތައްޓަކަށް ނަވީން ބުނާކަން މާޔާ ހަނދާނެއް ނުނެތެއެވެ. އެ ކޮފީތައްޓަކީ އޭނަ ކޮންމެ ރެއަކުވެސް ވަރަށް ފަރުވާތެރިކަމާއެކު ހަދައިދޭ ކޮފީތައްޓެކެވެ.\nމި ފަހަރު ނަވީން މާލެ ގޮސްފައި އައިފަހުން، އޭނައާއި އެކުގައި ހޭދަކުރާ ވަގުތު ގިނަވުމާއި ބަހައްޓާ ޚާއްޞަ ގާތްކަމަށާއި، އެގެއިން ކައިބޮއިހެދުން ގިނަ ވެފައިވާތީ، މާޔާއަށް އުއްމީދު ލިބިފައި ވެއެވެ.\nމިރޭވެސް އަންގާވެސްނުލާ، ހަމަ ކުއްލިއަކަށް އައިސް އިނުން އެއީ އެކަމުގެ ހެއްކެއްކަމަށް މާޔާ ގަބޫލު ކުރިއެވެ.\n"މާޔާ ބޭނުން އެއްޗެއް......." އުނދޯލީގައި އަތުން ޖަހާލާފައި ހިތްވަރާއެކު ނަވީން ޖަވާބު ދިނެވެ.\n"މާޔާއަށް އެނގޭތަ........އަހަންނަށް މިރޭ އިހްސާސް ކުރެވެނީ ދުނިޔޭގައި ހުރި އެންމެ އުފާވެރި މީހާގެ ގޮތަށް......." މާޔާ ދާން ހިނގައިގަތްތަނާ ނަވީނަށް ބުނެވުނެވެ.\nމާޔާއަށް ހުއްޓި ބަލަހައްޓައިގެން ހުރެވުނެވެ.\n"އޯވހ......އާނ. ގޮސްލާ ގޮސްލާ.........އަވަހަށް އަންނައްޗޭ....." މާޔާ އެހެރީ ދާން ތެދުވެފައިކަން ހަނދާންވުމުން އަވަހަށް ނަވީން ބުނެފިއެވެ. ހިނިގަނޑަކާއެކުގައެވެ.\n"ސާބަހޭ.................." އުފާވެރި ހީލުމަކާއެކު މާޔާ ހިނގައިގަތެވެ.\nމަންމަ ބުނިވަގުތު އައިސް ޖެހުނީ ކަންނޭނގެއެވެ. ނަވީންއާއި ގާތްކަން އަހަރެން އުފެއްދިވަރަކަށް ނަވީން އަހަންނާއި ދިމާލަށް ދަމާވަރު ބޮޑުވާނެއޭ މަންމަ ފުރަތަމަ ދުވަހުވެސް ބުންޏެވެ. އެކަމަކު....އޭރު އޭނައަށް އެހެން ނުއުޅެވުނީއެވެ. ހިތަށް ވާ އުނދަގުލެއްގެ ބޮޑުކަމުންނެވެ. ނޫނެކެވެ. ނަވީންވެސް އެވަރަށް އޭނައަށް ފުރުޞަތު ނުދޭތީއެވެ. އަމިއްލަ އުފަލެއް ހިއްސާކޮށްލުމެއްވެސް އޭރަކު ނޯވެއެވެ. އެކަމަކު މިފަހަރު އައިފަހުން ނަވީން ވަރަށް ތަފާތެވެ.\nސިއްރު ހިނިތުންވުމަކާއެކު މާޔާއަށް، އޭނަގެ އަތުކުރީގައި އޮތް ރީތި ކެވެލިކޮޅުގައި ބޮސްދެވުނެވެ. އޭނަ ނަވީން ދެކެވާ ލޯބީގެ މިންވަރު ނަވީނަށް އެނގޭބާވައެވެ.\nމިހާރު މިދާގޮތަށް ދަންޏާ ހުރިހާކަމެއްވެސް އަދި އޭނަ އެދޭގޮތަށް ފަހިވާނެއޭ ހިތަށް އަރުވާލާފައި ކޮފީތަށި ހިފައިގެން ގޮސް ނަވީނަށް ދިނެވެ. ނަމަވެސް އެހެންރޭރޭ ހޫނު ކޮފީތަށްޓަށް ލަސްވެފައި ހުންނަ ނަވީން މިރޭ އެކަމަކާވެސް ނޫޅުނެވެ.\n"އިހަށް ތި ބަހައްޓާފައި އާދެބަލަ....މިތަނަށް އާދޭ.........މިރޭ އަހަރެން ބޭނުން ވަނީ މާޔާ އަހަރެން ކައިރީ އިންނަން." ނަވީން އެދުނުހެން ޖޯލިފަތި ކުރިމަތީހުރި ކުޑަމޭޒުމަތީގައި ކޮފީތަށި ބަހައްޓާފައި ޖޯލީގައި އިށީންނަން ދިމާކޮށްލުމުން ނަވީން އެބުނި އެއްޗަކުން މާޔާގެ ގައިން ހީބިހި ނަގައިގެން ދިޔައެވެ.\nނަވީން މިރޭ މި ދައްކަނީ ކޮންކަހަލަ ވާހަކައެއް ހެއްޔެވެ؟\nހިތަށް އެހެން އެރިނަމަވެސް ލިބުނު ފުރުޞަތުގެ ބޭނުން މާޔާ ކުރިއެވެ. މާބޮޑު ޝައުގުވެރިކަމެއް ނެތް ކަހަލަ ގޮތަކަށް ގޮސް ނަވީން އިން އުނދޯލީގެ އަނެއްކޮޅުގައި އިށީނދެއްޖެއެވެ. ހަމަ އިށީނުމާއެކު ވަރަށް ބާރަށް، ނަވީން އެ އުނދޯލި ހެއްލަން ފެށިއެވެ.\n"އަޅެ.....އެހާ ބާރަކަށް ނޫން........" މާޔާއަކީ އެހާ ބޮޑަށް ހެއްލަންޏާ އުނދޯލީގައި އިނދެވޭނެ މީހެއް ނޫނެވެ. އެކަން މިވީ ދުވަސްތަކުގައި ނަވީނަށްވެސް އެނގޭނެއެވެ.\n"އޯވހ..........ހަނދާންނެތުނީ....މާޔާ.....މާޔާ......މިރޭ މާޔާއާއި ދިމާނުވިނަމަ އަހަރެން މޮޔަވީސްކަންނޭނގެ......" ހަނދާންނެތުނީއޭ ބުނެފައި އަތްއެއްލާ މާޔާގެ ކޮނޑުގައި އަޅުވާފައި ދެން ނަވީނަށް ކުރެވުނު ކަންތައްވެސް ނަވީނަށް ނޭނގޭ ފަދައެވެ. ފޫޓެއްހާ ދުރުގައި އިން މާޔާގެ ދުރުފަރާތު ކޮނޑުގައި އަތް އަޅުވާލާފައި ގާތަށް ދަމާލުމުން، އިނީ އުނދޯއްޔެއްގައިކަމަށްވާތީ، ފަރުވާނުވެވުނެވެ. ނަވީންގެ އަތުތެރޭގައި، ގައިގައި ޖެހިފިތިއްޖެއެވެ. ނަވީނަށް ހަމަ އެއްވެސް ކަމެއް ނޫންފަދައެވެ.\n"އަޅެ......މީހަކު އައިސްދާނެ........" ގޭތެރެއިން މީހަކު ނުކުމެދާނެކަމުގެ ބިރަށް މާޔާއަށް ބުނެވުނެވެ. އެކަމަކުވެސް ހިތުގެ އަޑިން އާދަޔާ ޚިލާފު އުފަލެއް އިހްސާސް ކުރަމުންނެވެ.\n"ކީއްތަ ވާނީ........" އަދިވެސް ބޮޑަށް މާޔާ ގަޔާއި ކައިރިކޮށްލިއެވެ. ދެމީހުންނަށް މިހާރު ތިބެވުނީ އެކެއްގެ ވައަތު ކޮނޑާއި އަނެއްމީހާގެ ކަނާތު ކޮނޑު ޖެހިފައެވެ. މާޔާ ވެސް އިތުރަކަށް ދެކޮޅެއް ނަހަދައެވެ. ނަވީންގެ ހަށިގަނޑުން ދުވާ މީރުވަހުން އުފާލިބިގަންނަން އިނީއެވެ. އެގޮތަށް ދާއިމަށް ތިބެވޭނެ ނަމައޭ ހިތަށް އަރުވަމުންނެވެ.\n"މާޔާއަށް އެނގޭތަ..........އަހަންނަށް އިނާ ލިބިއްޖެ. ހުރިހާ ގޮތަކުން......ހުރިހާ ގޮތަކުންވެސް މިހާރުއެއީ އަހަރެންގެ ހައްގެއް." ކުރިއަށްވުރެވެސް ބޮޑަށް މާޔާ ކައިރިކޮށް، އަދި ކުރިއަށްވުރެވެސް ބޮޑު ބާރެއް އަތަށްލާފައި މާޔާގެ ކޮނޑުގައި ހިފަހައްޓާލަމުން ނަވީން އުފާ ފާޅުކުރިއެވެ. އަދި އިނާ ދޭނީ ކޮން ޖަވާބެއްކަމެއްވެސް ނޭނގޭއިރުއެވެ.\nނަވީންގެ އަނގައިން އެ އިވުނު ބަސްކޮޅުން މާޔާގެ ހަށިގަނޑަށް ހުއްޓުމެއް އައެވެ. ވަގުތުން ހަރަކާތްތައް ހިމޭން ވެއްޖެއެވެ. ނަވީންއާއި ދިމާލަށް ނުވެސް ބެލުނެވެ. އިސް އޮބިފައި އިނީއެވެ. އެހެން އިންއިރު ހޭވިފައި އޮތް ރީތި އިސްތަށިގަނޑުން ބަޔަކުން މާޔާގެ މޫނު ފޮރުވިފައި ހުރީމަ ނަވީންއަކަށް އޭނަގެ ފަރާތުން މާޔާގެ މޫނެއް ނުފެނެއެވެ. އެހެން ނޫންނަމަ މާޔާއަށް އެ ލިބުނު ޝޮކް ނަވީނަށް ފެނުނީހެވެ.\n"މިރޭ އިނާ ބައްޕަ އައީ އަހަރެންގެއަށް. އެނގޭތަ ކީއްކުރަންކަން. އަހަރެންކައިރިން އިނާގެ ކައިވެންޏަށް އެދެން." މާޔާއަށް ގޮތެއްވާކަންވެސް ނޭނގި އިނދެ ނަވީން ދިޔައީ އޭނަގެ ހިތުގައި އޮބަހައްޓަން އުނދަގޫވަމުންދާ އުފާ ފާޅުކުރަމުންނެވެ.\n"އިނާއާއި އަހަރެން ދުރުވެގެން މިއުޅެނީވެސް އަހަންނަށް ޝައްކު ކޮށްފާނެތީ. އެނގެއެއްނު. މި އުޅެނީ ހުރިހާ އިރަކުވެސް މާޔާއާއެކީގައެއްނު. އެކަމަކު އެނގޭތަ.....ޚާލިދު މިރޭ އައިއިރު ޚާލިދުއަށް ނޭނގޭ ވާހަކައެއް ނެތް. އިންސާނެއްބާއޭ ހިތަށް އެރި. އެންމެ ފުރަތަމަ އެގެއަށް ދިޔަ ދުވަހުވެސް އެނގެޔޯ....ފަހުން ވީހާގތެއްވެސް އެނގުނޯ....މިހާރު އެގެއަށް ނުގޮސް ހުއްޓާލީމަ އެ ސަބަބުވެސް އެނގެޔޯ. ވަރެއްގެ މީހެއްނު. އެހެންވިޔަސް ދެން ހެޔޮ. މިހާރު އަހަންނަށް އިނާ ލިބޭނެކަން ޔަގީން. ދެން ހެޔޮ ކޮންމެ ކަމެއް ކޮންމެ ގޮތަކަށް ވިޔަސް......" ހުއްޓާނުލާ އިނދެ ނަވީން ވާހަކަ ދައްކަމުން ދިޔައެވެ. އޭނައަށް ލިބިފައިވާ އުފާވެރިކަމުގެ ވާހަކައެވެ. މާޔާގެ ހިތުގެ ހާލެއް އޭނައަށް ނުވެސް ވިސްނެއެވެ. އެއީ ވާނެވެސް ގޮތެވެ. އުފަލުގައި ހުންނަ މީހާއަށް އަނެއްމީހާގެ ލޮލުގައި ހުންނަ ކަރުނައިގެ މާނަކުރަން ނޭނގޭނެއެވެ.\n"ތަދުވޭ.........." ނަވީން އޭނަގެ ކޮނޑުމަތީގައި އަތްބޭއްވި ގޮތުން ބޮލުގެ އިސްތަށިގަނޑުވެސް އަތްދަށުވެފައި ވާތީ، އިސްތަށިގަނޑު ސަލާމަތްކުރަން އުޅެމުން މާޔާ ބުންޏެވެ.\nއެއްގޮތަކަށްވެސް ތަދުވެގެންނެއް ނޫނެވެ. ނަވީން ދެންމެ އެދެއްކި ވާހަކައަކުން ނަވީން އާއި އެހާ ގައިގޯޅިވާކަށް މާޔާގެ ހިތް ނުރުހުނީއެވެ. ހަގީގަތް ހާމަވީއެވެ. މިހުރިހާ ދުވަހު ސައުވީސްގަޑިއިރު ހުރެވުނު ހުވަފެނުން ހޭލެވުނީއެވެ. އޭނައާއި ނަވީންއާއި ދެމެދުގައި އެއްވެސް ކަހަލަ އިހްސާސެއް ދިރި އާލާނުވާކަން އެނގުނީއެވެ. ވަކިމިރޭވެސް ނަވީން އެއައީ އޭނައަށްޓަކައި ނޫންކަން ޔަގީންވީއެވެ.\n"ސޮރީ..........." ނަވީން އަތްނަގާފައި އިނާގެ އިސްތަށިގަނޑުވެސް ކުޑަގޮތަކަށް ރަނގަޅުކޮށްލަ ދިނެވެ.\nއެއްވެސް ގާތްކަމެއް ނެތްއިރު ނަވީން އެވައްތަރަށް އޭނައާއި އެހާ ގާތްކޮށް އުޅެނީ ކީއްވެގެންހެއްޔެވެ؟ އެކަމާ މާޔާއަށް އުނދަގޫވާން ފެށިއެވެ.\n"ކޮބާ އިނާ މިހާރު.........." ނަވީން އެގެއަށް އައިސް އެ އިނީ އިނާގެ ވާހަކަ ދައްކަންކަން ޔަގީންވި ހިސާބުން މާޔާވެސް އޭނަގެ ވާހަކަ އެ މިސްރާބަށް އަނބުރާލިއެވެ.\n"އެއީނު މައްސަލައަކީ.......މިހާ ލަސްވީމަ އިނާ އާއި ދިމާވާން ވަރަށް އުނދަގޫވާނެ. އެހެންވެ.....އެކަމަކުވެސް ކިހިނެއް މިހާ އުފަލުން ގޭގަ އިނދެވޭނީ. އެހެންވެ މިއައީ މިގެއަށް. " މާޔާއަށް ހީކުރެވުނީ ރަނގަޅަށޭ އެވަގުތު މާޔާ ހިތަށް އެރިއެވެ. ނަވީން އެގެއަށް އައިސް އެ އިނީ ނަވީންގެ އުފަލުގައި އޭނަ ބައިވެރިކުރުވާށެވެ.\n"އެކަމަކު މިރޭ ކޮންމެހެންވެސް ދާންވާނެނު؟" އަމިއްލަ ހިތުގެ އެދުން ފަހަތަށް ޖައްސާލާފާއި މާޔާ ހިނިތުންވެލީ، ނަވީންގެ އުފަލުގައި ބައިވެރިވާކަން އެންގުމަށެވެ. ނަވީން ދެކެ ލޯބިވާތީއެވެ. މާޔާގެ ފޮތުގައި ލޯތްބަކީ ހަމައެކަނި ލިބިގަތުމެއް ނޫނެވެ. ނުލިބޭއިރު ދިނުމަކީވެސް އޭނަ ގަބޫލުކުރާ ގޮތުގައި ލޯތްބެވެ.\n"ހާދަ ވަރަކަށް ފޮނުވާލަން ތިއުޅެނީ؟ ކަމުނުދަނީތަ އަހަރެން ކައިރީ އިނދެލަން...." މާޔާގެ މޫނަށް ބަލާލާފައި ނަވީން އެހިއެވެ. ދިމާކޮށްލާކަހަލަ ގޮތަކަށެވެ. އެކަމަކު އޭނައާއި ދިމާލަށް ބެލި އެ ބެލުމުގައިވެސް އޭނައާއި ދޭތެރޭގައި ޝައުގެއް ނެތްކަން މާޔާއަށް ފާހަގަ ކުރެވުނެވެ.\nފޮނުވާލަން ބޭނުންވަނީކީ ނޫނެވެ. އޭނަ ގަބޫލުކުރާގޮތުގައި، ތިމާ ކިތަންމެ ބޭނުންވިޔަސް، ލޯބިވަންޏާ ދޫދޭންޖެހޭނެއެވެ. ލޯތްބަކީ ދާން އުޅެންޏާ ފޮނުވާލުމެވެ. ނުހުންނަން އުޅެންޏާ ނުހިފެހެއްޓުމެވެ. ތިމާ މީހާ ބޭނުންވާއިރުވެސް، ތިމާމީހާ ގުރުބާންވާއިރުވެސް، އެމީހާ އެހެން ލޯތްބެއް ހޯދަން ދާން އުޅެންޏާ އެކަމުގައި ޝަކުވާނުކުރުމެވެ. ހުރިހާ ގޮތަކުންވެސް ތިމާ ލޯބިވާ މީހާގެ ހިތުގެ އެދުމަށް އިސްކަންދީ ގަދަރު ކުރުމެވެ. އޭނަ ލޯބިވާ ފަރާތް ހޯދަން އޭނަ ދިޔަ ދިނުމެވެ.\n"ނޫނޭ.....އެހެންނެއްނޫން.....އެކަމަކު އަހަންނަށް ހީވަނީ ނަވީން މާ އުފާވާނެހެން އިނާކައިރިއަށް ދިޔަނަމަ...." ފުން ރިހުމަކާއެކުވެސް ހިނިތުންވެގެން ނަވީންގެ ރީތި ދެލޮލާއި ހަތަރުކަޅިހަމަކުރަމުން މާޔާ ބުންޏެވެ.\n"އަސްލު ދާންވެސް ބޭނުން.......އެކަމަކުވެސް މާ ލަސްވީމަ އަސްލު....." ނަވީންވެސް ވިސްނާލިއެވެ.\n"އަޅެ ނިކަން ގުޅާލަބަލަ. އަދިކިރިޔާ އެގާރަގަޑިސާޅިސްފަހެއްވީނު.؟ ނަވީނަށް މާޔާ ހިތްވަރު ދެމުން ދިޔައެވެ. އިޚްތިޔާރަކާ ނުލާ ހިތް އެދެމުން ދިޔައީ ނަވީންގެ އުފާ ނަވީނަށް ހާޞިލްވުމަށެވެ.\n"އަސްލު ދާންވީދޯ.....ގޮއްސަ ގުޅާލަންވީ ދޯ؟ ވާގޮތެއްވެސް އެނގޭނީ އޭރުންނެއްނު" މިހުރިހާއިރު ހެއްލަ ހެއްލާ އިނދެފައި، ހަމަވަގުތުން ދެފައި ޖައްސާފައި ނަވީން އުނދޯލި ހުއްޓުވިއެވެ. އިނާދެކެން ދާން ނަވީން ބޭނުންވެފައިހުރި މިންވަރުގެ ބޮޑުކަން މާޔާއަށް އެނގުނެވެ.\nމާޔާ އާނއެކޭ ބުނީ ހިނިތުންވެ އިނދެ ބޮލުގެ އިށާރާތުންނެވެ.\n"ތިކަހަލަ ރައްޓެއްސަކު ނުލިބޭނެ އިނގޭ. މިދަނީ ދާން........" އުނދޯލިން ފައިބައިގެން ދާން ތައްޔާރުވެލާފައި މާޔާއާއި ދިމާލަށް އަނެއްކާވެސް ނަވީން އެނބުރިލިއެވެ. އޭރު މާޔާވެސް ހުރީ އުނދޯލިން ފައިބައިގެން ނަވީން ފަހަތުން ދޮރާއި ދިމާލަށް ގޮސްގޮހެވެ.\n"ތެންކްސް އިނގޭ......." ދެއަތުން ހަށަން ބަނދެލައިގެން ހުރި މާޔާ އާއި ސަލާމްކުރުމަށް އަތް ދިއްކުރަމުން ނަވީން މިހެން ބުނެލުމުންވެސް މާޔާ އޭނަގެ އަތް ނުދެއެވެ. އޭގެ ބަދަލުގައި ނަވީންގެ ރީތި އަތްތިލައަށް ބަލާލާފައި ހަތަރުކަޅިހަމަކޮށް ހިނިތުންވެލިއެވެ. އެ ހިނިތުންވުމުގައިވާ އެދުމާއި އެ ރީތިލޮލުގައި ނަވީނަށްޓަކައި ވާ ލޯބި ނަވީނަށް ވިސްނައިނުގަނެވުނެވެ.\n"އަތްނުދޭނަން ދޯ......އޯކޭ.....ބައި........ދަނީ...." މާޔާ އަތްދިއްނުކުރުމުން ބައި އޭ ބުނެފައި ކުރިއަށް ޖެހި މާޔާގެ ނިތްކުރީގައި ބޮސްދީފައި ދާން ނަވީން އެނބުރިލިއެވެ. އެ ގާތްކަމުން މާޔާއަށް ލިބުނު ސިހުމެއްވެސް އަދި އެ ރީތި މޫނަށް ވެރިވެގެން ދިޔަ ލަދުރަކިކަމެއްވެސް ނަވީނަކަށް ނުފެނުނެވެ. ނަވީންގެ ހިތުގައި އޭނައާއި ދޭތެރޭގައި ގާތް ރަހްމަތްތެރިކަން ނޫން ގުޅުމެއް ނެތްކަމާމެދު ޝައްކެއްވެސް ނެތެވެ.\n"ފުރަތަމަވެސް މިގެއަށް ނައިސް އެގެއަށް ދެވުނު ނަމަ ދޯ....." ދޮރާށިން ނުކުމެފައި ނަވީން އެންމެފަހަށް މި ބުނެލި ބަސްކޮޅުން މާޔާގެ ހިތަށް ތަދުވިއެވެ. ނަވީނަށްޓަކައި އެއީ އެއްވެސް ޚާއްޞަ ވާހަކައަކަށް ނުވިޔަސް އެ ބުނެވުނު އެއްޗެއް ނަވީން ވިސްނާލާނެ ނަމައެވެ.\nކުރާނީ ކީއްހެއްޔެވެ؟ ބުނެވުނު އެއްޗަކާ ދޭތެރޭ ވިސްނާލެވޭ ވަރަށްވުރެ ނަވީން ވަނީ ހުވަފެނީ ރާގެއްގެ ތެރޭގައެވެ. ކާރު ސްޓާޓްކޮށްލައިގެން މާޔާމެންގެ ދޮރުފަސްދީ ގޮސް މަގުކޮޅުން ލަނބާލަންދެންވެސް މާޔާ ބަލަން ހުއްޓެވެ. ފަސްދީދަންދެން ހިނިތުންވެލައިގެންނެވެ. އޭގެ ފަހުން ހިތާމައިގެ ތަސްވީރެއްފަދައިންނެވެ.\nPosted on 2011-09-10 16:08:28 | Report this Comment\nވ.ވ.ވ.ވވ.ވ.ވ.ވ..ވ.ވ.ވ.ވ..ވ.ވ..ވ.ވ/.ވ .ވވ..ވ.ވ.ވ.ވ..ވ.ވ.ވ.ވ..ވ..ވ.ވ.ވ..ވ.ވ..ވ ރީތި\nފަތިސްތަރި: ޝުކުރިއްޔާ ލީ\nPosted on 2011-09-10 16:14:50 | Report this Comment\nއަޅެ މާޔާ ހާދަ ދެރަވާނެޔޭ. ނަވީންއަށް ހީނުވި ދޯ ކަހިރުވަކެކޭވެސް.ފިރިހެނުންގެ ގޮތް ހަމަ އެއީ\nކިމް: މިހާ ދުވަހު ނަވީންވެސް ހާދަ ދެރަވެފައޭހުރީވެސް..ހެހެ\nފަތިސްތަރި: ތިއްތޫގެ ކޮމެންޓަށް ނޭނގެ ބުނާނެ އެއްޗެއް. ހެހެހެހެހހެ\nPosted on 2011-09-10 16:15:52 | Report this Comment\nvarah rythi mi part ves..ina kykey baa bunaany dhoa\nPosted on 2011-09-10 16:17:45 | Report this Comment\nހޫމް................މިދަނީ އަދި ރަނގަޅަށް. ވަރަށް ފައްކާ.ސޮފާ ހުންނަނީ ވަރަކަށް ރާވާފަޔޭ ދޯ. ވވވވވ އޮބި ވާހަކައެއް މިއީ\nފަތިސްތަރި: ދެން ރާވާނެ ދޯ...........ޝުކުރިއްޔާ އިކްރާމް\nPosted on 2011-09-10 16:55:07 | Report this Comment\nވަރަށް ވެސް ސަޅި.... އެކަމް ހީވަނީ ތަންކޮޅެއް ކުރުހެން....... އެކަމްވެސް މިވަރުން ފުދޭ... :) ("ސޮރީ..........." ނަވީން އަތްނަގާފައި އިނާގެ އިސްތަށިގަނޑުވެސް ކުޑަގޮތަކަށް ރަނގަޅުކޮށްލަ ދިނެވެ.) މިތަން ކޮޅުގަ އިންނާނީ އަސްލު މާޔާހެން ދޯ.......!!!!!! އަސްލު ތަންކޮޅެއް ހަމަ ކުރީ.... ކިޔުން ތެރިންގެ ހިތް ތަޅުވަން ސޮފް ނިކްނ ރަގަޅަށްވެސް ދަނޭ އިނގޭ ހެހެހެހެ :) .................. އެކަމްވެސް އޯކޭ އަނެއްކާވެސް އިންތިޒާރު ކޮށްލާނަން..........\nފަތިސްތަރި: ތެދެއް ޝަޒޫ ތިބުނީ. އެއީ ހަމަ ލިއުމުގެ ކުށެއް. އެތާ އޮންނަން ޖެހޭނީ މާޔާގެ ނަން. ބައިދަވޭ....ތޭންކްސް އަ ލޮޓް އިނގޭ ޝަޒް. އުއްމީދުކުރަން އަބަދުވެސް ހިތްވަރު ދޭނެކަމަށް.\nPosted on 2011-09-10 17:21:45 | Report this Comment\nމިވާހަކައަށް ކޮންމެ ދުވަހަކު އިންތިޒާރު ކުރެވެ....މިބައި ކުރުހެންވެސް ހީވޭ....އެހާވެސް ރީތި\nފަތިސްތަރި: ޝުކުރިއްޔާ ކިމް\nPosted on 2011-09-10 18:24:55 | Report this Comment\nހޫން!!ސޮފާ ކީއްތަ ތިކުރީ!މާޔާ އެހާ ގާތް ކުރަންވޭތަ!މީހަކަށް ފެނުން ނަމަ އަނެއްކާ ލައިގަތީހީ ކަންތަކާނު!!ނަވީން ވެސް ދޯ!ހަމަ ބިމުގަ ހުރެބަލަ ފިރެހެނާ!!މިފަހަރު އިނާ ގޮވައިގެން ހަވައަށް އަރަންވާނެ..\nފަތިސްތަރި: ހެހެހެހެ............އާޔާގެ ކޮމެންޓްތައް ހާދަ މަޖާވެފަ އުފާވެރިއޭ ދޯ. ޝުކުރިއްޔާ ވަރަށް ބޮޑަށް\nPosted on 2011-09-10 18:37:29 | Report this Comment\nއަޅެ ދެން އިނާ ނަވީން އާ ބައްދަލު ކޮށްދީބަލަ.\nފަތިސްތަރި: އެ ކީއްކުރަންށޯ .................؟؟؟\nPosted on 2011-09-10 18:47:18 | Report this Comment\nvara nice mi baii ves konraku ani baiii ... :D\nފަތިސްތަރި: ޝުކުރިއްޔާ ..............ވީ އެންމެ އަވަހަކަށް . އިރާދަކުރއްވިއްޔާ މާދަމާ.\nނަންހަނދާނެއްނެއް އޯކޭވާނެތަ ނަން ނުލިޔުނަސް: ކެއްތެރިވޭ ޝީ މިހާރު ކުރިއަށްމިދަނީ ފަސްވަނަ ގިއަރުގަ... އިސާހިތަކު ވާހަކަ ނިމިދާނެހެން ހީވަނީ\nނާދު: ތިހެން ބުނީތީވެ މިއަދު އަޕެއްވެސް ނުކުރި..އެސްފީނާ ޖައްސާލީ\nފަތިސްތަރި: ނަން ނުކިޔާ ކުދިން އުޅޭތަ؟ ނޫޅޭނެ. ހެހެހެހެ...........އެކަމަކު ބުނަން.....އަދި ނުއެއް ނިމޭނެ އެހާ ފަސޭހައެއްކޮށް އިނގޭ.\nPosted on 2011-09-10 20:24:32 | Report this Comment\n"ތިމާ ކިތަންމެ ބޭނުންވިޔަސް، ލޯބިވަންޏާ ދޫދޭންޖެހޭނެއެވެ. ލޯތްބަކީ ދާން އުޅެންޏާ ފޮނުވާލުމެވެ. ނުހުންނަން އުޅެންޏާ ނުހިފެހެއްޓުމެވެ. ތިމާ މީހާ ބޭނުންވާއިރުވެސް، ތިމާމީހާ ގުރުބާންވާއިރުވެސް، އެމީހާ އެހެން ލޯތްބެއް ހޯދަން ދާން އުޅެންޏާ އެކަމުގައި ޝަކުވާނުކުރުމެވެ. ހުރިހާ ގޮތަކުންވެސް ތިމާ ލޯބިވާ މީހާގެ ހިތުގެ އެދުމަށް އިސްކަންދީ ގަދަރު ކުރުމެވެ. އޭނަ ލޯބިވާ ފަރާތް ހޯދަން އޭނަ ދިޔަ ދިނުމެވެ." ހާދަ މޮޅޭ. ވަރަށް ރީތި ލޯބި ސިފަކޮށްދީފަ އޮތް ގޮތް. މާޔާއަށް އުފާވެރިކަން ދެއްވާށި!\nPosted on 2011-09-10 20:45:13 | Report this Comment\nވަރަށް ބެސްޓް. ވ އަވަހަށް އަޕްލޯޑުވެސްކުރޭ\nފަތިސްތަރި: ޝުކުރިއްޔާ ......\nPosted on 2011-09-10 22:00:21 | Report this Comment\nވަރަށް ވަރަށް ރީތި މި ބައި..އެކަމު ރިއު އަށް ވެސް ހީވޭ މިބައި ތަން ކޮޅެއް ކުރުހެން.. ވެދާނެ މަބޮޑަށް ކިޔާހިތް ވެފަ ހުރީމަ ކަމަށްވެސް... އަދި ކުޑަކޮށް ދިގު ކޮށްލިނަމަ... އަނެއްބައި ކިޔާހިތުން ކެއްމަދުވަފަ... މާޔާގޭ ކެރެކްޓަރ ގެނެސްދީފަ ހުރި ގޮތް ވަރަށް ސަޅި.. ޔޫއަރ ޖަސްޓް އޯސަމް..\nފަތިސްތަރި: އަސްލު މިބައިވެސް މިއީ ހަމަ ބަރާބަރު6ޕޭޖް. އާއްމުކޮށް ގެންނަނީ7ޕޭޖް. ޝުކުރިއްޔާ ރިއު. އަބަދުވެސް ދެކޭ ގޮތް އަންގަންޏާ ސޮފާއަށް ހިތްވަރު ލިބޭ ކުރިއަށް ދާން. ޝުކުރިއްޔާ ވަރަށް ބޮޑަށް.\nPosted on 2011-09-10 22:42:51 | Report this Comment\n"ތިމާ ކިތަންމެ ބޭނުންވިޔަސް، ލޯބިވަންޏާ ދޫދޭންޖެހޭނެއެވެ. ލޯތްބަކީ ދާން އުޅެންޏާ ފޮނުވާލުމެވެ. ނުހުންނަން އުޅެންޏާ ނުހިފެހެއްޓުމެވެ. ތިމާ މީހާ ބޭނުންވާއިރުވެސް، ތިމާމީހާ ގުރުބާންވާއިރުވެސް، އެމީހާ އެހެން ލޯތްބެއް ހޯދަން ދާން އުޅެންޏާ އެކަމުގައި ޝަކުވާނުކުރުމެވެ. ހުރިހާ ގޮތަކުންވެސް ތިމާ ލޯބިވާ މީހާގެ ހިތުގެ އެދުމަށް އިސްކަންދީ ގަދަރު ކުރުމެވެ. އޭނަ ލޯބިވާ ފަރާތް ހޯދަން އޭނަ ދިޔަ ދިނުމެވެ." އަޅެ، މާޔާ ފަދައިން އެންމެންވެސް ލޯބިވާނެނަމަ.... ލޯބިވުން ސިފަކޮށްދީފަ އޮތްގޮތް ވަރަށް ކަމުދޭ. މެދުކެނޑުމަށްފަހު މިފަހަރު ތިޔަފެއްޓެވި ފެއްޓެވުން އެއްވާނެއްގައި ހިފަހައްޓާލާނެ ނަމަ އޭ ހިތަށް އަރާ\nޝަޒް: ޔާ ދޯ އެރޮން....... ކީއްކުރާނީ.... މިހާރުގެ ކުދިން ލޯބި މާނަ ކުރަނީ ފޭރިގަތުމަށް ނޫނީ ކުޅޭ ކުޅިވަރަކަށް ނޫނީ ޝަހުވާނީ އެދުން ވެރިކަމަކަށް ނުނީ ވަގުތީ އުފަލަކަށް.............. އަސްލުވެސް ލޯބީގެ އަސްލު މާނަ މިހަރު ވަނީ އޮޅިފަ ދޯ.............\nފަތިސްތަރި: ޝުކުރިއްޔާ އެރޮން............އުފާކުރަން އެރޮންމެން ފެންވަރުގެ ކުދިންނަށް ކަމުދާ ގޮތަކަށް ލިޔެވޭ ކަމަށްޓަކާވެސް.\nފަތިސްތަރި: ޝަޒް އަށް އެނގޭތަ ލޯބީގެ އަސްލު މާނަ. ؟؟؟\nPosted on 2011-09-11 21:07:47 | Report this Comment\nކޮބާތަ ؟؟ ކެތެއްނުވެޔޭ\nPosted on 2011-09-12 09:34:26 | Report this Comment\nސޮފާ!!ކަނބުލޯ ކިހިނެއްވީ! ނަވީން ކާރު ފުރޮޅު ހަން ފަޅައިގެން ދިޔައިމަތަ މި ވާހަކަ ލަސްވަނީ!!ނަވީން ގެންގުޅެނީ މި އަށްޑިހައިގެ ކާރޭ!!ނަވީން އިނާ ބަލާ ދާން ތަންކޮޅެއް ދުވެލި ބާރު އެއްޗެއް ހޯދަބަލަ!އޭރައްނު މިވާހަކަ އަޕް ކުރެވޭނީ!!ދޯ ސޮފާ!!!


Pakistanuge Iron lady, Muneeba Mazari - vNews.mv\nޕާކިސްތާނުގެ އަޔަން ލޭޑީ، މުނީބާ މަޒާރީ\nޒިދުނާ ވަޙީދު 19 April 2021, 01:31\nކާމިޔާބީއަކީ ހިތްވަރާއިއެކު މަސައްކަތްކުރާ މީހުންގެ ހައްގެކެވެ. ހަޔާތަކީ ފަސޭހައިން ކަޑައްތު ކުރެވެން އޮތް ތަނެއް ނޫންކަން ދެނެގަނެ ދިރިއުުޅުމުގައި ކާމިޔާބު މީހަކަށް ވާން އެދޭނަމަ ކެނޑިނޭޅި ހިތްވަރު ދޫކޮށްނުލާ ކުރިއަށްދާންޖެހެއެވެ.\nމުޖުތަމައު ބަލައިގަންނަ މީހަކަށް ވުމަށްޓަކައިވެސް ބޭނުންވަނީ ހަމަ ގަދަ ހިތްވަރާއި ބުރަ މަސައްކަތެވެ.\nމިގޮތުން މިއަދު މިބަލާލަނީ ޒުވާން އުމުރުގައި އެމީހެއްގެ ދިރުއުޅުމުގެ ވައްޓަފާޅިއަށް އައި ބޮޑެތި ބަދަލުތަކާއިއެކުވެސް ހިތްވަރު އެލުވާނުލައި ޒުވާނުންނަށް އިބްރަތާއި މިސާލު ދެއްކެވި ޕާކިސްތާނުގެ އަޔަން ލޭޑީކަމަށްވާ މުނީބާ މަޒާރީއަށެވެ.\nމުނީބާ މަޒާރީ އުފަންވީ ޕާކިސްތާނުގެ ސިޓީއެއްކަމުގައިވާ ރަހީމް ޔާރް ޚާންގައި އާދައިގެ ސާދާ ދިރިއުޅުމެއް ދިރިއުޅެމުން ގެންދިޔަ އާއިލާއަކަށެވެ. ދީނާއި ޘަގާފަތަށް ލޯބިކުރާ އާއިލާއަކަށެވެ.\nމުނީބާގެ ޒުވާން ދުވަސްތައް ގުނަމުންދިޔަ ނަމަވެސް އޭނާ ވިސްނީ އަމިއްލަ ފައިތިލަ މައްޗަށް ތެދުވެވޭވަރުގެ މީހަކަށް ވުމަށެވެ. އޭނާގެ ކުރެހުމުގެ ފަންނުން ކުރިއަށް ދިއުމަށެވެ. ނަމަވެސް ލޯބިވާ ބައްޕަގެ އެދުމަށް އިންކާރުނުކޮށް ބައްޕައާއި އާއިލާގެ އުފަލަށްޓަކައި އާއިލާއިން ދެއްކި މީހަކާއި އިނީ ފޮނި އުންމީދުތަކަކާއި އެކުގައެވެ.\nކަންދިމާވީ ހީކުރިގޮތަކަށް ނޫނެވެ. އެ ކައިވެނި ވެގެންދިޔައީ އެއްވެސް އުފަލެއްނެތް ރިހުމަކަށެވެ. ކައިވެންޏަށް2އަހަރު ފުރުމާއިއެކު ފިރިމީހާ އާއިއެކު ކުރި ދަތުރުން ދިމާވި ކާރު އެކްސިޑެންޓުން އޭނާގެ މުޅި ހަޔާތް ބަރުބާދު ވެގެންދިޔައެވެ. ރިހޭ ފައި މައްޗަށް ފޮއި ވެއްޓުނީއެވެ.\nމި އެކްސިޑެންޓުގައި އޭނާގެ ކަނާތު އަތް ބިންދައިގެންދިޔައެވެ. ކޮނޑާއި ކޮނޑުކަށިގަނޑު ބިންދައިގެންދިޔައެވެ. މުޅި އުރަމަތި ކަށިގަނޑު ބިންދައިގެންދިޔައެވެ. އަދި އެއަނިޔާއަކާއިއެކު މުނީބާގެ މުޅި ދިރިއުޅުން ބަދަލުކޮށްލީ އޭނާގެ މައިބަދައަށް ލިބުނު ގެއްލުމާއެކުގައެވެ.\nއާޓިސްޓަކަށް ވާން ބޭނުންވި މުނީބާއަށް ލިބުނީ އޭނާއަށް ނުކުރުހޭނެކަމުގެ ހަބަރެވެ. މައިބަދައިގެ ގެއްލުމުގެ ސަބަބުން ދުވަހަކުވެސް ނުހިނގޭނެކަމުގެ ހަބަރެވެ. ދަރިމައިވުމުން މަހުރޫމުވެފައިވާކަމުގެ ހިތި ހަބަރެވެ. ހަޔާތަށް އައި މި ނުކުޅެދުންތެރި ކަމާއިއެކު އޭނާއަށް ދިރިހުރުމުގެ ބޭނުމަކީ ކޮބައިކަމާއިމެދު އަމިއްލަ ނަފްސާއި ސުވާލުކުރެވެން ފެށުނެވެ. ދިރިހުރުމުގެ މަޤްޞަދަކީ ކޮބައިކަމާއިމެދު އަމިއްލަ ނަފްސާއި ސުވާލުކުރެވެން ފެށުނެވެ.\nމިިގޮތަށް2މަހަށްވުރެއް ގިނަ ދުވަސް ވޭތުކުރުމަށްފަހު އެއްދުވަހު މުނީބާ، ހޮސްޕިޓަލުގައި އޭނާ އޮތް ވޯޑުގެ ދިރުމެއްނުވާ ހުދު ފާރުތަކަށް، ކުލައިން ދިރުމެއް ގެނެސް، ހިތަށް ފިނިކަމެއް ގެނައުމަށް ލޯބިވާ ބޭބެ ގާތު ހުދު ކެންވަހަކާއި ކުލަ ގެނެސްދިނުމަށް އެދުނެވެ. އެއިން އޭނާއަށް ނުތަނަވަސްކަމަށް ލުޔެއް ލިބޭނެކަމުގެ އުންމީދުގައެވެ.\nއޭނާގެ ކުރެހުންތަކުން ހިތަށް ފިނިކަމެއް ލިބި މީހުންގެ ތައުރީފް ލިބުނުނަމަވެސް، އެ ކުރެހުންތަކުގެ ފަހަތުގައިވާ ހިތާމަޔާއި ވޭނަކީ އޭނާ ފިޔަވައި އެކަކަށްވެސް ތަޞައްވަރު ނުކުރެވުނު އެއްޗެކެވެ.\nނަމަވެސް އަބަދުމެ އެކަމަކަށް އޭނާ ލޯބިކުރި ކުރެހުންތެރިކަމުގެ ފަންނާއިއެކު އޭނާގެ ކުރެހުންތަކުން ލިބުނީ އައު ދިރުމެކެެވެ. އާހިތްވަރެކެވެ.\nފަސްނުޖެހި ހިތްވަރު އެލުވާނުލައި ދިރިއުޅުން ކުރިއަށް ގެންދިއުމަށް އަޒުމްކަނޑައެޅިއެވެ. އޭނާގެ ބިރުތަކާއި ކުރިމަތިލުމަށް ފަހަރަކު ބިރަކާއި ކުރިމަތިލާންފެށިއެވެ.\nމުނީބާގެ އެންމެ ބޮޑު އެއް ބިރެއް ކަމުގައިވާ ފިރިމީހާއާއި ވަކިވުމުގެ ބިރާއި ކުރިމަތިލިއެވެ. ފިރިމީހާގެ އުފަލާއި ކުރިމަގަށްޓަކައި އޭނާއާއި ވަކިވުމުގެ އުނދަގޫ ނިންމުމަށް އަމަލުކުރިއެވެ. އަދި ފިރިމީހާ އައު ކައިވެންޏެއް ކުރާ ކަމުގެ ހަބަރާއިއެކު، އޭނާއަށް މަރުހަބާކިޔެވެ. ދަރިން ލިބުމުން މަހުރޫމުވިނަމަވެސް މައިން ބަފައިންގެ ލޯބިން މަހުރޫމުވި އެތަށް ކުދިންނަކާއި ދޭތެރެ ވިސްނާލައި އެއިން ކުއްޖަކަށް މަންމައެއްގެ ލޯބިދީ ބޮޑުކުރުމަށް އަޒުމްކަނޑައެޅިއެވެ.\nއަދި އެއާއިއެކު އެގައުމުގައި މައިންބަފައިން ނެތް ކުދިންގެ އެކި އޯގަނައިޒޭޝަންތަކަށް ފޯމުލައި، ކެތްތެރިކަމާއިއެކު އެއިން ކުއްޖެއްގެ މަންމައަކަށް ވެވޭނެ ދުވަހަކަށް އިންތިޒާރުކުރިއެވެ.\nއޭގެ ދެއަހަރުފަހުން މުނީބާ އެންމެ އިންތިޒާރުކުރި ދުވަސް އައެވެ. އޭނާގުޅި އޯގަނައިޒާޝަންތަކުގެ ތެރެއިން އެއް އޯގަނައިޒޭޝަނުން އޭނާއަށް ދެމަހުގެ ތުއްތު ފިރިހެންކުއްޖެއް ލިބުނީއެވެ.\nނުކުޅެދުންތެރި މީހުނާއި މެދު މުޖުތަމައުއިން އަމަލުކުރާ ނުރަނގަޅު ހުރިހާ ކަމަކާއި ދެކޮޅަށް އޭނާ ތެދުވިއެވެ. ޕާކިސްތަނުގެ ނެޝަނަލް ޓީވީގެ ޕްރެޒެންޓަރެއްގެ ރޯލު އަދާކުރިއެވެ. ހިތްވަރާއި އަޒުމްދިނުމުގައި އެކި ޕްލެޓްފޯމްތަކުން މުޖުތަމައުއަށް ފެންނަން ފެށިއެވެ. މޮޑެލިންގ ކެމްޕެއިން ތަކުގައި ހަރަކާތްތެރިވިއެވެ. ނެޝަނަލް އެމްބެސެޑަރ އޮފް ޔޫއެން ވުމަންގެ މަގާމު އަދާކުރިއެވެ. އަންހެނުންނާއި ކުޑަކުދިންގެ ހައްޤަށް ވާހަކަދެއްކުމުގައި ހަރަކާތްތެރިވެއެވެ.\nނުފޫޒުގެ ބޭނުން ހިފައި ދުނިޔެއަށް ހެޔޮ ބަދަލު ގެނެސްދޭ އަންހެނުންގެ 100 އަންހެނުންގެ ތެރޭގައި ހިމެނި ބީބީސީ 100 ގައި 2015 ވަނަ އަހަރު ފީޗަރވިއެވެ.\nހަޔާތަކީ އިމްތިހާނެކެވެ. ގިނަމީހުން ދުނިޔެއަށް ޣާފިލުވެ ހުރުމުގެ ސަބަބުން، މިކަން ހަނދާންނެތެއެވެ. ކެތްތެރިވާން ހަނދާންނެތެއެވެ. ހިތްވަރާއިއެކު ކުރިއަށްދާން ހަނދާންނެތެއެވެ. މުނީބާގެ ދިރިއުޅުމުން ފެންނަ އިބުރަތްތަކަށް ބަލާއިރު، އޭނާއަކީ ދުވަހަކުވެސް ފުރޮޅުލީ ގޮނޑީގައި އިނުމަށް ހިޔާލުވެސްކުރި މީހެއްނޫނެވެ. އެއީ އޭނާއަށް ތަޤުދީރު ނިޔާ ކުރިގޮތެވެ. ނަމަވެސް އެއިން އިބުރަތް ހާޞިލްކޮށް އަމިއްލަ ނަފްސަށާއި އެހެންމީހުންގެ ހައްޤަށްޓަކައި ހިތްވަރުކޮށް ތެދުވީއެވެ.\nމިއިން ދޭހަކޮށްދެނީ ދުނިޔެއަކީ ކޮންމެ ވަގުތެއްގައި ކޮންމެ ކަމެއްވެސް ހިނގާގޮސްދާނެ ތަނެއްކަމެވެ. އަމިއްލަ ނަފްސު ނޭދޭ އެތައް ކަމަކާއި ކުރިމަތިލާން ޖެހިދާނެކަމެވެ. އެހުރިހައި ކަމަކާއިވެސް ކެތްތެރިވެ ކުރިއަށްދާން ޖެހޭނެކަމެވެ.\nމުނީބާ މަޒާރީ ވަނީ އޭނާގެ ހަޔާތުގެ ޞަފްހާގެ ފަތްފުއްތަކުން ގިނަ އަދަދެއްގެ މީހުނަށް އިބްރަތްތެރި ފިލާވަޅެއް ދަސްކޮށްދީފައެވެ. އޭނާގެ ހަޔާތުން އެތަކެއް މީހުނަކަށް ނަމޫނާ ދައްކާފައެވެ.


India in champion Australia balikohfi | Mihaaru\nއިންޑިއާގެ ކެޕްޓަން ވިރާތު ކޯލީ އުފާފާޅުކުރަނީ. --ފޮޓޯ: އޭއެފްޕީ\nއިންޑިއާ އިން ޗެމްޕިއަން އޮސްޓްރޭލިއާ ބަލިކޮށްފި\n10 ޖޫން 2019 - 10:242comments\nލަންޑަން (ޖޫން 10) – ކްރިކެޓް ވޯލްޑް ކަޕުގައި ރޭ ޗެމްޕިއަން އޮސްޓްރޭލިއާ އަތުން 36 ލަނޑުން މޮޅުވެ އިންޑިއާ އިން އެ ޓީމަށް ފޭވަރިޓުންގެ ޓެގްލައިން ހައްގުކަން ސާބިތުކޮށްދީފި އެވެ.\nފުރަތަމަ މެޗުގައި ދެކުނު އެފްރިކާ އަތުން މޮޅުވި މެޗުގައި ބޯލަރުންގެ ކުޅަދާކަން އިންޑިއާ އިން ދައްކާލިއިރު އިއްޔެ ލަންޑަނުގެ ދި އޯވަލްގައި ކުޅުނު މެޗުގައި ތަފާތު ދެއްކީ ބެޓްސްމަނުންނެވެ.\nޓޮސް ދިމާވުމުން ކުޅެން އަރައި އިންޑިއާ އިން 50 އޯވަރުގެ ތެރޭގައި ފަސް ކުޅުންތެރިން ނުބައިވެގެން 352 ލަނޑު ހެދި އެވެ. އެންމެ މޮޅަށް ކުޅުނީ، ފުރަތަމަ މެޗުގެ ކުރީކޮޅު ނުބައިވި ޝިކާރު ދަވަން އެވެ. އޭނާ ވަނީ 117 ލަނޑު ހަދައި ވޯލްޑް ކަޕުގައި އޭނާގެ ތިން ވަނަ ސައްތަ ހަމަކޮށްފަ އެވެ. ކުރީ މެޗުގައި ސައްތައެއް ހެދި ރޯހިތު ޝަރްމާ 57 ލަނޑު ހަދާފައިވަނިކޮށް ނުބައިވި ނަމަވެސް، ބަދަލުގައި އެރި ކެޕްޓަން ވިރާތު ކޯލީ ވަނީ 82 ލަނޑު ހަދައި އޭނާ ނެތްތަން ފޫބައްދައިފަ އެވެ. ކޯލީ ނުބައިވީ 49 ވަނަ އޯވަރުގެ ތެރޭގަ އެވެ. މީގެ އިތުރުން ފަހުން އެރި ހަރްދީޕް ޕަންޑަޔާ ވަނީ 27 ބޯޅައިން 48 ލަނޑު ހަދައި ތަފާތު ދައްކުވައިދީފަ އެވެ.\nއޮސްޓްރޭލިއާ އިން ކުޅެން އަރައި 50 އޯވަރުގެ ތެރޭގައި ހެދުނީ 316 ލަނޑެވެ. އެ ޓީމަށް އިނިންގްސްގެ ކުރީކޮޅު ރަނގަޅަށް ސްކޯނުކުރެވުނު ނަމަވެސް ކުރިއަށް ދިޔަވަރަކަށް ސްކޯރިން ރޭޓް ރަނގަޅުކުރި އެވެ. މައްސަލައަކަށް ދިމާވީ ކެޕްޓަން އާރޮން ފިންޗް 36 ލަނޑު ހަދާފައިވަނިކޮށް އިންޑިއާ އިން ރަން-އައުޓްކޮށްލުމުންނެވެ. އޭގެ ފަހުން ވެސް ރަނގަޅު ސްކޯއެއް ހަދަމުން ދަނިކޮށް މުހިއްމު ކުޅުންތެރިންތަކެއް އަނެއްކާ ނުބައިވެ އޮސްޓްރޭލިއާ އަށް ލަނޑު ހަމަކުރެވޭ ގޮތެއް ނުވި އެވެ. އެންމެ ރަނގަޅަށް ކުޅުނީ 70 ބޯޅައިން 69 ލަނޑު ހެދި ސްޓީވަން ސްމިތާއި 84 ބޯޅައިން 56 ލަނޑު ހެދި ޑޭވިޑް ވޯނާ އެވެ.\nތާވަލުގެ އެއް ވަނައިގައި އޮތީ ތިން މެޗުން މޮޅުވެ ހަ ޕޮއިންޓާ އެކު ނިއު ޒީލެންޑެވެ. އިންގްލެންޑް ދެ ވަނައިގައި، އިންޑިއާ ތިން ވަނައިގައި އޮތްއިރު އޮސްޓްރޭލިއާ އޮތީ ހަތަރު ވަނައިގަ އެވެ. ތިން ޓީމަށް ވެސް ލިބިފައިވަނީ ހަތަރު ޕޮއިންޓެވެ. ފަރަގަކޮށްފައިވަނީ ނެޓް ރަން ރޭޓުންނެވެ. ޖުމްލަ 10 ޓީމު ވާދަކުރާ މުބާރާތުގެ ފައިނަލަށް ހޮވޭނީ އެންމެ ގިނަ ޕޮއިންޓް ހޯދާ ހަތަރު ޓީމެވެ.


STELCO in karantu bill komme mahaku evvaru kureveyne goi hadhaifi | MBS NEWS\nއީކުއަލް ޕޭމަންޓް ޕްލޭނާ ބެހޭ ގޮތުން ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ މިއަދު ނޫސްވެރިންނާ ވާހަކަދައްކަވަނީ. ފޮޓޯ: ސްޓެލްކޯ\nސްޓެލްކޯއިން ކަރަންޓު ބިލް ކޮންމެ މަހަކު އެއްވަރު ކުރެވޭނެ ގޮތް ހަދައިފި\n16 February 2021, 14:57\nމާލެ ސަރަހައްދަށް ކަރަންޓުގެ ހިދުމަތްދޭ ކުންފުނިން ބުނީ އީކުއަލް ޕޭމަންޓް ޕްލޭންގެ ސަބަބުން މިޕްލޭންގައި ބައިވެރިވާ ކަސްޓަމަރުން ކޮންމެ މަހަކުވެސް ކަރަންޓު ބިލަށް ދައްކަން ޖެހޭނީ ދެފަރާތުން އެއްބަސްވާ އެގޭބިސީއެއްގެ ކަރަންޓު ޔޫސޭޖް ނުވަތަ ކަރަންޓު ބޭނުންކުރާ މިންވަރުގެ އެވްރެޖް އަދަދު ކަމަށެވެ. އެގޮތުން ކަރަންޓު ބިލު ބޮޑުވާ މަސްމަހުގައި ވެސް ދައްކަން ޖެހޭނެ މިންވަރު ދުރާލާ ކަސްޓަމަރުންނަށް އެނގިގެންދާނެ ކަމަށާއި އޭގެ ސަބަބުން ދިރިއުޅުމުގެ ކަންކަމަށް ބަޖެޓްކުރުމުގައި ރައްޔިތުންނަށް ފަސޭހަވާނެ ކަމަށް ސްޓެލްކޯއިން ބުންޏެވެ.\nއީކުއަލް ޕޭމަންޓް ޕްލޭން އިފްތިތާހުކުރަން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ ވިދާޅުވީ މިއީ ރައްޔިތުންގެ ފަރާތުން ލިބެމުންދިޔަ ޚިޔާލުތަކަށް ބެލުމަށްފަހު ތައްޔާރުކުރި ޕްލޭނެއް ކަމަށެވެ. އަދި ރާއްޖޭގައި މިފަދަ ޚިދުމަތެއް ޔޫޓިލިޓީ ކުންފުންޏަކުން މީގެކުރިން ދީފައި ނުވި ނަމަވެސް މިއީ ދުނިޔޭގެ ގިނަ ގައުމުތަކުގައި ދެމުން އަންނަ ޚިދުމަތެއް ކަމަށް މުޣުނީ ވިދާޅުވި އެވެ.\nއީކުއަލް ޕޭމަންޓް ޕްލޭނާ ބެހޭ ގޮތުން ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ އަދި އެ ކުންފުނީގެ އިސްވެރިން މިއަދު ނޫސްވެރިންނާ ވާހަކަދައްކަވަނީ. ފޮޓޯ: ސްޓެލްކޯ\n"ވޭތުވެދިޔަ ދެ އަހަރު ކަސްޓަމަރުންގެ ފަރާތުން ލިބުނު ފީޑްބެކަށް ބެލުމަށްފަހު އަޅުގަނޑުމެން މިޕްލޭން އެކުލަވާލީ. މިއާއެކު ހޫނުމޫސުމުގައި ޢާއްމުކޮށް ބިލް ބޮޑުވެގެންދާ މަސްމަހު ވެސް ދައްކަން ޖެހޭނީ އެހެން މަސްމަހު ވެސް ދައްކާ ވަރަށް. މީގެ ސަބަބުން ބަޖެޓް ދިރިއުޅުމުގެ އުޅުމަށް ވަރަށްބޮޑަށް ފަސޭހަ ވެގެންދާނެ،" އޭނާ ވިދާޅުވި އެވެ.\nސްޓެލްކޯގެ އީކުއަލް ޕޭމަންޓް ޕްލޭންގައި ބައިވެރިވެވޭނީ މީގެ ކުރިން ނުދައްކާ ހުރި ބިލްތަކަށްވާ ފައިސާ ދައްކާ ޚަލާސްކުރުމަށްފަހު އެވެ. އަދި ޚިދުމަތް ހޯދޭނީ ކަރަންޓުގެ ޚިދުމަތަށް ގޭބިސީއަކުން މަސްއޫލުވެރިވާ ފަރާތެއް ނުވަތަ ޢިމާރާތުގައި ކުއްޔަށް އުޅޭ ފަރާތެއްނަމަ އިމާރާތުގެ ވެރިފަރާތުގެ ހުއްދާއާއެކު އެވެ. އަދި މީގެ ދަށުން ދިގު މުއްދަތަކަށް ބިލްތަކަށް ފައިސާ ދެއްކޭނެ ނިޒާމެއް ވެސް ގާއިމުކުރެވޭނެ ކަމަށް ވެސް ސްޓެލްކޯއިން ބުންޏެވެ.\nއެ ކުންފުނިން ބުނީ ސްޓެލްކޯއާއި ކަސްޓަމަރު ބޭނުންވެއްޖެ ހިނދެއްގައި މި ޕްލޭން އަލުން މުރާޖާކުރުމުގެ އިޚްތިޔާރު ދެ ފަރާތަށް ވެސް ކޮންމެ ހަ މަހަކުން ލިބޭނެ ކަމަށެވެ. އަދި މި ޚިދުމަތަށް ފައިސާ ނަގާނެ މިންވަރު ބެލުމަށް ހަމަޖެހިފައި ވަނީ 2019 ވަނަ އަހަރުގެ ގޭބިސީތަކުގެ ކަރަންޓު ބޭނުންކޮށްފައިވާ އިންސައްތައަށް ބެލުމަށްފަހު ކަމަށް ވެސް ސްޓެލްކޯއިން ބުންޏެވެ.\nސްޓެލްކޯއިން ބުނީ މި މިޚިދުމަތް ފަށަން ނިންމިއިރު، ވޭތުވެދިޔަ މަސްތަކުގެ ތެރޭގައި އިންސްޓޯލްމަންޓް އުސޫލުން ފައިސާ ދެއްކޭނެ އިންތިޒާމު އެ ކުންފުނީގެ 3،000 އަށްވުރެ ގިނަ ކަސްޓަމަރުންނަށް ހަމަޖައްސައިދީފައިވާ ކަމަށެވެ. އެހެންކަމުން މިޕްލޭނާއެކު ކަސްޓަމަރުންނަށް ފަސޭހަވާނެ ކަމަށް ސްޓެލްކޯއިން ބުންޏެވެ.\nހަސަން މުޣުނީ ކަރަންޓު ވިޔަފާރި ސްޓެލްކޯ\nފާރިހަތު ޖަލީލު\t2 weeks ago\nފާރި ދެކޭގޮތުގައި ކުންފުނިތައް ހިންގަންވާނީ ކޮންމެވެސް ވަރަކަށް ގްލޯބަލް އެކްސްޕޯޝަރ ލިބިފައިފައިވާ މީހުން. ސްޓެލްކޯގެ އެމްޑީއަކީ އެފަދަ މިސާލެއް. ވާހަކަ ދައްކަވާއިރު ވަރަށް ގިނައިން ވިޝަނަރީ ވާހަކަ ދައްކަވާ!


SunOnline: Raees Solih Kulhudhuffushi City ah vadaigenfi\nރައީސް ސޯލިހު ކުޅުދުއްފުށި ސިޓީއަށް ވަޑައިގެންފި\nއަހްމަދުﷲ އަބްދުލް ހާދީ 16 Jul 2021, 16:37\nރައީސް ސޯލިހުގެ ދެކަނބަލުން ކުޅުދުއްފުއްޓަށް ވަޑައިގަތުން -- ފޮޓޯ/ ރައީސް އޮފީސް\nރައީސުލްޖުމްހޫރިއްޔާގެ ދެކަނބަލުން ހދ. އަތޮޅުގެ ތިން ރަށަކަށް ކުރައްވާ ރަސްމީ ދަތުރުފުޅެއްގައި މިއަދު ފުރާވަޑައިގެންފިއެވެ. ރައީސްގެ ދެކަނބަލުން މިއަދު ހަވީރު ވަނީ ދަތުރުފުޅުގެ ފުރަތަމަ މަންޒިލު ކަމުގައިވާ ކުޅުދުއްފުށި ސިޓީއަށް ވަޑައިގެންފައެވެ.\nރައީސް އޮފީހުން ބުނި ގޮތުގައި ކުޅުދުއްފުށި ސިޓީގެ އިތުރުން ހދ. ހަނިމާދޫ އަދި ކުމުންދޫއަށް ރައީސްގެ ދެކަނބަލުން ވަޑައިގަންނަވާނެއެވެ.\nތިން ދުވަހުގެ މި ދަތުރުފުޅުގައި ރައީސް ސޯލިހު އެންމެ ފުރަތަމަ ވަޑައިގަންނަވާނީ ކުޅުދުއްފުށި ސިޓީއަށެވެ. ކުޅުދުއްފުއްޓަށް ވަޑައިގެން އެ ސިޓީގެ ބައެއް ތަންތަނަށް ރައީސް ޒިޔާރަތްކުރެއްވުމަށް ހަމަޖެހިފައިވާކަމަށް ރައީސް އޮފީހުން ބުންޏެވެ.\nއަދި އެ ސިޓީގެ ބައެއް މުއައްސަސާތަކުގެ އިސްވެރިންނާއި، ހދ. އަތޮޅު ކައުންސިލާއި، ކުޅުދުއްފުށި ސިޓީ ކައުންސިލާއި، އަންހެނުންގެ ތަރައްގީއަށް މަސައްކަތްކުރާ ކޮމިޓީއާވެސް ރައީސް ސޯލިހު މި ދަތުރުފުޅުގައި ބައްދަލުކުރެއްވުމަށް ވަނީ ހަމަޖެހިފައެވެ.\nކުޅުދުއްފުށި ސިޓީއަށްފަހު ދެން ރައީސް ސޯލިހު ވަޑައިގަތުމަށް ހަމަޖެހިފައިވަނީ ހަމަޖެހިފައިވަނީ ހދ. ކުމުންދޫއަށެވެ. އެރަށުގައިވެސް ބައެއް ތަންތަނަށް ޒިޔާރަތްކުރެއްވުމާއި، ކުމުންދޫ ކައުންސިލާއި، އަންހެނުންގެ ތަރައްގީއަށް މަސައްކަތްކުރާ ކޮމިޓީއާ ރައީސް ސޯލިހު ބައްދަލުކުރައްވާނެއެވެ. ކުމުންދޫއަށް ފަހު ރައީސް ސޯލިހު ދެން ވަޑައިގަންނަވާނީ ހަނިމާދޫއަށެވެ.\nހަނިމާދުއަށް ކުރައްވާ ޒިޔާރަތުގައި އެ ރަށުގެ ބައެއް ތަންތަނަށް ޒިޔާރަތްކުރައްވައި، ބައެއް މަޝްރޫއުތައް ކުރިޔަށްދާ ގޮތް ރައީސް ބައްލަވާނެއެވެ. އަދި އެރަށުގެ މަގުތަކުގެ ތާރު އެޅުމުގެ ޢަމަލީ މަސައްކަތް މި ދަތުރުފުޅުގައި ރައީސް ސޯލިހު ފަށްޓަވައިދެއްވާނެކަމަށް ރައީސް އޮފީހުން ބުންޏެވެ.\nހަނިމާދޫގައިވެސް އެރަށު ކައުންސިލާއި، އަންހެނުންގެ ތަރައްގީއަށް މަސައްކަތްކުރާ ކޮމިޓީއާ ރައީސް ބައްދަލުކުރެއްވުމަށް ވަނީ ހަމަޖެހިފައިވެއެވެ.\nކޮވިޑް-19ގެ ސަބަބުން މި ދަތުރުފުޅުގައި ރައީސުލްޖުމްހޫރިއްޔާގެ ދެކަނބަލުންނަށް މަރުހަބާ ކިޔުމަށް ގިނަ އަދަދެއްގެ މީހުން އެއްވެ ނުހެދުމަށް ރައީސް އޮފީހުން ވަނީ އިލްތިމާސްކޮށްފައެވެ. ދަތުރުފުޅު ނިންމަވާލެއްވުމަށްފަހު ރައީސުލްޖުމްހޫރިއްޔާގެ ދެކަނބަލުން އެނބުރި މާލެ ވަޑައިގަތުމަށް ހަމަޖެހިފައިވަނީ އަންނަ އާދިއްތަ ދުވަހު ހަވީރުއެވެ.


Mohamed Shafiu: 7/1/11 - 8/1/11\nPosted by Mohamed Shafiu at 3:45 PM0comments\nތިމަންކަލޭގެފާނަށްފަހު އައު ނަބިއްޔަކު ނުވެއެވެ\nއައްޝައިޚް އަޙްމަދު ސަމީރު ބިން އިބްރާހީމް\nޙަދީޘް : عَنْ ثَوْبَانَ قَالَ : قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : " لاَ تَقُومُ السَّاعَةُ حَتَّى تَلْحَقَ قَبَائِلُ مِنْ أُمَّتِي بِالْمُشْرِكِينَ ، وَحَتَّى يَعْبُدُوا الْأَوْثَانَ ، وَإِنَّهُ سَيَكُونُ فِي أُمَّتِي ثَلَاثُونَ كَذَّابُونَ كُلُّهُمْ يَزْعُمُ أَنَّهُ نَبِيٌّ ، وَأَنَا خَاتَمُ النَّبِيِّينَ ، لاَ نَبِيَّ بَعْدِي -قال ابو عيسى هذا حديث حسن صحيح قال الشيخ الألباني : صحيح\nމާތް ﷲ ރުއްސުންލެއްވި ޘައުބާންގެ ކިބައިން ރިވާވެގެން ވެއެވެ. ސަލާމާއި ޞަލަވާތްލެއްވި ކީރިތި ރަސޫލާ ޙަދީޘްކުރެއްވިއެވެ." ތިމަންކަލޭގެފާނުންގެ އުންމަތުން ބައެއް ޤަބީލާތައް ޝިރުކާއި ބައްދަލުކޮށް، ބުދަށް އަޅުކަން ކޮށްފުމަށް ދާންދެން ޤިޔާމަތް ޤާއިމު ނުވާނެތެވެ. އަދި ހަމަކަށަވަރުން ތިމަންކަލޭގެފާނުގެ އުންމަތުގައި ތިރީސް ( ބައެއް ރިވާޔަތްތަކުގައި ތިރީހާ ގާތްކުރާ ޢަދަދަކަށް) ދޮގުވެރިން ދައްޖާލުން ފާޅުފާނެތެވެ. އެއިން ކޮންމެ މީހަކުވެސް އެއީ ނަބިއްޔެއްކަމަށް ދެކޭނެތެވެ. ތިމަންކަލޭގެފާނީ ނަބީކަން ޚަތުމުކުރެއްވި ސާހިބާއެވެ. ތިމަންކަލޭގެފާނަށްފަހު އައު ނަބިއްޔަކު ނުވެއެވެ."\nPosted by Mohamed Shafiu at 9:13 AM0comments\nLabels: ޙަދީޘް, ނަބިއްޔާ, އަޙްމަދު ސަމީރު ބިން އިބްރާހީމް\nތައުޙީދުގެ ސަބަބުން ފާފަތައް ފުހެވިގެން ދޭ\n"الَّذِينَ آَمَنُوا وَلَمْ يَلْبِسُوا إِيمَانَهُمْ بِظُلْمٍ أُولَئِكَ لَهُمُ الْأَمْنُ وَهُمْ مُهْتَدُونَ" (الأنعام: 82)\nމާނައީ: "އީމާންވެ، އެބައިމީހުންގެ ޢަމަލުތައް އަނިޔާއަކާއި، (އެބަހީ ޝިރުކަކާއި) މަސްހުނި ނުކުރިމީހުން ދަންނައެވެ. އެބައިމީހުންނަކީ އެއީ އަމާންކަން ލިބިގެންވާ މީހުންނެވެ. އަދި ހިދާޔަތް ލިބިގެންވާ މީހުންނަކީވެސް އެބައިމީހުންނެވެ."\nއަދި މާތްﷲ ރުއްސުންލެއްވި ޢުބާދަތު ބުނު ޞާމިތުގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްފުޅުކުރެއްވިއެވެ.\n"مَنْ شَهِدَ أَنْ لاَ إِلَهَ إِلاَّ اللهُ وَحْدَهُ لاَ شَرِيْكَ لَهُ، وَأَنَّ مُحَمَّدًا عَبْدُهُ وَرَسُولُهُ، وَأَنَّ عِيسَى عَبْدُ اللهِ وَرَسُوْلُهُ، وَكَلِمَتُهُ أَلقْاَهَا إِلَى مَرْيَمَ وَرُوحٌ مِنْهُ، وَالجَنَّةَ حَقٌّ، وَالنَّارَ حَقٌّ، أَدْخَلَهُ اللهُ الجَنَّةَ عَلى مَا كَان مِنَ العَمَلِ". (صحيح البخاري و صحيح مسلم)\nމާނައީ: "މާތް ﷲ މެނުވީ އަޅުކަން ވެވުން ޙައްޤުވެގެންވާ އެހެން އެއްވެސް އިލާހަކު ނުވާ ކަމަށާއި، އެކަލާނގެ އެއްކައުވަންތަކަމަށާއި، ހަމަކަށަވަރުން މުޙައްމަދުގެފާނީ އެކަލާނގެ އަޅާކަމަށާއި، ރަސޫލާކަމަށް، އަދި ހަމަކަށަވަރުން ޢީސާގެފާނީ އެކަލާނގެ އަޅާކަމަށާއި، ރަސޫލަކުކަމަށް އަދި މަރްޔަމްގެފާނުގެ ހަށިކޮޅުގައި އެކަލާނގެ ލެއްވި " كُنْ " "ވާށޭ" މި ކަލިމަފުޅުގެ ނަތީޖާކަމަށާއި އެކަލާނގެ ހެއްދެވި ފުރާނަތަކުގެ ތެރެއިން ފުރާނައެއްކަމަށ،ް އަދި ސުވަރުގެއަކީ ޙައްޤުވެގެންވާ ތަނެއްކަމަށާއި، ނަރަކައަކީ ޙައްޤުވެގެންވާ ތަނެއްކަމަށް ހެކިވެއްޖެމީހާ ދަންނައެވެ. ﷲ ތަޢާލާ އޭނާ ކޮށްފައިވާ ޢަމަލުތަކުގެ މައްޗަށް ސުވަރުގެ ވައްދަވާނެއެވެ. "\nއަދިވެސް ބުޚާރީއާއި މުސްލިމުގައި މާތްﷲ ރުއްސުންލެއްވި ޢިތުބާނު ބުނު މާލިކުގެ ކިބައިން ރިވާވެގެންވާ ޙަދީޘްފުޅުގައިވަނީ:\n"فَإِنَّ اللهَ حَرَّمَ عَلَى النَّارِ مَنْ قَالَ: لاَ إِلَهَ إِلاَّ اللهُ, يَبْتَغِي بِذَلِكَ وَجْهَ اللهِ"\nމާނައީ: "ހަމަކަށަވަރުން ﷲ ގެ ވަޖުހުފުޅަށްޓަކައި لاَ إِلَهَ إِلاَّ اللهُ ކިޔައިފިމީހާ ދަންނައެވެ. ފަހެ މާތްﷲ އެފަދަމީހާ ނަރަކައަށް ޙަރާމްކުރައްވައިފިއެވެ." (1)\nއަދި މާތްﷲ ރުއްސުންލެއްވި أبو سعيد الخدري ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްފުޅުކުރެއްވިއެވެ.\n"قَالَ مُوسَى عَلَيْهِ السَّلاَم: يَارَبِّ! عَلِّمْنِي شَيْئاً أَذْكُرُكَ وَأَدْعُوكَ بِهِ. قَالَ: قُلْ يَامُوسَى! لا إِلهَ إِلا اللهُ، قَالَ: كُلُّ عِبَادِكَ يَقُولُونَ هَذَا، قَالَ: يَامُوسَى! لَوْ أَنَّ السَّمَاوَاتِ السَّبْعَ وَعَامِرَهُنَّ غَيْرِي وَالأَرَضِينَ السَّبْعَ فِي كِفَّةٍ، وَلاَ إِلَهَ إِلاَّ اللهُ فِي كِفَّةٍ، مَالَتْ بِهِنَّ لاَ إِلهَ إِلاَّ اللهُ" (رواه ابن حبان والحاكم وصحّحه)\nމާނައީ: " މޫސާ ޢަލައިހިއްސަލާމް، ﷲ ތަޢާލާގެ ޙަޟްރަތަށް ދެންނެވިއެވެ. އޭ ހައްދަވާބޮޑުކުރެއްވި ރަސްކަލާކޮ! މިއަޅާއަށް، އިބަރަސްކަލާނގެ ހަދުމަކުރާނެ އަދި އިބަރަސްކަލާނގެއަށް ދުޢާކުރާނެ ޛިކުރެއް އުގަންނައިދެއްވާނދޭވެ! ﷲ ތަޢާލާ ވަހީކުރެއްވިއެވެ. އޭ މޫސާއެވެ. لاَ إِلَهَ إِلاَّ اللهُ މިކަލިމަފުޅު ވިދާޅުވާށެވެ. މޫސާ ޢަލައިހިއްސަލާމް ދެންނެވިއެވެ. އޭ ހައްދަވާބޮޑުކުރެއްވި ރަސްކަލާކޮ! އިބަ ﷲ ގެ އެންމެހައި އަޅުތަކުން އެ ކަލިމަފުޅު ވިދާޅުވެއެވެ. ﷲ ތަޢާލާ ވަޙީކުރެއްވިއެވެ. އޭ މޫސާއެވެ. ހަތްއުޑާއި، ތިމަން ﷲ ފިޔަވައި އެ އުޑުތަކުގެ އަހުލުވެރިންނާއި، އަދި ހަތްބިން ތިލަފަތުގެ އެއްފަރާތަށް ލައިފައި لاَ إِلَهَ إِلاَّ اللهُ އަނެއްފަރާތަށް ލައިފިނަމަ لاَ إِلَهَ إِلاَّ اللهُ ފަރާތަށް ތިލަފަތް ލެނބިގެން ހިނގައިދާނެއެވެ. (އެބަހީ لاَ إِلَهَ إِلاَّ اللهُ ގެ މާނައާއި އެކަލިމަ ވާޖިބުކުރާކަންތައްތައް މިހާވެސް ފުޅާވެ ބަރުވެގެންވެއެވެ.)"\nއަދި ޙަސަން ސަނަދަކުން އަލްއިމާމުއް ތިރްމިޛީ މާތްﷲ ރުއްސުންލެއްވި އަނަސް ބުނު މާލިކުގެ ކިބައިން ރިވާކުރެއްވި ރިވާޔަތެއްގައިވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ހަދީޘްފުޅުކުރައްވަނިކޮށް އަހުރެން އެއްސެވީމެވެ. ﷲ ތަޢާލާ ވަޙީކުރެއްވިއެވެ.\n" يَا ابنَ آدَمَ! لَوْ أَتَيْتَنِي بِقُرَابِ الأَرْضِ خَطَايَا، ثُمَّ لَقِيْتَنِي لا تُشْرِكُ بِي شَيْئاً، لأَتَيْتُكَ بِقُرَابِهَا مَغْفِرَةً "\nމާނައީ: "އޭ އާދަމުގެ ދަރިޔާއެވެ. ތިބާ ބިންގަނޑު ފުރައި ފާފަ ހިފައިގެން ތިމަން ﷲ ގެ ޙަޟްރަތަށް އައިސް، ޝިރުކު ނުކުރާ ޙާލު ތިމަން ﷲ އާއި ބައްދަލުކޮށްފިނަމަ، އެބިންގަޑު ފުރާ ފާފަ ފުއްސެވުން ތިބާއަށް ދެއްވާ ހުށީމެވެ."\nމިބާބުގައި އެކުލެވޭ މަސްއަލަތައް:\n1. ﷲ ތަޢާލާގެ ދަރުމަވަންތަކަން ތަނަވަސްވެގެންވުން.\n2. ﷲ ތަޢާލާގެ ޙަޟްރަތުގައި ތައުޙީދުގެ ޘަވާބު ގިނަވެގެންވުން.\n3. ޘަވާބާއި އެކުއެކީ ފާފަތަކުގެ ކައްފާރާއަކަށް ތައުޙީދުވުން.\n4. ސޫރަތުލް އަންޢާމުގެ 82 ވަނަ އާޔަތުގެ ތަފްސީރު (އެބަހީ ދަލީލުތަކުން އެނގި ބަޔާންވެގެންވާގޮތުން މިއާޔަތުގައި ظُلْمُ ގެ މުރާދަކީ ޝިރުކެވެ.)\n5. މާތްﷲ ރުއްސުންލެއްވި ޢުބާދަތު ބުނު ޞާމިތު ރިވާކުރެއްވި ޙަދީޘްފުޅުގައިވާ ފަސް ކަންތަކަށް ފިކުރުކުރުން.\n6. ހަމަކަށަވަރުން މާތްﷲ ރުއްސުންލެއްވި ޢުބާދަތު ބުނު ޞާމިތު ރިވާކުރެއްވި ޙަދީޘްފުޅާއި މާތްﷲ ރުއްސުންލެއްވި ޢިތުބާނު ބުނު މާލިކު ރިވާކުރެއްވި ޙަދީޘްފުޅު ތިބާ ޖަމާކޮށްފިނަމަ لاَ إِلَهَ إِلاَّ اللهُ ކިޔުމޭ ބުނެވޭ ބަހުގެ މާނަ ތިބާއަށް ބަޔާންވެގެން ދާނެއެވެ. އަދި (ހަމައެކަނި ދުލުން ކިޔައިލުމުންވެސް ނަޖާތުގެ ޒަރީޢާ އެއްކަމަށް ފުދޭނެއޭ ބުނެ) ކެހިވެރި މަޅީގައި ޖެހިފައިތިބި މީހުންގެ އެބަސް ޞައްޙަނޫންކަންވެސް ތިބާއަށް އެނގޭނެއެވެ.\n7. މާތްﷲ ރުއްސުންލެއްވި ޢުބާދަތު ބުނު ޞާމިތު ރިވާކުރެއްވި ހަދީޘްފުޅުގައިވާ ޝަރުޠަށް ހުޝިޔާރުވުން (އެ ޝަރުޠަކީ ﷲ ތަޢާލާގެ ވަޖުހުފުޅަށްޓަކައި لاَ إِلَهَ إِلاَّ اللهُ ކިޔުން.)\n8. ނަބީބޭކަލުންވެސް لاَ إِلَهَ إِلاَّ اللهُ ގެ މަތިވެރިކަމުގެ މައްޗަށް ހުޝިޔާރުވުމަށް ބޭނުންފުޅުވެ ވަޑައިގެންފައިވުން.\n9. لاَ إِلَهَ إِلاَّ اللهُ މިކަލިމަފުޅު ހުރިހާ މަޚްލޫޤުންނަށް ވުރެ ބަރުވެގެން ވުމާއިއެކުވެސް މީސްތަކުން ކުރެ ކަލިމަ ދުލުން ކިޔައިގެން ތިބި ގިނަމީހުންގެ ތިލަފަތް ލުއިވާއިރު އެކަމަށް ވިސްނައި ހުޝިޔާރުވުން.\n10. ހަތްއުޑުވާފަދައިން ހަތްބިންވެސް ވާކަން ނައްޞުން ސާބިތުވުން.\n11. ހަމަކަށަވަރުން އެއުޑުތަކާއި ބިންތަކުގައި މަޚްލޫޤުން އާބާދު ވެފައިވާކަން ސާބިތުވުން.\n12. އަޝްޢަރީ މަޒުހަބުގެ ބާޠިލު ޢަޤީދާއާ އިދިކޮޅަށް ﷲ ތަޢާލާ އަށް ސިފަފުޅުތައް ވާކަން ސާބިތުވުން. (2)\n13. މާތްﷲ ރުއްސުންލެއްވި އަނަސް ބުން މާލިކްގެ ކިބައިން ރިވާވެގެންވާ ޙަދީޘްފުޅު ތިބާ ރަގަނޅަށް ދެނެގެންފިނަމަ މާތްﷲ ރުއްސުންލެއްވި ޢުތްބާން ބުން މާލިކްގެ ކިބައިން ރިވާވެގެންވާ "فَإِنَّ اللهَ حَرَّمَ عَلَى النَّارِ مَنْ قَالَ لاَ إِلَهَ إِلاَّ اللهُ يَبْتَغِي بِذَلِكَ وَجْهَ اللهِ" (މާނައީ: " ﷲ ގެ ވަޖުހުފުޅަށްޓަކައި لاَ إِلَهَ إِلاَّ اللهُ ކިޔައިފިމީހާ ދަންނައެވެ. ފަހެ ﷲ ތަޢާލާ އެފަދަމީހާ ނަރަކައަށް ޙަރާމްކުރައްވައިފިއެވެ.") މި ޙަދީޘްފުޅުގެ މުރާދަކީ ޝަރީކުކުރުން ދޫކޮށްލުންކަމާއި، ހަމައެކަނި ކަލިމަދުލުން ކިޔައިލުމަކުން ނަޖާތުގެ ޒަރީޢާއެއްކަމަށް ނުފުދޭނެކަން ތިބާއަށް އެނގޭނެއެވެ.\n14. މުޙައްމަދު ޞައްލަﷲ އަލައިހި ވަސައްލަމަ އާއި ޢީސާ ޢަލައިހިއްސަލާމް އަކީ ﷲ ތަޢާލާގެ ދެއަޅުން ކަމަށާއި، ދެރަސޫލުންކަމަށް އައިސްފައި އޮތް އޮތުމާއި މެދު ވިސްނާ ފިކުރުކުރުން.\n15. (އެހެން ހުރިހާ އިންސާނުންނާއި ޚިލާފަށް) ﷲ ތަޢާލާގެ (كُنْ) ކަލިމަފުޅުން ހެއްދެވުމުގައި ޢީސާ އަލައިހިއްސަލާމް ޚާއްޞަ ވެފައިވާކަން ދެނެގަތުން.(3)\n16. ޢީސާ އަލައިހިއްސަލާމް އަކީ ﷲ ތަޢާލާ ހެއްދެވި ފުރާނަތަކުގެ ތެރެއިން ފުރާނައެއްކަން ދެނެގަތުން.\n17. ސުވަރުގެ ޙައްޤުވެގެންވާ ކަމަށާއި ނަރަކަ ޙައްޤުވެގެން ވާކަމުގެ މައްޗަށް އީމާންވުމުގައި ހުރިމާތްކަން.\n18. މާތްﷲ ރުއްސުންލެއްވި ޢުބާދަތު ބުނު ޞާމިތު ގެ ކިބައިން ރިވާވެގެންވާ ޙަދީޘްފުޅުގައިވާ ރަސޫލުﷲ ޞައްލަﷲ އަލައިހި ވަސައްލަމަގެ މިބަސްފުޅު "عَلَى مَا كَانَ مِنَ العَمَلِ" "އޭނާ ކޮށްފައިވާ ޢަމަލުތަކުގެ މައްޗަށް" ރަނގަޅަށް ދެނެގަތުން (އެބަހީ ޙަދީޘްގައި ބަޔާންވެގެންވާ ކަންތަކަށް ހެކިދިނުން ޙައްޤުވެގެންވާ ގޮތުގައި ހެކިދީފިނަމަ ކޮންމެ ގޮތަކަށް ޢަމަލުތައް ހުރިނަމަވެސް އެމީހަކު ސުވަރުގެ ވަންނާނެ އެވެ. މިއިން ދޭހަވީ އެއްޗަކީ ސުވަރުގެ ވަނުމަށްޓަކައި ތައުޙީދަކީ ޝަރުޠެއްކަމެވެ.)\n19. ޤިޔާމަތްދުވަހުގައި މީސްތަކުންގެ ޢަމަލުތައް ކިރުމަށްޓަކައި ޤާއިމުކުރެވޭ ތިލަފަތުގައި ދެފަރާތް ވާނޭކަން ދެނެގަތުން.\n20. ޙަދީޘްގައި ﷲ ތަޢާލާގެ ވަޖުހުފުޅު ސާބިތުވުމުން އެކަލާނގެ މޫނުފުޅުވާކަން ދެނެގަތުން. ނަމަވެސް "كَمَا يَلِيْقُ بِذَاتِهِ" އެކަލާނގެ ޒާތުފުޅާ އެކަށީގެންވާގޮތަށެވެ. އެހެނީ "لَيْسَ كَمِثْلِهِ شَيْءٌ" (الشورى: 11) އެކަލާނގެއާއި އެއްފަދަ އެހެން އެއްވެސް އެއްޗެއްނުވެއެވެ.)\n1- ބަޔާންވެގެން އެދިޔަ ޙަދީޘްފުޅުގައި ﷲ ގެ ވަޖުހުފުޅަށްޓަކައި "لاإله إلا الله" ކިޔައިފިމީހާ ނަރަކައަށް ޙަރާމްވެއްޖެއޭ އޮތުމުން ވިސްނަންވީ ﷲގެ ވަޖުހުފުޅަށްޓަކައި ކިޔޭނީ ކޮންގޮތަކަށްތޯ ބެލުމަށެވެ. އެންމެ ފުރަތަމަ ކަލިމައިގެ މާނައަށް ވިސްނާބަލަމާތޯއެވެ. އާދެ! ކަލިމައިގެ މާނައީ: ﷲ މެނުވީ އަޅުކަން ވެވުން ޙައްޤުވެގެންވާ އެހެން އެއްވެސް އިލާހަކު ނުވެއެވެ. ދެން ކަލިމައިގެ ވާޖިބުތަކަށް ވިސްނާ ބަލަމާތޯއެވެ. އާދެ! ކަލިމައިގެ ވާޖިބުތަކަކީީ "إِقْرَارٌ بِاللِّسَانِ" ދުލުން އިޤުރާރުވުމެވެ. "تَصْدِيْقٌ بِالجِنَانِ" ހިތުން ތެދުކޮށް ޤަބޫލުކުރުމެވެ. "عَمَلٌ بِالجَوَارِحِ" ގުނަވަންތަކުން ޢަމަލު ކުރުމެވެ. (އެބަހީ ﷲ ގެ އިލާހުވަންތަކަމަށް ހެކިދީފި ކޮންމެ ފަރުދަކަށްވެސް ވާޖިބު ވެގެންވަނީ ﷲ އެންގެވި އެންމެހައި ކަމެއްކޮށް ނަހީ ކުރެއްވި އެންމެހައި ކަމަކުން ދުރުވެގަތުމެވެ.) ދެން މިތިން ކަންތައް އެމީހެއްގެ ކިބައިގައި ފުރިހަމަ ވެއްޖެމީހާގެ ނަތީޖާއަކީ ނަރަކައަށް އެމީހަކު ޙަރާމްވެ އެމީހަކަށް ސުވަރުގެ ވާޖިބުވުމެވެ.\n2- އަޝްޢަރީ މަޒުހަބުގެ މީހުން ﷲ ތަޢާލާގެ ހަތް ސިފަފުޅު ޤަބޫލުކުރެތެވެ. އަދި ބާކީ ސިފަފުޅުތައް ތައުވީލު ކުރެތެވެ. މިބައިމީހުން ޤަބޫލުކުރާ ހަތް ސިފަފުޅަކީ، ދެނެވޮޑިގެންވުމާއި، އައްސަވާ ވޮޑިގެންވުމާއި، ބައްލަވާ ވޮޑިގެންވުމާއި، ދިރިދެމި ވޮޑިގެންވުމާއި، ކުޅަދުންވަންތަވެ ވޮޑިގެންވުމާއި، އިރާދަކުރެއްވުމާއި، ކަލާމްކުރެއްވުމެވެ. މިބައިމީހުންނަށް އަޝްޢަރީންނޭ ކިޔުނީ މިބައި މީހުންގެ އިމާމު އަބުލް ޙަސަނުލް އަޝްޢަރީ އަށް ނިސްބަތްކޮށެވެ. ފަހުން މިކަލޭގެފާނު މި ބާޠިލް ޢަޤީދާއިން ތައުބާވެ، މިކަމަށް ރައްދުދީފައި "الإبَانَة" (އަލްއިބާނާ) ނަމަކަށް ކިޔާ ފޮތެއް ލިޔުއްވިއެވެ. ނަމަވެސް މި މަޒުހަބުގެ މީހުން އެބައި މީހުންގެ ގޮތެއް ދުލެއް ނުކުރިއެވެ.\n3- އާދަމްގެފާނާއި އަދި ޙައްވާގެފާނު ފިޔަވައި އެންމެހައި އިންސާނުން ﷲ ތަޢާލާ ހެއްދެވީ ފިރިހެނަކާއި އަންހެނެއްގެ ޒަރިއްޔާއިންނެވެ. ނަމަވެސް ޢީސާގެފާނު ﷲ ތަޢާލާ ހައްދަވާފައިވަނީ كُنْ (ވާށެވެ.) މި ކަލިމަފުޅުންނެވެ. މަރިޔަމްގެފާނުގެ ޖިސްމުފުޅުގައި އެއްވެސް ފިރިހެނަކު ބީހުމަކާ ނުލައެވެ. މިކަން ސާބިތުކުރެއްވުމަށްޓަކައި ﷲ ތަޢާލާ ވަޙީކުރައްވާފައިވެއެވެ. "إِنَّ مَثَلَ عِيسَى عِنْدَ اللَّهِ كَمَثَلِ آَدَمَ خَلَقَهُ مِنْ تُرَابٍ ثُمَّ قَالَ لَهُ كُنْ فَيَكُونُ" (آل عمران: 59) މާނައީ: "ހަމަކަށަވަރުން ޢީސާގެފާނުގެ މިސާލަކީ ﷲ ގެ ޙަޟްރަތުގައި އާދަމްގެފާނުގެ މިސާލެވެ. އެކަލާނގެ އާދަމުގެފާނު ވެލިން ހައްދަވައި ވަޙީކުރެއްވީ "كُنْ" ވާށެވެ. ދެން ހަމަ އެވަގުތު އާދަމްގެފާނު ޚަލްޤުވެއްޖެއެވެ." މިތާނގައި މުޞައްނިފް ރަޙިމަހުﷲ މިނުކުތާ ބަޔާންއެކުރެއްވީ ނަޞާރާއިންގެ ޖަމާޢަތެއްގެ ޢަޤީދާއިން މީސްތަކުން ތަންބީހު ކުރުވުމަށެވެ. އެބައިމީހުން ބުނެތެވެ. "إِنَّ اللَّهَ ثَالِثُ ثَلَاثَةٍ" (المائدة: 73) " ﷲ އީ ތިން އިލާހުން ކުރެ އެއް އިލާހެވެ." އެބައި މީހުން ބުނާގޮތުގައި މަރްޔަމްގެފާނާއި ޢީސާގެފާނަކީ ދެ އިލާހުންނެވެ. ބައްޕައަކާއި ނުލައި ޢީސާގެފާނު ޚަލްޤުވެވުމުން އެބައިމީހުން އެދެކަލުންނަށް އުލޫހިއްޔަތުގެ ދަރަޖަދިނެވެ. އަދި ޢީސާގެފާނުގެ ނިސްބަތް ﷲ އަށް ކުރިއެވެ. "وَقَالَتِ النَّصَارَى الْمَسِيحُ ابْنُ اللَّهِ" (التوبة: 30) "ނަޞާރާއިން ބުންޏެވެ. ޢީސާގެފާނަކީ ﷲގެ ދަރިކަލެކެވެ." سُبُحَانَهُ وَتَعَالَى عَمَّا يُشْرِكًون، ﷲ ގެ ކުޅަދުން ވަންތަކަމަށް އިޤުރާރުވުމުގެ ބަދަލުގައި އެބައިމީހުން ﷲ އާ ޝިރުކު ކުރީއެވެ.\nއައްޝައިޚް މުޙައްމަދު އިބްރާހިމް ލިޔުއްވާފައިވާ ކިތާބުއްތައުޙީދި ފޮތުން ނަގާފައި\nPosted by Mohamed Shafiu at 5:57 PM0comments\nPosted by Mohamed Shafiu at 11:14 AM0comments\nއިންސާނާ އަބާއްޖަވެރިވާ ސަބަބުތައް\nއަލްއަޚް އަހްމަދު ސަލީމް ޙުސައިން\nމިއަދު އަޅުގަނޑުމެން މުސްލިމުން ޝަރުޢީ ހަމަތަކާއި، އިންތައް ގިރާކޮށް، މާތް ﷲ ގެ ޙައްދުތައް ފަހަނަ އަޅާ ގޮސް އެހެނިހެން މަގުތައް ޚިޔާރުކުރުމަށް މެދުވެރިވާ އެންމެ ބޮޑު ސަބަބަކީ ދުނިޔޭގެ ޒީނަތްތެރިކަމަށް ހެއްލި ދިއުމެވެ. އާޚިރަތުގެ މަތީން ހަނދާންނެތި ދުނިޔޭގެ އުފަލާ އަރާމުގެ ތެރެއަށް ޣަރަޤުވުމެވެ. މި ދުނިޔޭގައި އިންސާނާ ހޭދަކުރަމުންދާ ޙަޔާތުގެ ދުވަސްތަކަކީ އޭގެ ނިމުމަކާ ކުރިމަތިލާންޖެހޭނެ ޙަޔާތެއްކަން ނުވިސްނުމެވެ. ދުނިޔެއަކީ ފަނާވެދަނިވި، ކެހިވެރި ތަނެއްކަން ޤަބޫލުނުކުރެވުމެވެ. އަދި މިއަދު އިންސާނާވަނީ އޭނާ ހެއްދެވި ޚާލިޤުވަންތަ ކުޅަދުންވަންތަ ރަސްކަލާނގެ މަތީން ހަނދާންނެތި، ދެވަނަ ފަހަރަށް ދިރުއްވުމުގެ ޢަޤީދާގެ މަތީންވެސް ހަނދާންނެތިފައެވެ. ކުޑަވެސް ޝައްކެއްނެތެވެ. މި ދުނިޔެއަކީ ހެއްލުންތެރިކަމުގެ ދުނިޔެއެކެވެ. ދުނިޔެއަކީ ހުވަފެނެކެވެ.\nދުނިޔޭގެ ދަޅަތަކަށް ހެއްލި ދުނިޔެއާއިގެން އުޅޭ މީހުންނަށް ވަނީ މަގުފުރެދުމާއި ހަލާކާއި ބަރުބާދީއެވެ. އެހެންކަމުން ބުއްދިވެރީން ދުނިޔޭގެ ކުލަތަކަށާއި ދަޅަތަކަކަށް ނުހެއްލޭނެއެވެ. ޙަޤީޤީ ބުއްދިވެރިންނަކީ މި ފަނާވަނިވި ދުނިޔޭގެ ކުލަތަކަށް ނުހެއްލި މާތް ﷲއަށް ބިރުވެތިވެ ކިޔަމަންތެރިކަން އަދާ ކުރާމީހުންނެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވާ ބަސްފުޅެއްގެ މާނާ ގައިވެއެވެ. ''ބުއްދިވެރިޔަކީ ތިމާގޭ އަމިއްލަ ނަފްސުގެ ލަގަން ކޮންޓްރޯލްކޮށް، މަރުވުމަށްފަހު އަންނަން އޮތް ޙަޔާތަށްޓަކައި ހެޔޮ ޢަމަލުކުރާމީހާއެވެ. އަދި ނުކުޅެދުންތެރިއަކީ ތިމާގެ އަމިއްލަ ނަފްސުގެ ލަގަން ހިތް އެދޭހާގޮތަކަށް ދޫކޮށްލައިގެން ހުރެ ﷲގެ ޙަޟްރަތުން ފޮނި އުއްމީދުތައް ކުރާމީހާއެވެ.'' (ރަވާހުއް ތިރުމިޛީ ވައަޙްމަދު)\nމިއަދު އަޅުގަނޑުމެން ދިރިއުޅެމުންދާ ދުނިޔެއަކީ ވަރަށް ރީތި ހެއްލުންތެރި ދުނިޔެއެކެވެ. އިންސާނާ ދުނިޔޭގެ ޒީނަތްތެރިކަމާއި ރީތިކަން ފެންނަ ހިނދު ދުނިޔެ ލިބިގަތުމަށް ފޫގަޅައި އެކަމަށްޓަކައި ވަޤުތުތައް ހޭދަކުރެއެވެ އެވެ. ނަމަވެސް މި ދުނިޔެ އަކީ ކޮންފަދަ ތަނެއްކަން ބަޔާންކުރައްވާފައިވާ ބަސްފުޅެއްގެ މާނާގައި ވެއެވެ. ''ތިޔަބައިމީހުން ދަންނާށެވެ. ދުނިޔޭގެ ދިރިއުޅުން ވާކަން ކަށަވަރީ ކުޅިވަރެއް ކަމުގައިއެވެ. އަދި މަޖަލެއްގެ ކަމުގައެވެ. އަދި ޒިނަތެއް ކަމުގައެވެ. އަދި ތިޔަބައި މީހުންގެ މެދުގައި އެކަކު އަނެކަކުގެ މައްޗަށް ބޮޑާވެގަތުމެއް ކަމުގައެވެ. އަދި މުދަތަކާއި ދަރިންނާމެދު އެކަކު އަނެކަކަށް ވުރެ ގިނަ ކަމަށް ބުނެ މޮޅު ވާހަކަ ދެއްކުމެއް ކަމުގައެވެ. ވާރޭ ފެނެއްގެ މިސާލުގައެވެ. އެފެނުން ފެން ލިބިގެން ފެޅިގަސްތަކެއް ދަނޑުވެރިން ޢަޖާއިބުކޮށްފާވެއެވެ. ދެން އެ ގަސްތައް ހިކިދެއެވެ. ދެން އެ ގަހުގެ ފަތްތައް ހިކިދެއެވެ. ދެން އެ ގަހުގެ ފަތްތައް ރީނދޫވެފައި ވަނިކޮށް ތިބާއަށް ފެންނާނެއެވެ. ދެން އެ ހިކި ހުއިތަކަކަށް ވެދެއެވެ. އަދި އާޚިރަތުގައި ވަނީ ގަދަފަދަވެގެންވާ ޢަޛާބެވެ. އަދި ﷲގެ ހަޟްރަތުން ލިބޭ ފާފަ ފުއްސެވުމަކާއި ރުއްސެވުމެކެވެ. ކެހިވެރިކަމުގެ ވަޤުތީ އުފަލެއްދޭ އެއްޗެއް ކަމުގައި މެނުވީ ދުނިޔޭގެ ދިރިއުޅުން ނުވެއެވެ.'' (ސޫރަތުލް ޙަދީދު: 20)\nދުނިޔޭގެ ރީތިކަމާ އުފަލާއި އަރާމަކީ ވަޤުތީ އަދި ކުޑަ ހިނދުކޮޅެއްގެ ކަމެކެވެ. ނިމުމެއްނުވާ އަބަދީ ނިޢުމަތްތައް ހުރީ އާޚިރަތް ދުވަހެވެ. ހެޔޮ ޖަޒާ ގެ ދުވަހެވެ. ހެޔޮ ޖަޒާ އާއި ނުބައި ޖަޒާ އެވެ. އެހެންކަމުން ޙަޤީޤީ ކާމިޔާބީ އާއި ބާއްޖަވެރިކަން ލިބޭ ހުށީ އެ ދުވަހުންނެވެ. ކީރިތި ޤުރުއާނުގައި މާތް ﷲ ވަޙީ ކުރައްވާފައިވާ ބަސްފުޅެއްގެ މާނާގައި ވެއެވެ. '' އާޚިރަތަށް ވުރެ ދުނިޔޭގެ ދިރިއުޅުމަށް ތިޔަބައިމީހުން ރުހެނީ ހެއްޔެވެ؟ ދުނިޔޭގެ އުފަލާއި އަރާމަކީ އާޚިރަތާއި އަޅާ ބަލާއިރު މަދު އެތިކޮޅެއްކަމުގައި ނޫނީ ނުވެއެވެ.(ސޫރަތުއް ތައުބާ:38)\nމިގޮތުން އިންސާނާ ގެއްލުމާއި އަބާއްޖަވެރިކަމުގެ ތެރެއަށް ގެންދަނީ ދުނިޔެވީ އެދުންވެރިކަމާއި މުދަލުގެ ދަހިވެތި ކަމެވެ. އޭގެ ސަބަބުން އިންސާނާ ވަނީ ދުނިޔޭގެ ކަންކަމުގައި މަޝްޢޫލުވެ، މާތް ﷲ އާއި އާޚިރަތް ދުވަހުގެ މަތީން ހަނދާންނެތިފައެވެ. އަދި މާތް ﷲއަށްޓަކާ އަޅުކަމުގައި ހޭދަކުރާ ވަޤުތު ތަކުގައިވެސް އޭނާގެ ހިތްވަނީ ދުނިޔެވީ އެދުންތަކާ އެކުގައެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވާ ބަސްފުޅެއްގެ މާނާގައިވެއެވެ. ''ދީނާރާއި ދިރުހަމުގެ އަޅާއަށް ހަލާކު ހުއްޓެވެ.'' (ރަވާހުލް ބުޚާރީ)\nމިގޮތުން ޢިލްމުވެރީން ވަނީ އިންސާނާ ބާއްޖަވެރިވާނެ ގޮތްތަކާއި އަބާއްޖަވެރިވެ، ކަސިޔާރު މަގު ޚިޔާރުކުރުމުގެ ސަބަބުތައް ބަޔާންކޮށް ދެއްވާފަވެއެވެ. ޢިލްމުވެރީން ވިދާޅުވާގޮތުގައި އިންސާނާއަށް އަބާއްޖަވެރިވެ، ނުސީދާ މަގު ޚިޔާރުކުރަނީ ދިހަ ކަމެއްގެ ސަބަބުންނެވެ. އެއީ:\n1- ކެއުމުގައި ޙައްދުފަހަނަ އަޅައި ދިއުން.\n2- ޝަހުވާނީ ކަންތަކުގައި ޙައްދުފަހަނަ އަޅާ ދިއުން.\n3- ޙަސަދަވެރިކަމާއި ނީހަވެރިކަން.\n4- ރުޅި ކޮންޓްރޯލް ނުކުރެވުން.\n6- މުދަލަށް ބޫތުކެއުން.\n7- ޖާހާއި ޢިއްޒަތް ދެކެ ލޯބިވުން.\n9- ބޮޑާކަމާއި ކިބުރުވެރިކަން.\n10- އަމިއްލަ ނަފްސާއި މެދު ބޮޑާވުން.\nމިފަނާވަނިވި ދުނިޔޭގެ ރީތިކަމުގެ ތެރެއަށް ގެއްލި، އާޚިރަތް ދުވަސް މަތީން ހަނދާންނެތި ދިއުމުގެ މައިގަނޑު ސަބަބަކީ މިކަންތައްތަކެވެ. މުދަލުގޭ ދަހިވެތިކަމާއި ތިމާގެ މަޤާމާއި ޖާހަށްޓަކައެވެ. އަމިއްލަ ނަފްސާއި މެދު ބޮޑާވެ، ކިބުރުވެރިކަމާއި ޙަސަދަވެރިކަމުންނެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވާ ބަސްފުޅެއްގެ މާނާ ގައިވެއެވެ. ''ދުނިޔެއަކީ ހަމަކަށަވަރުން ފޮނި ފޮނި އެއްޗެކެވެ. (އެބަހީ ހެއްލުންތެރިކަން ބޮޑު ތަނެކެވެ.) އަދި ތިޔަބައިމީހުން ދުނިޔޭގައި (ބިމުގައި) ޚަލީފާއިން ކަމުގައި ﷲ ލެއްވެވިއެވެ. ފަހެ ތިޔަބައިމީހުން ދުނިޔެއާއި މެދު ބިރުވެތިވާށެވެ. އަދި އަންހެނުންނާއި މެދު ރައްކާތެރިވެ ބިރުވެތިވާށެވެ.''( ރަވާހުއް ތިރުމިޛީ ވައިބްނުމާޖާ)\nމިއީ ތެދު ހަޤީޤަތެއްކަން ހެޔޮ ވިސްނޭ ކޮންމެ މީހަކުވެސް ޤަބޫލުކުރާނެއެވެ. ބާއްޖަވެރިކަމާއި ފަލާހް ލިބޭނީ ހަރުދަނާ އީމާންކަމާއެކު މާތް ﷲ އަށް ޠާޢަތްތެރިވެގެންނެވެ. މުއުމިނުންނަކީ އެމީހުންގެ ޢަމަލުންނާއި ބަހުން އީމާންކަމުގެ ތެދުކަން ހާމަކޮށްދޭ ބައެކެވެ. މާތް ނަބިއްޔާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވާ ބަސްފުޅެއްގެ މާނާ ގައިވެއެވެ. ''ތިޔަބައިމީހުން ހަ ކަމަކަށް ޖާމިނުކަން ދީފިނަމަ ތިޔަބައިމީހުންނަށް ސުވަރުގެ ލިބޭނެކަމަށް ތިމަންކަލޭގެފާނު ޖާމިނުވެވަޑައިގަންނަވަމެވެ. (އެއީ ވާހަކައެއް ދައްކައިފިނަމަ ތެދު ބުނާށެވެ. ވަޢުދެއް ކޮށްފިނަމަ އެ ވަޢްދެއް ފުއްދާށެވެ. އަދި އަމާނަތަކާ ޙަވާލުވެއްޖެނަމަ އެ އަމާނާތެއް އަދާކުރާށެވެ. އަދި ތިޔަބައިމީހުންގެ ލަދުވެތި ގުނަންތަކަށް ރައްކާތެރިވާށެވެ. އަދި ލޯތައް ތިރިކުރާށެވެ. އަދި ތިޔަބައިމީހުން އަނެކުންނަށް އުނދަގޫ ލިބޭ ކަންތައްތަކުން ދުރުހެލިވެތިބޭށެވެ.'' (ރަވާހު އަޙްމަދު)\nPosted by Mohamed Shafiu at 3:07 PM0comments\nLabels: ނަފްސު, ރަޤާއިޤް, އަޙްމަދު ސަލީމް ޙުސައިން\nPosted by Mohamed Shafiu at 8:04 PM0comments\nނަބަވީ ސީރަތުގެ އަލީގައި: ލީޑަރެއްގެ ސިފަތައް\nއައްޝައިޚް ޢަބްދުﷲ ފާރޫޤް ޙަސަން\nއިންސާނީ މުޖުތަމަޢެއް ނުވަތަ އިޖުތިމާޢީ ނިޒާމެއް ފުރިހަމަ ކާމިޔާބީއަކާ ހަމަޔަށް ގެންދިޔުމަށް ޓަކައި އެންމެ މުހިއްމު އެއް ކަމަކީ އެ މުޖުތަމަޢަކަށް ނުވަތަ އެ ނިޒާމަކަށް ޤާބިލު ލީޑަރަކު ލިބިފައި ވުމެވެ. އެ ލީޑަރަކީ ލީޑަރޝިޕްގެ އެންމެ ފުރިހަމަ ސިފަތައް ލިބިފައިވާ މީހަކު ކަމުގައި ވުމެވެ.\nއިންސާނާއަކީ އިޖްތިމާޢިއްޔަތަށް ލޯބިކުރާ މަޚުލޫޤެކެވެ. އިޖުތިމާޢީ ޝުރޫރަކީ އޭނާގެ ޠަބީޢަތުގައި އަށަގެންފައިވާ ކަމެކެވެ. އެހެންކަމުން ލީޑަރަކާ ނުލައި އިޖުތިމާޢީ ނިޒާމެއް ދެމިއޮތުމަކީ މުސްތަޙީލު ކަމެކެވެ. ލީޑަރަކު ނެތް މުޖުތަމަޢަކީ ނުވަތަ އިޖުތިމާޢީ ނިޒާމަކީ ގޮއްވަކު ނެތް ބަކަރި އައިނެއް ފަދަ ބައެކެވެ. އެފަދަ ބައެއްގެ އެއްވެސް މަންޒިލެއް ނުވަތަ މަޤްޞަދެއް ނޯންނާނެއެވެ.\nކަން މިހެން ހުރުމާ އެކު ޤާއިދެއްގެ ނުވަތަ ޒަޢީމެއްގެ ތަޞައްވުރަކީ އިންސާނީ ތާރީޚުގެ ވަރަށް ޒަމާންވީ ސިފައެކެވެ. އިންސާނީ ތާރީޚުގެ ހުރިހާ ދުވަސްވަރެއްގައި ވެސް ކޮންމެހެން ބޭނުން ކަމެއް ކަމުގައި ބެލެވިފައިވާ ކަމެކެވެ. ޚާއްސަކޮށް މި ޒަމާނުގެ ރަށްވެހިކަމުގެ ގޮންޖެހުންތައް ވަނީ ޒަޢީމެއްގެ ބޭނުންތެރިކަން އެތައް ގުނައެއް އިތުރުކޮށްފައެވެ. ފުރިހަމަ ޒަޢީމެއްގެ ކިބައިގައި ހުންނާން ޖެހޭ ލީޑަރޝިޕްގެ ސިފަތަކަކީ ކޮބައިކަމާ މެދު ހުޅަނގާއި އިރުމަތީގައި ފުޅާ ދާއިރާއެއްގައި ދަނީ ބަޙުޘްކުރެވެމުންނެވެ.\nމި ޒަމާނުގެ ތަޢުލީމީ ނިޒާމުގައި ވެސް ލީޑަރޝިޕްގެ ސިފަތަކާއި ހިންގުމާއި ރޭވުމުގެ ޤާބިލިއްޔަތާ މެދު ތަފްސީލީ ސިލަބަސްތައް ވަނީ އެކުލަވައިލެވިފައެވެ. އިންތިޒާމީ އޮފިސަރަކު ނުވަތަ މެނޭޖަރަކު ނުވަތަ ގްރޫޕް ލީޑަރަކު ނުވަތަ ޤާއިދަކު އޭނާގެ މަސްއޫލިއްޔަތު އަދާކުރާންވީ ގޮތެވެ. އެފަދަ މީހަކާ ކުރިމަތިވާނީ ކޮންކޮން ބާވަތެއްގެ މަސްއަލަތަކެއް ކަމެވެ. އެ ކަންކަން ހައްލުކުރާނީ ކިހިނަކުން ކަމެވެ. ފަރުދެއްގެ ކިބައިގައި އެ ކަންކަމުގެ ޤާބިލިއްޔަތު އުފައްދައި ކުރިއަރުވާނީ ކޮން ގޮތަކަށް ކަމެވެ. ވަސީލަތްތަކާއި، މަޤުޞަދުތަކާއި، މަސްއަލަތަކާ މެދު ގެންގުޅޭންވީ ނިސްބަތަކީ ކޮބައިކަމެވެ. އާދެ، މިއީ މި ޒަމާނުގެ ކޯޕަރޭޓިވް ތަޢުލީމުގެ މުހިއްމު ބާބުތަކެވެ. މެނޭޖްމަންޓާއި، ޝަޚްސިއްޔަތު ބިނާކުރުމާއި، ނަފްސިއްޔާތުގެ މާހިރުން ވަނީ ވަރަށް ގިނަ އުސޫލުތަކެއް ވެސް ކަނޑައަޅައިފައެވެ.\nދުނިޔެ ދެކެފައިވާ އެންމެ ކުޅަދާނަ، އެންމެ ޤާބިލު ލީޑަރު ކަމުގައި ވާ އިސްލާމް ދީނުގެ ނަބިއްޔާ މުޙައްމަދު ޞައްލަﷲ ޢަލައިހި ވަ ސައްލަމަ ވަނީ މި ރޮނގުން ވެސް މަތިވެރި އިރުޝާދުތަކެއް ދެއްވައިފައެވެ. ތޭވީސް އަހަރުގެ ކުރު މުއްދަތެއްގެ ތެރޭގައި އެ ކަލޭގެފާނު ވަނީ އިންތިހާ ދަރަޖައިގެ ޖާހިލުކަމުގައި އޮތް މުޖްތަމަޢެއް މުޅީން ބަދަލުކޮށްލައްވައި، ބަޠަލުންގެ ނާސަރީއަކަށް ހައްދަވައިލައްވައިފައެވެ. ޢަސްކަރީ ގޮތުން ބެލިޔަސް، ޢިލްމީ މައިދާނަށް ނަޒަރު ހިންގައިލިޔަސް، ސިޔާސީ ހިންގުންތެރިކަމަށް ނަޒަރު ހިންގައިލިޔަސް، ލާމަސީލު ނަމޫނާތަކެއް ދައްކަވައިފައެވެ.\nމެނޭޖްމަންޓުގެ މާހިރުން ވިދާޅުވާ ގޮތުގައި ޤާއިދެއްގެ ކިބައިގައި ހިތްވަރާއި، ކެރުމާއި، އަޒުމާއި، މީހުންގެ ޖަހުއަރު ދަތުމާއި، ދުރު ވިސްނުމާއި، އަމިއްލަ ނަފުސަށް އިތުބާރު ކުރުމާއި، ސާބިތުކަމުގައި ދެމިހުރުމުގެ ސިފަ ނިހާޔަތަށް ހުންނާން ޖެހެއެވެ. ވަރަށް ގިނަ މާހިރުން އިސްކަންދެއްވާ ގޮތުގައި ލީޑަރަކީ އޭނާގެ ދަށުގައި ވާ މީހުންގެ ކިބައިގައި ހިތްވަރާއި އަޒުމު އުފެއްދުމުގެ ކުޅަދާނަކަން ލިބިފައިވާ މީހަކު ކަމުގައި ވާން ޖެހެއެވެ. އޭނާއަކީ ވަށައިގެން ވާ މަސްރަހު ދަންނަ މީހަކަށް ވާން ޖެހެއެވެ. މަސްއަލަތައް ހައްލުކުރަން އެނގޭ މީހަކަށް ވުން ލާޒިމެވެ. އެ މީހެއްގެ ޖަމާޢަތަށް ފުރިހަމަ އަމާޒެއް ހޯދައިދީ މަގުދައްކައިދެވޭ ފަދަ މީހަކަށް ވާން ޖެހެއެވެ. އެ މީހެއްގެ މުޅި ޖަމާޢަތުގެ މިޒާޖު ބަދަލުކޮށްލައި، އައު މަގަކަށް އަޅުވައިލެވޭ ފަދަ މީހަކަށް ވާން ޖެހެއެވެ.\nއިސްލާމް ދީނުގެ ނަބިއްޔާގެ ސީރަތުންނާއި، އެކަލޭގެފާނުގެ ޙަދީޘުފުޅުތަކުން މި ހުރިހާ ކަމަކަށް ފުރިހަމަޔަށް އިރުޝާދު ލިބިފައި ވެއެވެ. މި ޒަމާނުގެ ނަފްސިއްޔާތުގެ މާހިރުންނާއި މެނޭޖްމަންޓުގެ ޕްރޮފެސަރުންގެ އިރުޝާދުތަކަށް ވުރެ މާ ފުރިހަމަ އިރުޝާދުތަކެކެވެ. އޭގެ ތެރެއިން ބައެއް ކަންތައްތަކަކީ:\n• ވަރުގަދަ އީމާނަކާއި ޢަޤީދާއެއްގެ ވެރިޔަކަށް ވުން\n• ޚުލުޤު ރީތި ތަޤުވާވެރިޔަކު ކަމުގައި ވުން\n• ހިންމަތާއި އަޒުމުގެ ވެރިޔަކަށް ވުން\n• ޢާއްމުންނާ ގުޅުން އުފައްދަން އެނގޭ މީހަކު ކަމުގައި ވުން\n• ކެތްތެރި، ހިތްވަރު ހުރި މީހަކު ކަމުގައި ވުން\n• މަސައްކަތުގައި ސާބިތުވެ ހުންނަ މީހަކު ކަމުގައި ވުން\n• ޢިލްމުވެރިކަމާއި، ޙިކުމަތްތެރިކަން ހުރި މީހަކު ކަމުގައި ވުން\n• މީހުން އެއްބައިވަންތަކުރަން އެނގޭ، މަޝްވަރާއަށް ޢަމަލުކުރާ މީހަކަށް ވުން\n• އީމާންތެރި ތެދުވެރި މީހަކު ކަމުގައި ވުން\n• އިންސާފަށް ލޯބިކުރާ މީހަކު ކަމުގައި ވުން\n• މަޤުޞަދަށް ޓަކައި ޤުރުބާން ވާން ކެރޭ މީހަކު ކަމުގައި ވުން\n• އަނެކުންގެ އިޙްސާންތެރިކަން ޤަބޫލުކުރާ އަދި ޝުކުރުވެރިވާ މީހަކަށް ވުން\nއިސްލާމް ދީނުގެ ނަބިއްޔާގެ އިރުޝާދުތަކުން އެނގޭގޮތުގައި ލީޑަރެއްގެ ކިބައިގައި ހުރުން އެންމެ ބޮޑަށް ލާޒިމު އެއް ސިފައަކީ މަޤާމަށް ދަހިވެތިވާ މީހަކު ކަމުގައި ނުވުމެވެ. ލީޑަރުންގެ ކިބައިގައި ހުންނަ ބޮޑާކަމާއި ކިބުރުވެރިކަމަށް އެކަލޭގެފާނު ފަރުމާކުރައްވާފައި ވަނީ ޤައުމެއްގެ ވެރިޔަކީ އެބައިމީހުންގެ ޚާދިމު ކަމުގައި އިރުޝާދު ދެއްވައިގެންނެވެ.\nއިސްލާމީ އުސޫލުތަކުގައި ވާ ގޮތުން ލީޑަރެއްގެ މުހިއްމު އަނެއް ސިފަޔަކީ އޭނާގެ ޖަމާޢަތުގައި ހިމެނޭ މޮހުމާއި ބަނުމުގެ އަހުލުވެރީންގެ މަޝްވަރާގެ މަތީން ކަންތައް ކުރާ މީހަކަށް ވުމެވެ. ދިވެހި އިސްޠިލާޙަކުން ދަންނަވާ ނަމަ "ގަދަ ކެޔޮޅަކަށް" ނުވުމެވެ.\nPosted by Mohamed Shafiu at 9:38 AM 1 comments\nLabels: ނަބިއްޔާ, ނަފްސު, ރަޤާއިޤް, ޢަބްދުﷲ ފާރޫޤް ޙަސަން\nPosted by Mohamed Shafiu at 10:12 PM0comments\nނައިސް ނުދާނެ ދުވަސް\nއަލްއަޚް އަހްމަދު ރިމާޒް\nހަމަކަށަވަރުން ﷲ ސުބުޙާނަހޫ ވަތަޢާލާ މިދުނިޔޭގެ ޙަޔާތް ލައްވާފައިވަނީ އަބަދަށް ދާއިމަށް ދެމިގެންވާ އެއްޗެއްގެ ގޮތުގައެއް ނޫނެވެ. އެހެނެއްކަމަކު މި ޙަޔާތް ލައްވާފައިވަނީ ނެތިވެ ފަނާވެގެންދާނެ އެއްޗެއްގެ ގޮތުގައެވެ. ﷲ ސުބުޙާނަހޫ ވަތަޢާލާގެ މިއިލާހީ ޤާނޫނުން ބޭރުވުމުގެ ބާރެއް ހަމަހިލާ އެއްވެސް މަޚްލޫޤަކަށް ލިބިގެނެއްނުވެއެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n"كُلُّ نَفْسٍ ذَائِقَةُ الْمَوْتِ " (آل عمران:185)\n" ކޮންމެ ނަފްސަކީވެސް މަރުގެ ރަހަ ދެކޭނެ ނަފްސެކެވެ."\n"كُلُّ مَنْ عَلَيْهَا فَانٍ * وَيَبْقَى وَجْهُ رَبِّكَ ذُو الْجَلاَلِ وَالإِكْرَامِ" (الرحمن:26-27)\n"އެބިންމަތީގައިވާ ކޮންމެ އެއްޗަކީ ފަނާވެދަނިވި އެއްޗެކެވެ. އަދި ކަލޭގެފާނުގެ ވެރި، ކީރިތިވަންތަކަމާއި މާތްވަންތަކަމުގެ ވެރި ރަސްކަލާނގެ ޛާތުފުޅު ދެމިވޮޑިގެންވެއެވެ"\nމިފަނާވެދަނިވި ޙަޔާތް ހެއްދެވި ދިރިދެމިގެންވާ، ކާއިނާތުގެ މިލްކުވެރި އިލާހު ވަނީ އެއިލާހުގެ ޙިކްމަތްވަންތަކަމުން މި ޙަޔާތުގައި އަހަރެމެން ހޭދަކުރާނެ ވަޤުތު ކަނޑައަޅުއްވާ ނިންމަވާފައެވެ. އެވަޤުތު އަވަސްކުރުމުގެ އަދި ލަސްކުރުމުގެ ބާރެއް އެއްވެސް ފަރާތަކަށް ލިބިގެނެއް ނުވެއެވެ. އެވަޤުތު ހަމަޖެހޭއިރަށް މި ޙަޔާތާ އަލްވަދާޢު ކިޔަންޖެހޭނެއެވެ. މިކަން ބަޔާންކުރައްވާ ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n"فَإِذَا جَاءَ أَجَلُهُمْ لا يَسْتَأْخِرُونَ سَاعَةً وَلا يَسْتَقْدِمُونَ" (النحل: 61)\n"ފަހެ އެބައިމީހުންގެ އަޖަލު އައިސް ޖެހިއްޖެނަމަ އެންމެ ހިނދުކޮޅެއްގެ މިންވަރުވެސް ލަސްނުކުރެވޭހުއްޓެވެ. އަދި އެންމެ ހިނދުކޮޅެއްގެ މިންވަރު އަވަސްވެސް ނުކުރެވޭހުއްޓެވެ."\nއާދެ ދުނިޔޭގެ މިކުޑަވަޤުތުކޮޅުގެ ޙަޔާތަށް ނިމުމެއް އައުމަށް ފަހު އެހާހިސާބުން އަދި ބައެއްމީހުން ހީކުރާގޮތަށް ހުރިހާކަމެއް ނިމުނީއެއްނޫނެވެ. އެފަދަމީހުން ބުނާ ބުނުން ﷲ ސުބުޙާނަހޫ ވަތަޢާލާ ވަނީ އެއިލާހުގެ ފޮތުގައި ބަޔާންކުރައްވާފައެވެ. ﷲ ތަޢާލާ ވަޙީކުރައްވާފައިވެއެވެ.\n"إِنْ هِيَ إِلاَّ حَيَاتُنَا الدُّنْيَا نَمُوتُ وَنَحْيَا وَمَا نَحْنُ بِمَبْعُوثِينَ" (المؤمنون: 37)\n"އެދިރުއުޅުމަކީ، ތިމަންމެންގެ ދުނިޔޭގެ ދިރިއުޅުން ފިޔަވައި އެހެން އެއްޗެއް ނޫނެވެ. ތިމަންމެން މަރުވަމެވެ. އަދި ދިރިއުޅެމުއެވެ. އަދި އަލުން ދިރުއްވައި ފޮނުއްވާނޭ ބަޔަކުކަމުގައި ތިމަންމެން ނުވަމުއެވެ."\nކޮންމެއަކަސް މިއީ ﷲ ސުބުޙާނަހޫ ވަތަޢާލާގެ އެއްކައުވަންތަކަމާއި މުހައްމަދު ޞައްލަﷲ ޢަލައިހި ވަސައްލަމްގެ ރަސޫލުކަމުގެ ތެދުކަން ޤަބޫލުކުރާ މީހުންގެ ޢަޤީދާއެއްނޫނެވެ.\nއަހަރެމެންނަކީ މިދުނިޔޭގެ ޙަޔާތަށް ފަހު އަދި އުޚްރަވީ ޙަޔާތެއް ވާކަން ހިތުން ތެދުކޮށް ކަށަވަރުކޮށްގެން ތިބި ބަޔަކީމުއެވެ. އަދި ހަމައެއާއެކު އަހަރެމެންނަކީ، ޤިޔާމަތް ދުވަހަކީ ނައިސްނުދާނެ ދުވަހެއްކަން ހިތުން ތެދުކޮށް ޤަބޫލުކޮށްގެން ތިބި ބަޔަކީމުއެވެ. ﷲ ސުބުޙާނަހޫ ވަތަޢާލާ އެދުވަހުގައި އަހަރެމެން އެއެއްޗެއްގެ ބުރަކަށިމަތީގައި ހިނގާބިނގާވެ މިއުޅޭ ބިމާއި، އަހަރެމެންގެ ބޯމަތީގައިމިވާ އުޑާއި، ފެންނަން މިހިރަ ބޮޑު ބިޔަ ފަރުބަދަތަކާއި އަދި ޚުދު އިންސާނުންނަށް އެދުވަހުން ވެގެންދާނެގޮތް އެއިލާހުގެ ފޮތުގައި ވަނީ ވަރަށް ޞަރީޙަކޮށް ބަޔާންކުރައްވާފައެވެ. އެއިލާހު ވަޙީކުރައްވާފައިވާވެއެވެ:\n"إِذَا رُجَّتِ الأَرْضُ رَجًّا * وَبُسَّتِ الْجِبَالُ بَسًّا *فَكَانَتْ هَبَاءً مُنْبَثًّا" (الواقية: 37)\n"ބިންގަނޑު ގަދަފަދައަށް ހެލިގެންފި ހިނދެވެ. އަދި ފަރުބަދަތައް ފުނޑުފުނޑުވެ، ހިމުންވެއްޖެ ހިނދެވެ. ފަހެ، ވަޔާ ބުރައިގެންދާ ކުނޑިތަކެއްކަމުގައި އެ ފަރުބަދަތައް ވެއްޖެ ހިނދެވެ."\n"وَانْشَقَّتِ السَّمَاءُ فَهِيَ يَوْمَئِذٍ وَاهِيَةٌ" (الحاقة: 16)\n"އަދި އުޑު ފަޅަފަޅައިގެން ދާނެތެވެ. ފަހެ އެދުވަހުން އެ އުޑުވާހުށީ، ބަލިކަށިވެގެންނެވެ"\n"يَوْمَ يَكُونُ النَّاسُ كَالْفَرَاشِ الْمَبْثُوثِ * وَتَكُونُ الْجِبَالُ كَالْعِهْنِ الْمَنْفُوشِ" (سورة القارعة: 4-5)\n"ވިއްސިވިހާލިވެގެންދާ ކޮކާތަކެއް ފަދައިން މީސްތަކުން ވާނޭ ދުވަހެވެ. އަދި ބުރުވައިލެވޭ ކެހެރިތަކެއް ފަދައިން ފަރުބަދަތައް ވާނޭ ދުވަހެވެ."\nމިއީ އެދުވަހުން މިކައުނަށް އަންނާނެ ބޮޑު އިންޤިލާބުގެ ސިފަތަކެވެ. ލޮބުވެތި އަޚުންނާއި އުޚްތުންނޭވެ! ވިސްނާލާށެވެ. މިފަދަ ނުރައްކާތެރިކަން ބޮޑުވެގެންވާ ދުވަހެއްގައި އަހަރެމެން މި ނިކަމެތި އިންސާނުންގެ ޙާލު ހުންނާނީ ކިހިނެއްހެއްޔެވެ؟ އެދުވަހުން އިންސާނުންގެ ޙާލު ހުންނާނެ ގޮތް ތަޞައްވަރުކުރެއްވުމަށް ކީރިތި ޤުރުއާނަށް ރުޖޫޢަވަމާހިނގާށެވެ. ﷲ ތަޢާލާ ވަޙީކުރައްވާފައި ވެއެވެ:\n"يَا أَيُّهَا النَّاسُ اتَّقُوا رَبَّكُمْ إِنَّ زَلْزَلَةَ السَّاعَةِ شَيْءٌ عَظِيمٌ * يَوْمَ تَرَوْنَهَا تَذْهَلُ كُلُّ مُرْضِعَةٍ عَمَّا أَرْضَعَتْ وَتَضَعُ كُلُّ ذَاتِ حَمْلٍ حَمْلَهَا وَتَرَى النَّاسَ سُكَارَى وَمَا هُمْ بِسُكَارَى وَلَكِنَّ عَذَابَ اللَّهِ شَدِيدٌ" (الحج: 1-2)\n"އޭ މީސްތަކުންނޭވެ! ތިޔަބައިމީހުންގެ ވެރިރަސްކަލާނގެއަށް ތިޔަބައިމީހުން ތަޤުވާވެރިވާށެވެ! ހަމަކަށަވަރުން ޤިޔާމަތްވުމުގެ ބިންހެލުމަކީ ބޮޑުވެގެންވާ ކަމެކެވެ. ތިޔަބައިމީހުންނަށް އެ ޒަލްޒަލާ ފެންނަދުވަހު، ކިރުމައިން އެއުރެން ކިރުދޭ ދަރިންގެ މަތިން ހަނދާންނެތި، އަދި މާބަނޑު އަންހެނުން އެއުރެންގެ ބަނޑުގައި އޮތް ދަރި ވިހައި، އަދި މީސްތަކުން މަސްތުވެފައިތިބޭ ބަޔަކުފަދައިން ތިބާ ދެކޭނޫއެވެ. ނަމަވެސް އެއުރެންވަނީ މަސްތުވެފައެއް ނޫނެވެ. އެހެނެއްކަމަކު ﷲ ގެ ޢަޛާބު ގަދަފަދައީއެވެ."\nއެދުވަހުން އިރު މީސްތަކުންނާއި މޭލެއްގެ ދުރުމިނަށް ގާތް ކުރެވިގެންވާނެއެވެ. އަދި މީސްތަކުން އެބައިމީހުންގެ ޢަމަލުތަކާ އެއްވަރަށް ދަލުގެ ތެރޭގައި ވާނެއެވެ. އެއްބައެއްގެ ފައިގެ ކުޑަ ހުޅާހަމަޔަށް ދާ ހުންނައިރު އަނެއްބައެއްގެ ކަކުލާހަމައަށް ދާހުންނާނެއެވެ. އަދި އަނެއްބައެއްގެ އުނަގަނޑާ ހަމައަށެވެ. އަދި އަނެއްބަޔަކު އެކީ ދަލުގެ ތެރޭގައި ޣަރަގުވެފައި ވާނެއެވެ. އަދި އެދުވަހުން ކުށްވެރި އަޅުންތައް ކަސްތަޅު އެޅުވިފައިފައިވާނެއެވެ. އެދުވަހުން ފޮނި ބަސްތަކަކުން ނުވަތަ ފަށުވި ޢިބާރާތްތަކަކުން ﷲ ސުބުޙާނަހޫ ވަތަޢާލާގެ ޢަދުލުވެރި ހިސާބުބެއްލެވުމުގެ ދަރުބާރުގައި ޢުޒުރެއް ނުދެއްކޭނެއެވެ. އެދުވަހުން ﷲ ސުބުޙާނަހޫ ވަތަޢާލާ ޙުއްޖަތް ޤާއިމްކުރައްވާނީ ޚުދު އަހަރެމެންގެ ގުނަވަންތަކުންނެވެ. އެދުވަހުން ﷲ ސުބުޙާނަހޫ ވަތަޢާލާ އަހަރެމެންގެ ދޫތައް ބަންދުކުރައްވާނެއެވެ. އަދި އަހަރެމެންގެ ގުނަވަންތަކަށް ހެކިދީ ވާހަކަ ދެއްކުމަށް އަމުރުކުރައްވާނެއެވެ.\n"الْيَوْمَ نَخْتِمُ عَلَى أَفْوَاهِهِمْ وَتُكَلِّمُنَا أَيْدِيهِمْ وَتَشْهَدُ أَرْجُلُهُمْ بِمَا كَانُوا يَكْسِبُونَ" (سورة يس: 65)\n"މިއަދު ތިމަންރަސްކަލާނގެ އެއުރެންގެ އަނގަތަކުގައި ސިއްކަގައްސުވައި ބަންދުކުރައްވާ ހުށީމެވެ. އަދި އެއުރެންގެ އަތްތައް ތިމަންރަސްކަލާނގެއަށް ބަސްދަންނަވާނެތެވެ. އަދި އެއުރެން ހޯދައިއުޅުނު ޢަމަލުތަކާމެދު އެއުރެންގެ ފައިތައް ހެކިދޭނެއެވެ."\nލޮބުވެތި އަޚުންނާއި އުޚްތުންނޭވެ! ސުވާލަކީ ޔަޤީނުންވެސް ނައިސް ނުދާނެ މި ނުރައްކާތެރި ދުވަހަށް އަހަރެމެން ތައްޔާރުވެފައިވަނީ ކިހާވަރަކަށް ބާވައެވެ؟ އެދުވަހަށް އަހަރެމެން ތައްޔާރުކޮށްފައިވަނީ ނަމާދާއި، ރޯދާއާއި، ޒަކާތާއި، މައިންބަފައިންނަށް ކިޔަމަންތެރިކަން އަދާކުރުމާއި، މީހުންނަށް ހެޔޮފޯރުކޮށްދިނުމާއި، އަދި މިނޫންވެސް ހެޔޮލަފާ ޞާލިޙް ޢަމަލުތައްބާވައެވެ؟ ނޫނީ އަހަރެމެންގެ އަތުގައިވަނީ ފާފަތަކުގެ ބޮޑު ފުނިވަރެއް ބާވައެވެ؟ ރިބާއާއި، ޒިނޭއާއި، ދޮގުހެދުމާއި، ޣީބަބުނުމާއި، މީހުންގެ ޙައްޤުތަކަށް އަރައިގަތުމާއި، މިނޫންވެސް ހުތުރުކަންބޮޑު ފާފަތައްބާވައެވެ؟\nﷲ ސުބުޙާނަހޫ ވަތަޢާލާ ރުހިވޮޑިގަންނަވާ ހެޔޮލަފާ ޞާލިޙް ޢަމަލުތަކާއިގެން އެދުވަހުން އެއިލާހާ ބައްދަލުކޮށްފިނަމަ އެމީހަކު އުޑުތަކާއި ބިންތަކުގެ ތަނަވަސްކަންހުރި ސުވަރުގެ ޙާޞިލުކޮށްފިއެވެ. މިއާޚިލާފަށް ފާޙިޝްޢަމަލުތަކާއި މުންކަރާތްތަކާ އެކު އެއިލާހާ ބައްދަލުކޮށްފިނަމަ އޮތީ ގެއްލުމާއި ހަލާކެވެ. ނަރަކައިގެ ގަދަފަދަވެގެންވާ ވޭންދެނިވެގެންވާ އަލިފާނުގެ ޢަޛާބެވެ. ނަރަކައިގެ ބަނޑޭރިން ކަމުގައި ﷲ ލައްވާފައިވާ ހަރުކަށި ގަދަފަދަ މަލާއިކަތުން އެދުވަހުން އެއްވެސް ރަޙުމެއް ނުކުރާނެއެވެ. ﷲ އަމުރުފުޅަށް އެބޭކަލުން ނަރަކައިގެ އަހުލުވެރިންގެ ގައިގައި ތަޅުއްވާނެއެވެ. ނަރަކައިގެ އަހުލުވެރިންގެ އަލިފާނުގައި އަނދައި ރޯފިލައްޖެ ކޮންމެ ހިނދަކު އެބައިމީހުންގެ ހަންތައް ބަދަލުކުރެވޭނެތެވެ. އެއީ ޢަޛާބުގެ ރަހަ ލިބިގަތުމަށް ޓަކައެވެ. ﷲ ސުބުޙާނަހޫ ތަޢާލާ ވަޙީކުރައްވާފައި ވެއެވެ.\n"إِنَّ الَّذِينَ كَفَرُوا بِآَيَاتِنَا سَوْفَ نُصْلِيهِمْ نَارًا كُلَّمَا نَضِجَتْ جُلُودُهُمْ بَدَّلْنَاهُمْ جُلُودًا غَيْرَهَا لِيَذُوقُوا الْعَذَابَ إِنَّ اللَّهَ كَانَ عَزِيزًا حَكِيمًا "( النساء: 56)\n"ހަމަކަށަވަރުން ތިމަންރަސްކަލާނގެ އާޔަތްތަކަށް ކާފިރުވި މީހުން ނިކަންހުރެ ތިމަންރަސްކަލާނގެ އެއުރެން ނަރަކަޔަށް ވައްދަވާހުށީމެވެ. އެއުރެންގެ ހަންތައް ރޯފިލައްޖެ ކޮންމެ ހިނދަކު، އެއުރެންގެ ހަންތައް އެނޫން ހަންތަކަކަށް ބަދަލުކުރެވޭނެއެވެ. އެއީ އެއުރެން ޢަޛާބުގެ ރަހަ ލިބިގަތުމަށްތަކައެވެ. ހަމަކަށަވަރުން ﷲ އީ ޢަޒީޒްވަންތަ ޙަކީމްވަންތަ ރަސްކަލާނގެ ކަމުގައި ވެއެވެ."\nއެތާގެ އަހުލުވެރިންގެ ކާނާއަކީ ޒައްޤޫމެވެ. އެމީހުންގެ ބުއިމަކީ ލެއާއި އެކުވެފައިވާ ދޮހާއި، ހޫނުކަން ނިހާޔަތަށް ގަދަވެގެންވާ ފެނެވެ. އޭގެ ސަބަބުން އެބައިމީހުންގެ ގޮހޮރުތައް ބުރިބުރިވެގެންދާނެއެވެ. އެ ނަރަކައިގެ ގަދަފަދަވެގެންވާ އަޛާބުފެނުމުން އެހިނދު މި އިންސާނާ އެދުވަހުން ހިތާމަކުރާނެއެވެ. ﷲ ސުބުޙާނަހޫ ވަތަޢާލާ އެންގެވި ގޮތަށް އުޅެވުނު ނަމައޭ ހިތަށް އަރާނެއެވެ. ދުނިޔޭގެ އަގުހުރި ވަޤުތުތައް ބޭކާރު ގޮތުގައި ނަގާނުލެވުނު ނަމައޭ ހިތަށް އަރާނެއެވެ. ނަމާދު ކުރެވުނު ނަމައޭ ހިތަށް އަރާނެއެވެ. ﷲ އަށް ބިރުވެތި ވެވުނު ނަމައޭ ހިތަށް އަރާނެއެވެ. އަދި އޭނާ ދެރަވާނެއެވެ. މާތް ރަސޫލާ ޞައްލަﷲ ޢަލައިހި ވަސައްލަމްގެ ސުންނަތަށް ތަބާނުވެވުނުކަމަށް ޓަކައެވެ. މިވެނި އެވެނި ބަޔަކު އެއީ މިތުރުންކަމުގައި ހެދުނުކަމަށްޓަކައެވެ.\n"يَا وَيْلَتَى لَيْتَنِي لَمْ أَتَّخِذْ فُلاَنًا خَلِيلاَ * لَقَدْ أَضَلَّنِي عَنِ الذِّكْرِ بَعْدَ إِذْ جَاءَنِي وَكَانَ الشَّيْطَانُ لِلإِنْسَانِ خَذُولاَ" (الفرقان: 28-29)\n"އޭ ހުރި ހަލާކެއްގެ ބޮޑުކަމާއެވެ! ސަހަރޯއެވެ! ތިމަން އެވެނި މީހަކު މިތުރަކު ކަމުގައި ނުހިފިނަމަ ކިހާ ރަނގަޅުވީސް ހެއްޔެވެ! ހަމަކަށަވަރުން ތިމަންނާއާ ހަމައަށް އެ ޤުރުއާން އައުމަށްފަހު އޭނާ ތިމަން އެއިން އެއްކިބާކޮށް މަގުފުރައްދައިފިއެވެ. އިންސާނާއަށް އޭނާ ދެރަކޮށް ނިކަމެތިކޮށްލާ އެއްޗެއްކަމުގައި ޝައިޠާނާ ވެއެވެ."\nއަދި އެދުވަހުން ފާސިޤު، ފާޖިރު، ކާފިރު އަޅުން ﷲ ހަޟްރަތުގައި ރޮއި ހޭރެމުން އެމީހުން އަނބުރާ ދުނިޔެއަށް ފޮނުވުމަށް އެދި އާދޭސްކުރާނެއެވެ. އެއީ ކީއްކުރަންތޯއެވެ؟ އެއީ އެމީހުންނަށް އަދާނުކުރެވުނު ނަމާދުތައް އަދާކުރުމަށެވެ. ނުހިފިދިޔަ ރޯދަތައް ހިފުމަށްޓަކައެވެ. އަރައިގަނެވުނު މީސްތަކުންގެ ޙައްޤުތައް އަދާކުރުމަށްޓަކައެވެ. މައިންބަފައިންނަށް ކަމޭހިތުމަށްޓަކައެވެ. ކުރެވުނު ބޮޑުވެގެންވާ ފާހިޝްޢަމަލުތަކުގެ ފާފައިން ތައުބާވުމަށްޓަކައެވެ.\nﷲ އެބައިމީހުންނަށް ވަޙީކުރައްވާނެތެއެވެ. ހެޔޮ ވިސްނޭނެ މީހަކަށް ހެޔޮ ވިސްނޭނެހާ ޢުމުރު ތިމަން އިލާހު ތިޔަބައިމީހުންނަށް ނުދެއްވަމުހެއްޔެވެ؟ އަދި އިންޛާރުކޮށް ޙައްޤު ގޮތް ބަޔާންކުރެއްވުމަށްޓަކައި ރަސޫލުންނާއި ނަބިއްޔުން ނުފޮނުއްވަމުހެއްޔެވެ؟ އަދި ހައްޤާއި ބާޠިލް ވަކިކޮށްދެއްވުމަށްޓަކައި ފޮތްތައް ބާވައިނުލައްވަމުހެއްޔެވެ؟ އަދި ލަޢުނަތް ލެއްވިގެންވާ ޝައިޠާނާއަކީ ތިޔަަބައިމީހުންގެ ޢަދުއްވެއްކަން ބަޔާންކޮށްނުދެއްވަމުހެއްޔެވެ؟ ނަމަވެސް ތިޔަބައިމީހުން ވަނީ ތިމަންއިލާހު ދެއްވި ޢުމުރުގެ ދުވަސްތައް ނުކިޔަމަންތެރިގޮތުގައި ހޭދަކޮށްލާފައެވެ. އަދި ތިމަންއިލާހުގެ ރަސޫލުންނާއި ނަބިއްޔުން ދޮގުކޮށްފައެވެ. އަދި ތިމަން އިލާހު ބާވައިލެއްވި ފޮތްތައް ތިޔަބައިމީހުން ވަނީ އެއްކިބާކޮށްލާފައެވެ. އަދި ތިޔަބައިމީހުންވަނީ ޝައިޠާނާއަކީ މިތުރަކު ކަމުގައި ހަދާފައެވެ. އެހެންވީމާ، މިއަދު ތިޔަބައިމީހުންގެ ޢަމަލުތަކުގެ ހިތި ނަތީޖާ ދެކޭށެވެ. ﷲ ސުބުޙާނަހޫ ވަތަޢާލާ މިބައިމީހުންގެ ވާހަކަ ބަޔާންކުރައްވާ ވަޙީކުރައްވާފައިވެއެވެ.\n" وَهُمْ يَصْطَرِخُونَ فِيهَا رَبَّنَا أَخْرِجْنَا نَعْمَلْ صَالِحًا غَيْرَ الَّذِي كُنَّا نَعْمَلُ أَوَلَمْ نُعَمِّرْكُمْ مَا يَتَذَكَّرُ فِيهِ مَنْ تَذَكَّرَ وَجَاءَكُمُ النَّذِيرُ فَذُوقُوا فَمَا لِلظَّالِمِينَ مِنْ نَصِيرٍ" (فاطر: 37)\n"އެއުރެން އެނަރަކައިގާ ރޮއިހޭރި ދަންނަވާނެތެވެ. އަޅަމެންގެ ވެރި ރަސްކަލާކޮ! އަޅަމެން ކުރަމުން ގެންދިޔަ (ނުބައި) ޢަމަލުނޫން ޞާލިޙް ޢަމަލުކުރުމަށް އަޅަމެން ނެރުއްވައިފާނދޭވެ! ހަނދުމަކުރާނެ މީހަކު އެދުވަސްތަކުގައި ހަނދުމަކުރާހާ ދުވަހު، ތިމަންރަސްކަލާނގެ ތިޔަބައިމީހުންގެ ޢުމުރު ނުދަންމަވަން ހެއްޔެވެ؟ އަދި އިންޛާރުކުރައްވާ ބޭކަލަކު ތިޔަބައިމީހުންގެ ގާތަށް ވަޑައިގަތެވެ. ފަހެ، ތިޔަބައިމީހުން (ޢަޛާބުގެ) ރަހަ ލިބިގަންނާށެވެ! ފަހެ އަނިޔާވެރިންނަށް ނަޞްރުދޭނެ އެއްވެސް މީހަކު ނުވެއެވެ."\nއެދުވަހުން ﷲ ސުބުޙާނަހޫ ވަތަޢާލާގެ ގަދަފަދަވެގެންވާ ޢަޛާބުން އެއްވެސް މީހަކަށް ސަލާމަތްކަމެއް ހޯދައެއްނުދެވޭނެއެވެ. މަންމައަކަށް، ބައްޕައަކަށް، ދަރިއަކަށް، ބޭބެއަކަށް، ދައްތައަކަށް، އަންބަކަށް، ފިރިއަކަށް އަދި އެއްވެސް މީހަކަށް އަނެކަކަށް ނަޞްރެއް ނުދެވޭނެއެވެ. އެންމެންވެސް އުޅޭނީ އެމީހެއްގެ އަމިއްލަ ނަފްސު ސަލާމަތްނުވެގެންނެވެ.\nއާދެ މިއީ ޤިޔާމަތްދުވަހު މީސްތަކުންގެ ޙާލަތު ހުންނާނެ ގޮތުގެ ކުޑަކުޑަ ޚުލާޞާއެކެވެ. އަހަރެމެން ކޮންމެ މީހަކީވެސް އެދުވަހާ ބައްދަލުކުރަންޖެހޭނެ މީހެކެވެ. އަހަރެމެން އެންމެންވެސް ދަތުރުކުރަމުން މިދަނީ އެދުވަހާ ދިމާލަށެވެ. މިދަތުރުގައި އެންމެ ފުރަތަމަ އަހަރެމެންނާ ބައްދަލުކުރާނެ އެކައްޗަކީ މަރެވެ. މި މަރަކީ އެކަކަށް ވެސް އެއިން ބަރީއަވެ ސަލާމަތްވެގަނެވޭނެ އެއްޗެއް ނޫނެވެ. ސަލަފުއްޞާލިޙުންގެ ބޭކަލެއްކަމުގައިވާ އިބްނު ސައްމާކު ރަޙިމަހުﷲ ވިދާޅުވިއެވެ.\n"އެއްދުވަހަކު މަސްވެރިއަކު އޭނާގެ އާދައިގެ މަތިން މަސްބޭނުމަށްޓަކައި އަތިރިމައްޗަށް ނުކުމެ ކަންވާރު މޫދަށް އެއްލިއެވެ. އެހިނދުގައި ބުޅީގައި އެއްޗެއް އަޅައިގަތެވެ. ދަމާ ނަގާ ބެލިއިރު އެއީ ޤަބުރެއްގެ ބޮލުގެ ކަށިގަނޑެކެވެ. އެހިނދު އެމަސްވެރިޔާ އެކަށިގަނޑަށް ބަލާލާފައި އެކަށިގަނޑާ މުޚާޠަބުކޮށްފައި ރޮމުން ރޮމުން ބުންޏެވެ.\nޢިއްޒައްތެރިއަކު ކަމުގައި ތިބާ ވިއެވެ. އެކަމަކު މި މަރުން ތިބާއަށް ސަލާމަތެއް ނުވެވުނެވެ.\nމުއްސަންޖަކު ކަމުގައި ތިބާ ވިއެވެ. އެކަމަކު މި މަރުން ތިބާއަށް ސަލާމަތެއް ނުވެވުނެވެ.\nފަޤީރަކު ކަމުގައި ތިބާ ވިއެވެ. އެކަމަކު މި މަރުން ތިބާއަށް ސަލާމަތެއް ނުވެވުނެވެ.\nދީލަތި މީހަކު ކަމުގައި ތިބާ ވިއެވެ. އެކަމަކު މި މަރުން ތިބާއަށް ސަލާމަތެއް ނުވެވުނެވެ.\nޖައްބާރު މީހަކުކަމުގައި ތިބާ ވިއެވެ. އެކަމަކު މި މަރުން ތިބާއަށް ސަލާމަތެއް ނުވެވުނެވެ.\nޢިލްމުވެރިއަކު ކަމުގައި ތިބާ ވިއެވެ. އެކަމަކު މި މަރުން ތިބާއަށް ސަލާމަތެއް ނުވެވުނެވެ."\nމިމަރުން މީހަކަށް ސަލާމަތްކަން ލިބޭނެނަމަ ﷲ ސުބުޙާނަހޫ ވަތަޢާލާގެ ހަޟްރަތުގައި އެންމެ މާތް ވެގެންވާ އެންމެ ލޯބިވެގެންވާ އިންސާނާ އަޅުގަނޑުމެންގެ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމައަށް ސަލާމަތްކަން ލިބުނީހެވެ. ނަމަވެސް އެކަލޭގެފާނުވެސް ﷲ ސުބުހާނަހޫ ވަތަޢާލާގެ މި އިލާހީ ސުންނަތުގެ ދަށުން މިދުނިޔެ ދޫކުރައްވައިވަޑައިގަތެވެ.\nމަރު އަންނާނެ ވަޤުތަކީ އެކަކަށްވެސް އެނގިގެންވާ ކަމެއްނޫނެވެ. އެކަމުގެ ޢިލްމުވަނީ ހަމައެކަނި ﷲ ސުބުޙާނަހު ވަތަޢާލާގެ ހަޟްރަތުގައެވެ. މަރު އިންސާނާއާ ބައްދަލުކުރާކަށް ވަކި ޢުމުރެއް، ވަކި ބައްޔެއް އަދި ވަކި ތަނެއްނުވެއެވެ.\nތިބާ ތަޤްވާވެރިކަމުން ދަތުރުގެ ކޮއްތު ލިބިގަންނާށެވެ. އެހެނީ ރޭގަނޑާއި ކުރިމަތިލައިފިނަމަ ފަޖުރުވަންދެންވެސް ތިބާ ދިރިހުންނާނޭ ކަމެއް ނޭނގެއެވެ.\nފަހެ އެއްވެސް ބަލިކަމެއް ނެތި ޞިއްޙަތު ސަލާމަތުން ތިބި ކިތައް މީހުން ހަމައެއްވެސް ސަބަބަކާއި ނުލާ މަރުވެފައި ވޭހެއްޔެވެ! އަދި ބޮޑެތި ބަލިތައް ޖެހިފައި ތިބި ކިތައް މީހުން އެތައް ދުވަސް ތަކެއް ވަންދެން ދިރިއުޅެފައި ވޭހެއްޔެވެ!\nوكم من صبي يرتجى طول عمره وقد نسجت أكفانه وهو لا يدري\nލޮބުވެތި އަޚުންނާއި އުޚްތުންނޭވެ! މިމަރާއި މަރުގެ ސަކަރާތަށް އަހަރެމެން ތައްޔާރުވެފައި މިވަނީ ކިހާވަރަކަށް ބާވައެވެ؟ ކައްވަޅާއި އެތާނގެ އަނދިރިކަމަށް އަހަރެމެން ތައްޔާރުވެފައި މިވަނީ ކިހާވަރަކަށް ބާވައެވެ؟ ނަކީރާއި މުންކަރު ދެ މަލާއިކަތުންގެ ސުވާލުތަކަށް އަހަރެމެން ތައްޔާރުވެފައި މިވަނީ ކިހާވަރަކަށް ބާވައެވެ؟ ކާއިނާތުގެ ވެރި ޖައްބާރުވަންތަ ޤައްހާރުވަންތަ އިލާހާ ބައްދަލުކުރުމަށް އަހަރެމެން ތައްޔާރުވެފައި މިވަނީ ކިހާވަރަކަށް ބާވައެވެ؟ އެ ބޮޑުވެގެންވާ ދުވަހުގެ ބޮޑުކަމާމެދު އަހަރެމެން ވިސްނުން ބޮޑުކުރާކަށް އަދިވެސް ނުވޭބާއެވެ؟ ހަމަޔަޤީނުންވެސް އެއީ ނައިސްނުދާނޭ ދުވަހެކެވެ.\nPosted by Mohamed Shafiu at 12:46 AM0comments\nLabels: އަޙްމަދު ރިމާޒް, ޢަޤީދާ, ޤިޔާމަތްދުވަސް\nމާތް ﷲގެ ރުއްސެވުމާއި މީސްތަކުންގެ ރުހުން ހޯދާނީ ކިހިނެއް؟\nއައްޝައިޚް ޙަސަން މޫސާ ފިކުރީ\nأبوالعباس سهل بن سعد الساعدى ގެ އަރިހުން ރިވާވެގެންވެއެވެ. މާތް ނަބިއްޔާ މުޙައްމަދު ޞައްލަ ﷲ ޢަލައިހި ވަސައްލަމަގެ އަރިހަށް މީހަކު އައިސް ދެންނެވިއެވެ. "އޭ ﷲ ގެ ރަސޫލާއެވެ! އަހަރެން ކުރާ ކަމެއްގެ ސަބަބުން މާތް ﷲ އާއި އަދި މީސްތަކުންވެސް އަހަރެންދެކެ ލޯބިވާފަދަ ޢަމަލެއް ބުނެދެއްވަބައްލަވާށެވެ." ޙަދީޘްކުރެއްވިއެވެ. "ازْهَدْ فِي الدُّنْيَا يُحِبَّكَ اللَّهُ،وَازْهَدْ فِيمَا فِي أَيْدِي النَّاسِ يُحِبَّكَ النَّاسُ"\nމާނައީ: "ދުނިޔޭގެ ކަންކަމާމެދު ޒާހިދުވާށެވެ. އޭރުން ތިބާދެކެ ﷲ ލޯބިވެވޮޑިގަންނަވާނެތެވެ. އަދި މީސްތަކުންގެ އަތުގައި ހުންނަ އެއްޗެހި ހޯދުމުން ޒާހިދުވާށެވެ. އޭރުން މީސްތަކުން ތިބާދެކެ ލޯބިވާނެއެވެ." (حديث حسن رواه ابنماجة وغيره بأسانيد حسنة)\nޒުހުދުވެރިވުމަކީ މަދުމިންވަރަކުން ފުއްދައިލުމެވެ. ދުނިޔޭގައި ޒުހުދުވެރިވުމަކީ ދުނިޔޭގެ އެދުވެރިކަމާއި ދަހިވެތިކަން ތިމާގެ ހިތުތެރެއިން ފިލުވައިލުމެވެ.\nދަންނާށެވެ! ދުނިޔޭގެ އެއްޗެތިން މަދުމިންވަރެއް ބޭނުންކުރުމާއި ޒުހުދުވެރިވުމަށް ރަސޫލު ﷲ ޞައްލަ ﷲ ޢަލައިހި ވަސައްލަމަ އެވަނީ ބާރު އަޅުއްވާފައެވެ. އެކަލޭގެފާނުގެ ޙަދީޘްފުޅެއްގައި ވެއެވެ "كُنْ فِي الدُّنْيَا كَأَنَّكَ غَرِيبٌ أَوْعَابِرُ سَبِيلٍ" رواه البخاري\nމާނައީ: "ތިބާއަކީ ބީރައްޓިއްސެއްގެ ގޮތުގައި ނުވަތަ ދަތުރުވެރިއެއްގެ ގޮތުގައި ދުނިޔޭގައި އުޅޭށެވެ."\nއަދިވެސް ބައެއް ރިވާޔަތްތަކުގައި މިފަދައިންވެސްވެއެވެ. "ދުނިޔެއަށް ލޯބިކުރުމަކީ ހުރިހާ ކުށެއްގެ ފެށުމެވެ." މި ޢިބާރާތުން ވާރިދުވެފައިވާ ބަސްފުޅުތައް ޞައްޙަ ނޫންކަމުގައި ޙަދީޘް ޢިލްމުވެރިން ޙުކުމްކުރައްވާފައިއެވެ. ނަމަވެސް މިއީ ބަސްތަކުގެ ތެދުކަން އިސްވެދިޔަ ޙަދީޘްފުޅުތަކުން އެނގެއެވެ.\nދަންނާށެވެ ! ދުނިޔޭގައިވާ ކޮންމެ މީހަކީވެސް މެހެމާނެކެވެ. އަދި އޭނާގެ އަތުގައިވަނީ (ޢާރިޔާއެއްގެ ގޮތުގައި) އަނބުރާ ދޭގޮތަށް ނަގާފައިވާ އެއްޗެކެވެ. އަދި މެހެމާނަކުވިއްޔާ ދާނެއެވެ. އަދި ޢާރިޔާއެއްވިއްޔާ އަބުރާ ދައްކަންޖެހޭނެއެވެ. ދުނިޔެއަކީ ވަގުތީގޮތުން ހުޅުވާލެވިފައިވާ ތަނެކެވެ. އެތަނުން ހެޔޮލަފާ މީހާއާއި ނުބައިނުލަފާ ފާޖިރުންވެސް ކައިހަދައެވެ. ދުނިޔެއަކީ މާތް ﷲ ލޯބިވެވޮޑިގަންނަވާ އެކަލާނގެ ވަލިއްޔުން ރުޅިއަރާ ތަނެކެވެ. އަދި ދުނިޔެ އެދޭ މީހާ އެތަނެއްދެކެ ލޯބިވާ ތަނެކެވެ.\nރަސޫލު ﷲ ޞައްލަ ﷲ ޢަލައިހިވަސައްލަމަ އިރުޝާދު ދެއްވާފައި އެވަނީ ދުނިޔޭގެ އެދުންވެރިކަން ދޫކޮށް އެތަނުގައި ޒާހިދުވެއްޖެ މީހާދެކެ މާތް ﷲ ލޮބިވެވޮޑިގަންނަވާނޭ ކަމުގައެވެ. ﷲ ތަޢާލާ އެކަލާނގެ އަޅުތަކުންދެކެ ލޯބިވެވޮޑިގަތުމަކީ އެމީހުންނާއި މެދު އެކަލާނގެ ރުހިވޮޑިގަތުމެވެ.\nއަދި މީސްތަކުންގެ ލޯބި ހޯދަން އެދޭމީހާ، އެމީހުންގެ އަތުގައިވާ ތަކެތި ހޯދަން އެދުމުން އެއްކިބާވުމަށް އެވަނީ އިރުޝާދު ދެއްވާފައެވެ. އަދި ދުނިޔޭގެ އެދުންވެރިކަން ދޫކޮށްފިމީހަކު، މީސްތަކުންގެ އަތުން އެއްޗެއް ހޯދާކަށް ނޫޅޭނެވެ. އެއީ އެމީހުންގެ އަތުގައި ވާތަކެއްޗާމެދު އެކަކު އެނެކަކު ރުޅިވެރިވެ އެކަކަށްވުރެ އަނެކަކު ކުރިއަރައިދާން މަސައްކަތް އެކުރަނީ ދުނިޔެ ހޯދުމުގައެވެ.\nމާތް ރަސޫލާ ޞައްލަ ﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n"مَنْ كَانَتْ الآخِرَةُ هَمَّهُ جَعَلَ اللَّهُ غِنَاهُ فِي قَلْبِهِ وَجَمَعَ لَهُ شَمْلَهُ وَأَتَتْهُ الدُّنْيَا وَهِيَ رَاغِمَةٌ وَمَنْ كَانَتْ الدُّنْيَا هَمَّهُ جَعَلَ اللَّهُ فَقْرَهُ بَيْنَ عَيْنَيْهِ وَفَرَّقَ عَلَيْهِ شَمْلَهُ وَلَمْ يَأْتِهِ مِنَ الدُّنْيَا إِلَّا مَا قُدِّرَ لَهُ" رواه الترمذي وصححه الألباني.\nމާނައީ: "ތިމާ އެއްމެ އިސްކަމެއް ދޭ އެއްޗަކީ އާޚިރަތް ކަމުގައި ހަދާފި މީހެއްގެ، ހިތުގައި އޭނާގެ ފުދުންތެރިކަން ލައްވަވައެވެ. އަދި އޭނާގެ ކަންތައްތަކުގައި ޘާބިތުކަން ﷲ ލައްވަވައެވެ. އަދި އޭނާގެ ދުނިޔެ އޭނާއާ ބައްދަލުކުރަނީ އޭނާ އެތަނާމެދު ނުރުހޭ ހާލުގައެވެ. އަދި ތިމާ އެއްމެ އިސްކަމެއް ދޭ އެއްޗަކީ ދުނިޔެ ކަމުގައި ހަދައިފި މީހެއްގެ ކަންތައްތައް މާތް ﷲ ބައިބައިކުރައްވައެވެ. އަދި އޭނާގެ ފަޤީރުކަން އޭނާގެ ލޮލުގެ ކުރިމަތީގައި ލައްވަވައެވެ. އަދި އޭނާއަށް ދުނިޔެއިން ލިބެނީ ހަމައެކަނި އޭނާއަށް މިންވަރުކުރައްވާފައިވާ އެއްޗެއް އެކަންޏެވެ."\nމިޙަދީޘްފުޅާމެދު ވިސްނައިލުމުން، އެނގޭގޮތުގައި މާތް ﷲ ހަދުމަކުރާ މީހަކު، އަދި އާޚިރަތަށް ތައްޔާރުވުމުގައިވާމީހާއަށް ދުނިޔޭގެ މަތީ މަޤާމުތަކެއް ބޮޑެތި މުސާރަތަކެއް ގިނަފައިސާތަކަކުން އޭނާގެ ހިތްލެނބިގެނެއް ނުދާނެއެވެ. އެތަކެއްޗަކީ ކޮންމެވެސް ދުވަހަކުން އޭނާ ދޫކޮށްފައި ދާންޖެހޭ ތަކެތިކަން އޭނާ ހަނދާންހުރެއެވެ.\nނަމަވެސް ދުނިޔޭގެ އެދުންވެރިކަމުގައި އުޅޭ މީހާގެ ލޮލުގެ ކުރިމަތީގައި އޭނާގެ ފަޤީރުކަންވެއެވެ. އެބަހީ އޭނާ ފަޤީރުވެދާނެކަމަށް އަބަދުވެސް ކަންބޮޑުވާނެއެވެ. ދުނިޔެއިން ބޮޑު މުސާރަޔާއި، މަތީ މަގާމުތަކާއި ގިނަގުނަ މުދާލަށް އޭނާއެދެވެ. އޭނާގެ ދަހިވެތިކަން ކޮޅުންނުލައެވެ. ނަމަވެސް އޭނާއަށްވެސް ލިބޭނީ އޭނާއަށް މިންވަރު ކުރައްވާފައިވާ އެއްޗެއް އެކަންޏެވެ.\nއުފާވެރިޔަކީ އަބަދަށް ދެމިގެންވާ ފަނާވުމެއްނެތް ޙަޔާތުގެ ނިޢުމަތައް އެދި ހެޔޮ ޢަމަލުތައްކޮށް، އެތަނުގެ ޢަޛާބަށް ނިމުމެއްނުވާކަން އަބަދުމެ ހަނދާނުގައި ބަހައްޓައިގެން އުޅޭ، ފާފަތަކުން އެއްކިބާވުމަށް މަސައްކަތްކުރާ މީހާއެވެ.\nPosted by Mohamed Shafiu at 4:08 AM0comments\nLabels: ނަފްސު, ރަޤާއިޤް, ރުހުން ހޯދުން


Cream jehi banahakah allergic ve, maraa hanguraama kuranee! | Mihaaru\nކްރީމްޖެހި ބަނަހަކަށް އެލާޖިކުވެ، މަރާ ހަނގުރާމަކުރަނީ!\nކްރީމްޖެހި ބަނަހަކަށް އެލާޖިކުވެ ހާލު ދެރަވި މަރިޔަމް ޒައީމާ މޫސާ (މަރީ).--\n18 އޮކްޓޯބަރ 2021 - 06:07\nމަރިޔަމް ޒައީމާ މޫސާ (މަރީ) އިނީ އޭނާގެ މަންމަ ވަރަށް ބޮޑަށް ހާލު ދެރަވެ އައިޖީއެމްއެޗުގައި އެޑްމިޓުކޮށްފައި އޮތުމުން އެ ލޯބިވާ މަންމަގެ ކައިރީގަ އެވެ. އެތަނުގައި އިނދެފައި ބަނޑުހައިވެގެން ނުކުމެ، ހޮސްޕިޓަލުގެ ކެންޓީނުން ގަތީ ކްރީމްޖެހި ބަނަހެކެވެ. އެކަމަކު، އެ ބަނަސް ކެއިތާ މާ ގިނައިރުތަކެއް ނުވެ އޭނާގެ މުޅި ގައި ހިރުވައި، ނޭވާލާން އުނދަގޫވާން ފެށި އެވެ. ވަގުތުން އޭނާ އިމަޖެންސީ ރޫމަށް ގެންގޮސް ފަރުވާދެނިކޮށް، ހިތް ހުއްޓި އައިސީޔޫގައި ބާއްވަން ޖެހުނެވެ.\nއޭގެ ފަހުން މިހާތަނަށް ހަތަރު މަސްވީއިރު ވެސް އުމުރުން 30 އަހަރުގެ އެ ޒުވާނާ ރަނގަޅަށް ހެއެއް ނާރަ އެވެ.\nމާލެ އަށް އުފަން މަރީ އަކީ ވަރަށް ގިނަ ކާ އެއްޗިއްސަށާއި ބޭސްތަކަށް ވެސް އެލާޖިކްވާ މީހެކެވެ. އެލާޖިކް ވެގެން މީގެ ކުރިން ވެސް އެކި ފަހަރު މަތިން އޭނާ ވަނީ ފަރުވާ ހޯދައިފަ އެވެ. އެކަމަކު މިހާ ބޮޑަށް ހާލު ގޯސްވީ މި ފަހަރު އެކަންޏެވެ.\nއައިޖީއެމްއެޗުގައި މަހެއް ވަންދެން ބޭއްވުމަށް ފަހު، އިތުރު ފަރުވާ އަށް އާއިލާ އިން އޭނާ ގެންދިޔައީ އިންޑިއާގެ އަމްރިތާ ހޮސްޕިޓަލަށެވެ.\nމަރީ ގާތުގައި އެހީތެރިޔަކަށް ހުރި، އޭނާގެ ކޮއްކޮ އައިޝަތު ޒައީމާ (އައިޝާ) "މިހާރު" އަށް ކިޔައިދިން ގޮތުގައި މަރީގެ ހިތް ހުއްޓުނީ އައިޖީއެމްޗެއްގެ އިމަޖެންސީ ރޫމުގައި ފަރުވާދިން އިރު އިންޖެކްޝަނެއް ޖެހި ފަހުންނެވެ.\n"ހިތް ހުއްޓުނުތާ ގާތްގަނޑަކަށް 30 މިނެޓު ފަހުން އަލުން ރަނގަޅަށް ވިންދު ޖަހަން ފެށީ. އެ ދިޔަ ވަގުތުކޮޅުގެ ތެރޭގައި ވެސް ބުނި ދެ ފަހަރަކު ހިތް ހުއްޓުނު ވާހަކަ،" އައިޝާ ބުންޏެވެ.\n"އީއާރުން ނެރުނީ ވެންޓިލޭޓަރުގައި ބާއްވައިގެން. ވަގުތުން އައިސީޔޫގައި ފަރުވާދޭން ފެށި."\nއައިސީޔޫގައި ބޭއްވިތާ ފަސް ދުވަސް ފަހުން، ހަށިގަނޑު ކުޑަކޮށް "ސްޓޭބަލް" ވުމުން ސީޓީ ސްކޭނެއް ހެދި އެވެ. އެ ސްކޭނުން އެނގުނީ މަރީގެ ސިކުނޑި ވަރަށް ބޮޑަށް ދުޅަވެފައި ހުރި ކަމެވެ. އޭގެ ފަހުން ހެދި އިތުރު ދެ ސީޓީ ސްކޭނާއި އެމްއާރްއައި ޓެސްޓުތަކުން ދުޅަ ތިރިވާ ކަމަށް ދެއްކިޔަސް، ސިކުނޑި އަށް ލިބިފައި ހުރި ގެއްލުން ބޮޑު ކަމަށް ޑޮކްޓަރުން ބުންޏެވެ.\nއޭގެ ތިން ހަފުތާ ފަހުން އައިސީޔޫ އިން ނެރެ، ރޫމުގައި ބޭއްވި އެވެ. އިންޑިއާ އަށް ގެންދިޔައީ މަރީ އަށް ރާއްޖެ އިން ދެވޭނެ އިތުރު ފަރުވާއެއް ނެތް ކަމަށް ޑޮކްޓަރުން ބުނުމުން އޭގެ ހަފުތާއެއް ފަހުންނެވެ.\n"އަމްރިތާ އަށް ގެނައި ގޮތަށް އަދިވެސް އޮތީ ހޮސްޕިޓަލުގައި އެޑްމިޓުކޮށްފައި،" އައިޝާ ބުންޏެވެ.\nހޭ އެރިޔަސް ހަރަކާތެއް ނުކުރެވޭ\nއަމްރިތާގައި މަރީ ފަރުވާ ހޯދަމުން އަންނަތާ މިހާރު ތިން މަސް ވެއްޖެ އެވެ.\n"ލޯ ހުޅުވާ. އެކަމަކު އެއްވެސް ވަރަކަށް ވާހަކައެއް ނުދެއްކޭ، މާބޮޑަށް ހަރަކާތެއް ވެސް ނުކުރެވޭ،" މަރީގެ މިހާރުގެ ހާލަތު ކިޔައިދެމުން އައިޝާ ބުންޏެވެ.\nއަމްރިތާ އަށް ގެންދިޔަ ފަހުން މިހާރު ތިން ސާޖަރީއެއް ވެސް ކޮށްފި އެވެ. އެ ތިން އޮޕަރޭޝަން ކުރަން ޖެހުނީ އެކޮޅަށް ގެންދިޔަ ފަހުން ހެދި ޓެސްޓުތަކުން އޭނާގެ ސިކުނޑީގައި ފެން ހެދިފައި ހުރިކަން އެނގުމުން، އެ އެއްޗެހި ބޭރު ކުރުމަށްޓަކަ އެވެ. ގިނަ ބޭސްތަކަށް މަރީ އެލާޖިކުވާތީ މި އޮޕަރޭޝަންތައް ކުރަން ވެސް ވަރަށް ގިނަ އުނދަގޫތަކާ ކުރިމަތިވި އެވެ.\nއައިޝާ ބުނި ގޮތުގައި މަރީ ކޮވިޑް ވެކްސިނަށް ވެސް މަރީ އެލާޖިކުވި އެވެ. އެހެންވެ ފުރަތަމަ ޑޯޒް ޖެހުމަށް ފަހު އޭނާ ފަހުން ވެކްސިން ފުރިހަމައެއް ވެސް ނުކުރެ އެވެ.\nއަމްރިތާގައި މަރީ އަންނަނީ ފިޒިއޯ ތެރަޕީ އާއި އޮކްސިޖަން ތެރަޕީ ވެސް ނަގަމުންނެވެ. އޮކްސިޖަން ތެރަޕީގައި 40 ސެޝަން އިނދެ އެވެ. އޭގެ ބަކީ 10 ސެޝަން އޮތްއިރު، ރޯގާ ނުވަތަ އިންފެކްޝަނެއް ޖެހުނަސް މަރީ ރަނގަޅުވާން ވަރަށް ގިނަ ދުވަސް ނަގާތީ އާއި ގިނަ އެންޓިބަޔޮޓިކަށް ވެސް އެލާޖިކު ވާތީ މިކަހަލަ އިތުރު ފަރުވާތައް ދޭން އުނދަގޫވެ އެެވެ.\n"އެކަމަކު މަޑުމަޑުން މިހާރު އެބަ ފެނޭ ކުދިކުދި ތަފާތުތައް. ގައި އަތްލުމުން ސިއްސައިގެން ގޮސް އެ ކަހަލަ ހަރަކާތްތައް ކޮންމެސް ވަރަކަށް ކުރޭ،" އައިޝާ ބުންޏެވެ.\n"ޑޮކްޓަރުން ބުނީ އަހަރެމެން ދައްކާ ވާހަކަ އޭނާ އަށް އިނގޭނެއޭ، އެއަށް ރެސްޕޮންޑް ނުކުރެވުނަސް. ލިބިފައި ހުރި ގެއްލުމުގެ ސަބަބުން އޭނާ އަށް އަދިވެސް ރެސްޕޮންޑު ނުކުރެވެނިއްޔޭ."\nމިދިޔަ ހަފުތާގައި މަރީ ވަރަށް ބޮޑަށް ހާލު ދެރަވެ، އައިސީޔޫ އަށް ވެސް އަލުން ލާން ޖެހުނެވެ. އެއީ ލެޔާއި ކުޑަކަމުދާ ތަކެތީގެ އިންފެކްޝަނެއް ހުރެގެންނެވެ. އަދި އޭނާ ނޭވާލާން އަނގަޔަށް ލައްވާފައި އިން ހޮޅީގެ ސަބަބުން ކަރުގައި އިންފެކްޝަނެއް ވެސް ހުއްޓެވެ. ކާންދެނީ ވެސް ނޭފަތަށް ހޮޅިއެއް ލައްވައިގެންނެވެ.\n"ޑޮކްޓަރުން ބުނެފައި އޮތީ ގިނަ ދުވަސް ވާ ނަމަ އެ ހޮޅި [ކާންދޭ ހޮޅި] ބަނޑަށް ބަދަލުކުރަން ޖެހޭނެއޭ. އަނެއްކާ އެވެސް ސާޖަރީއެއް ކުރިއަށް އޮތް،" އައިޝާ ބުންޏެވެ.\nފިޒިއޯ އާއި އޮކްސިޖަން ތެރަޕީ ނިމުމުން މަރީ ޕްރައިވެޓް ހޮސްޕިޓަލަކަށް ބަދަލުކުރަން ވެސް ޑޮކްޓަރުން ވަނީ ލަފާ ދީފަ އެވެ. އެއީ ބޮޑު ހޮސްޕިޓަލެއްގައި އޮތުމުން އިންފެކްޝަން ޖެހުމުގެ ފުރުސަތު ބޮޑުވާތީ، އެ ފުރުސަތު ކުޑަކުރުމަށް ޓަކަ އެވެ. އެކަމަށް ވެސް އިތުރު ހަރަދުތަކެއް ހިނގާނެތީ އާއިލާ ތިބީ އެހީތެރިކަމަށް ބޭނުންވެފަ އެވެ. މިހާރު ނަގާ ތެރަޕީތަކުގެ 40 ސެޝަން ހަމަވުމުން އާސަންދަ ލިބުން ވެސް ހުއްޓޭނެ ކަމަށް އައިޝާ ބުންޏެވެ.\nމަރީ އަށް އެހީވާން ބޭނުންވާ މައުލޫމާތު މި ލިންކުން ލިބޭ.\nމަރީގެ ނުވަ އަހަރުގެ އަންހެން ކުއްޖަކު ވެސް ހުރެ އެވެ. އައިޝާ ބުނީ މަރީ އަކީ އެކަނިވެރި މައެއް ކަމަށާއި ބައްޕައަކާ ނުލައި އޭނާ އެކަނިމާ އެކަނި، އަމިއްލަ މަސައްކަތުން ދަރިފުޅު ބަލައިބޮޑުކުރަމުން އަންނަތާ މިހާރު އެތައް ދުވަހެއް ވެއްޖެ ކަމަށެވެ.\n"ކުއްޖާ އަށް ވެސް ނަފުސާނީ ގޮތުން ވަރަށް ބޮޑަށް އަސަރު ކޮށްފައި ހުރީ. ވަރަށް ބޮޑަށް ބިހޭވިޔާ ޗޭންޖުވެއްޖެ މި ކަމެއްވީ ފަހުން،" އައިޝާ ބުންޏެވެ.\n"މިހާރު ކުއްޖާ އަށް މަންމަ ނުފެންނަތާ ވެސް ހަތަރަށް މަހަށް ވުރެ ގިނަ ދުވަސްވީ."\nމަރީ ބަލިވި ފަހުން އެ ކުއްޖާ ބަލަނީ އޭނާގެ އާއިލާއިންނެވެ.\nސިއްހަތު އައިޖީއެމްއެޗު ޒުވާނުން\n29 ކޮމެންޓް, 99 ރިއެކްޝަންސް\nހުސްނުވާ އާސަންދަަ ހުސްވެގެން ނުވާނެ! ހުސްވެއްޖެއްޔާ އެވާހަކަ ނޫހުގަ ޖަހާލަދެތި! އޭރަށް ރައްޔިތުންނަށް އެގޭނީ އިންޓަނެޓް ހެން ފެއަރ ޔޫސޭޖް ލިމިޓެއްވެސް އިދެއްޖެއްޔާ. މިފަދަ އޮޅުވާލުން ގާނޫނަކުން ހުއްޓުވެން އެބަޖެހޭ. އަވަސް ޝިފާއަކަށް އެދެން.\nކޮންމެވެސް ބޭފުޅަކު ހުންނަވަން ވެގެން ޓްރޭޑާރސްގެ3ފުލޯ އެއްކޮށް ސަރުކާރުންވަނީ ހިފާފައި ދުވާލަކަށް 10،000 ދިހާހާސް ޑޮލަރަށް، ކީއްތޯވާނީ ސަރުކާރުން މިކުއްޖާފުޅަށް އެހީވެދިނިއްޔާ\nތިބުނާ ބޭޅާ ބޮޑު ގުރޫޕެއް ގޮވައިގެން ރިސޯޓާކުން އައިސް މާލެ ފޭބިތަން ފެނުނު.\nއެލާޖިކް އެވަރަށް ވާ މީހަކަށް ވިޔަސް ވެކްސިން ޖަހަން ހޭބޯނާރާ މިތާ އުޅޭ ޑޮކްޓަރުން އޭނާއަށް ލަފާދިނީ. މިއީ މިގައުމުގައި އުޅޭ ރޯނުއެދުރު ޑޮކްޓަރުންގެ ހާލަތު.\nއަދިވެސް މެޑިކަލް ނެގްލިޖެންސް ބެލުމަށް އެއްވެސް ނިޒާމެއް ނެތް. މީހުން މަރަނީ ހަމަ! ދުނިޔެގެ ވެކްސިން އަދި ފާމަ އުފައްދާ ކުންފުނި ޖީބު ބޮޑު ކުރަން އެންމެ އެހީވަނީ ރާއްޖޭގެ ގަމާރު ޑޮކްޓަރުންނާއި ސިޔާސީ ވެރިން!!!!\nހަމަ ރަނގަޅު ވާހަކައެއް މަމެން ރަށުުގައިވެސް އެލާޖިކް ވާ ކިެްޖަކު އެ ކުއްޖާ މައިންބަފައިން ވެސ އެވަރަށް ކިޔަ ކިޔާ ހުއްޓާ ގެންގޮސް ވެކްސިން ޖަހާލީ އެފަކީރު ހަމައަކަށް އެޅުނީވެސް 1 ޑޯޒް ޖަހއި މަހެއް ވިފަހުން މިއީ މިތާ ތިބޭ ހެލްތް ވީކަރުންނާ ނަރުހުންގެ ވެސް ހާލަތު. މިވެރިން ބޭނުންވަނީ އަވަހަށް ވެކްސިން ޖަހާލާފަ ރަށަށް މީސްމީހުން އަރާ ފޭބޭހެން ހަދަން. ހުސް އަމިއްލަ އެދުން ކުރިޔަށް ނެރޭއިރު ވާނެ ދޯ އަނެކުންގެ ހާލަތުވެސް ބަލައިލަން\nކައްޕަޅި ރަނގަޅަށް ފުޓްބޯޅައަކަށްވެސް ނުވާ ބޯޅައެއް ކުޅޭ ސާފް ޗެމްޕިއަންޝިޕެކޯ ކިޔާ މުބާރާތެއްގެ މެޗަކުން މޮޅުވިޔަސް ތަޅާ ބުރުވަން ލާރި އޮވޭ. ނިކަމެތި ރައްޔިތެއްގެ ފުރާނަ ސަލާމަތްކޮށްލަން ދޭނެ ލާރިއެއް ނެތް. ރަނގަޅަށް ވިއްޔާ ތި އަންހެން މީހާ އަތުން ޖޫރިމަނާއޭ ކިޔާފާ އެކި ނަންނަމުގަ އެތައް ލައްކައެއް އޮންނާނެ ދަމައިގެންފަ\nއަވަސް ފުރިހަމަ ޝިފާއަކަށް އެދެން. އ އާސަންދަ ހުއްޓާލައިގެން ނުވާނެ.\nއެލާޖިކްވާކަން ކުރިން އިގޭއިރު ކީކުރަންތަ ފާޑުފާޑުގެ އެއްޗެހި ކަނީ ހޮސްޕިޓަރ ކާރިވެސްހުރޭ މޭވާވިކާ ފިހާރަތަށް. އަމިއްލަ ސިއްހަތަށް ތިމާއަމިލައިން ވިސްނަންވާނެ ދޯ\nހަގީގަތް ނޭނގޭ ވާހަކަ ނުދައްކާ. ކެންޓީނުން ކެއި ކްރީމްޖެހި ބަނަހުގައި ޕީނަޓް ހާކާފަ ހުރިކަމެއް ނޭނގިހުރެ ކެއި. މައުލޫމާތު ހޯދަން ބޭނުމިއްޔާ އާއިލާއަށް ގުޅާލަދިނުން އެދެން.\nއެލާޖީ ވާގޮތް ކިރިޔާވެސް އިނގޭނަމަ ތިފަދަ ކޮމެންޓެއް ނުކުރާނެ\nކްރީމް ޖެހި ބަނަހަށް، ކުޑަކޮށް ވެސް ޕީނަޓް އަޅާފަ ހުރިކަން އިގުނުނަމަ ނުކާނެ. ޙަގީގަތް އެގެން ބޭނު މިއްޔާ އާއިލާ އަށް ގުޅާ ލާ.\nއެއީ މިންވަރު ކުރެވިފައިވާ ގޮތް ކަމަށްވާތީ. ކިތަންމެ ކަމެއް ކުރިޔަސް މިއަދު އެލާޖިކްވާ ފަދަ "ކްރީމް ބަނަސް" ކެއުމަށް ލިޔެވިފައިވާތީ އެކެވުނީ. އެބަނަސް ކެއި އިރު އެއީ އެލާޖިކް ނުވާ ބަނަހަކަށްވެސް ވީސް. ދުވަހަކުވެސް ބަނަސް ނުކާ މީހަކު ނުކާނެ ކްރީމް ޖެހި ބަނަސްވެސް. މިއީ އާންމުކޮށް ނުހިނގާ ކަހަލަ ހާދިސާއެއް. ކަލެއާ ކޮން ބެހޭކަމެއް އެހެންމީހުން ކާއެއްޗެއްސާ. ކަލޭދޭބަ ހަމައެކަނި މޭވާ ކައިގެން ދިރިއުޅެން.\nއެލާޖިކް ވާމީހަކަށް ރަނގަޅު މައުލޫމާތު ޑޮކްޓަރުން ދޭންޖެހޭ ޚާއްސަ ކޮށް ޕްރޮޓިން ގެބާވައްތަކަކީ ގިނަމީހުން އެލާރޖިކް ވާތަކެތި މީގަ ކުރީމް ބަނަހުގަ ހުގަ ހުރި ކިރަކީ ޕްރޮޓީން\nޢެލާޖިކް ވީ ޕީނަޓް އަށް. ކާކު ތޯ ކުރިމު ޖެހި ބަނަހަކަށް ޕީނަޓް އަޅާނީ.\nއާސަންދަ ހުއްޓޭނެޔޭ، ސުބުހާނަﷲ! ސިޔާސީ މީހާ ނިޔަފަތި ކަނޑަން އާސިއާން ގައުމުތަކުން ހުސްނުވާ އިންޝުއަރެންސް ލިބޭ. ފުޓްބޯޅަމެޗްތަކަށް މިލިއަނުން ޚަރަދުކުރެވޭ. ދިވެހިދަރިއެއްގެ ފުރާނަ ސަލާމަތްކުރަން ލިމިޓެޑް ބަޖެޓް މި އޮންނަނީ\nމިކަހަލަ ނާދިރު ހާލަތް ތަކުގަ އާސަންދަ ހުއްޓިގެން ނުވާނެ އެވެ. ސިޔާސީ އަދި މަޖްލިސްމީހުންގެ ބޭސް ފަރުވާގެ ހަރަދުތަކުގެ ތަފްސީލް ހާމަ ކޮށްލަ ބަލާށެވެ.\nބޮޗުލިޒްމް އާ ހާދަ ވައްތަރު އަލާމާތް ތަކެކޭ. ޑޮކްޓަރެއް ވީމަކާ ނޫން، ހަމަ ބުނެލީ.


Thoddoo ah ihumaluvefai. zinmaa naganee kaaku?\nތޮއްޑޫއަށް އިހުމާލުވެފައި: ޒިންމާނަގަނީ ކާކު؟\nދަނޑުތަކުގައި ހައްދާ ތަކެތި މާރކެޓް ކުރެވޭނެ ގޮތެއް ނެތް\nރަށުގު މަގުތަކުގައި ފެންބޮޑުވެފައިވާއިރު، އެރަށުގެ 32 ގެސްޓް ހައުސްއަށް އެކަމުގެ އަސަރުކުރޭ\nތޮއްޑޫ ތަރައްގީ ކުރުމަށް އެކަށީގެންވާ މަސައްކަތެއް ނުކުރާ ކަމަށް ރައްުޔިތުން ބުނޭ\nކ. މާލެ 23 އޯގަސްޓު 2018 | ބުރާސްފަތި 18:37 5,899\nތޮއްޑޫގެ ބައެއް ރައްޔިތުން އެ ރަށުގެ ކަރާ ދަނޑެއްގައި މަޑުކޮށްލައިގެން - ރާއްޖެއެމްވީ\nއެއީ މުޅި ރާއްޖެއަށް މަޝްހޫރު ތޮއްޑޫއެވެ. ތޮއްޑޫގެ ނަން އަޑުއިވުމާއި އެކު ހިޔާލަށް އަންނަނީ "ތޮއްޑޫ ކަރާ" ގެ ވާހަކައެވެ. އާބާދީގައި 2000 އެއްހާ މީހުން ދިރިއުޅޭ ތޮއްޑޫގެ ގިނަ ރައްޔިތުން ނަފާ ހޯދަނީ ގެސްޓް ހައުސްގް ވިޔަފާރީންނާއި ދަނޑުވެރިކަމުންނެވެ. އާންމު ދަނީ ހޯދުމަށް ބައެއް ރައްޔިތުން މަސްވެރިކަން ކުރާއިރު، މިއިން ކޮންމެ މަސައްކަތެއް ވެސް އެދެވޭ ގޮތުގައި ކުރެވެން އޮތީ ރަށުގެ ތަރައްގީގެ މަސައްކަތްތަށް ކުރިއަށް ގޮސްގެނެވެ. ވީރާނާ ވަމުންދާ އެރަށުގެ ބަނދަރަކީ މަސްވެރިންގެ ކަންބޮޑުވުމެކެވެ. ރަށުގެ ކުނީގެ މައްސަލައާއި، މަގުތަކުގެ މައްސަލަކީ އެރަށުގައި ގެސްޓް ހައުސް ވިޔަފާރި ކުރާ މީހުންގެ ކަންބޮޑުވުމެކެވެ. ދަނޑުވެރިކަން ކުރާ މީހުންގެ ކަންބޮޑުވުމަކީ ހައްދާ ތަކެތި މާރކެޓް ކުރެވޭނެ ގޮތެއް ނެތުމެވެ. ނަން މަޝްހޫރު ތޮއްޑޫގެ ކޮންމެ ރައްޔިތެއްގެ އެތަކެއް ކަންބޮޑުވުންތަކެއް އަބަހުއްޓެވެ.\nތޮއްޑޫ ކައުންސިލް މެމްބަރ އައިޝަތު އާދަމް ވިދާޅުވީ މަސައްކަތްތެރި ރައްޔިތުން ތަކެއް ދިރިއުޅޭ ތޮއްޑޫއަށް ރައީސް ޔާމީންގެ ސަރުކާރުން އިހުމާލްވެފައިވާ ކަމަށެވެ. އެރަށުގެ ތަރައްގީއަށް އެދެވޭ މަސައްކަތަކެއް ކުރެވިފައި ނެތްކަން އޭނާ ވެސް ފާހަގަކުރެއެވެ.\nތޮއްޑޫ ކައުންސިލް މެމްބަރު އައިޝާ ރާއްޖެޓީވީއަށް މައުލޫމާތު ދެނީ\nރަށުގެ މަގުތަކުގެ މައްސަލަ\nތޮއްޑޫގެ މަގުތަކުގައި ތާރު އަޅާ ފައިނުވާތީ އެރަށުގެ ރައްޔިތުން ކަންބޮޑުވުމެއް ފާޅެއް ނުކުރެއެވެ. އެމީހުންގެ ކަންބޮޑުމަކީ އަޑިގުޑަން މަގުތަކުގައި ވާރޭވެހޭ ކޮންމެ ފަހަރަކު ހިނގާ ބިނގާވެ އުޅެން ދަތިވުމެވެ. މިއީ އެންމެ ކުޑަ ކުއްޖާއިން ފެށިގެން ރަށުގެ އެންމެ އުމުރުން ދުވަސްވީ މީހާގެ ވެސް ކަންބޮޑުވުމެކެވެ. މިކަމުގެ ސަބަބުން އެރަށުގައި ހުރި 32 ގެސްޓް ހައުސްއަށް އަސަރުކުރެއެވެ. ގެސްޓުންނަން މަގުމަތިން ހިނގާލެވެން ނެތުމުންނެވެ.\nތޮއްޑޫގައި ގެސްޓް ހައުސް ވިޔަފާރި ކުރާ އަހުމަދު ކަރަމް ބުނި ގޮތުގައި ކޮންމެ އަހަރެއްގެ ގުރީން ޓެކްސްގެ ގޮތުގައި އެތައް ހާސް ރުފިޔާއެއް ކޮންމެ ގެސްޓު ހައުސްއަކުން ސަރުކާރަށް ދައްކާއިރު، ރަށުގެ ތަރައްގީއަށް މަސައްކަތް ނުކުރާތީ ހިތާމަކުރެއެވެ. ރަށު ފެންވަރުގައި ހުރި މައްސަލަތަކުގެ ސަބަބުން ގެސްޓް ހައުސް ވިޔަފާރިއަށް އަސަރުކުރާކަން ފާހަގަކޮށް ބުނީ ތޮއްޑޫގެ ގެސްޓް ހައުސްތަކުން ނަގާ ޓެކްސްއިން ލިބޭ ފައިސާގެ ބައެއް ނަމަ ވެސް ކައުންސިލަށް ލިބޭގޮތް ވެގެންނޫނީ އެދެވޭ ހައްލެއް ނާންނާނެ ކަމަށެވެ.\nތޮއްޑޫ އަކީ ލޯކަލް ޓޫރިޒަމް ކުރިއަރަމުން އަންނަ ރަށެއް، ޖުމްލަ 32 ގެސްޓް ހައުސް ހުރޭ\n"މި ރަށުގައި މިއަދާ ހަމައަށް 4000 އަށް ވުރެ ގިނަ އެނދު އެބަހުރި، މިދިޔަ އަހަރުގެ ތަފާތު ހިސާބު ބެލިއިރު، ހުޅުމާލެ މާފުށި ނަގާފަ އެންމެ ގިނައިން ޓެކްސް ދައްކާފަ އޮތީ ތޮއްޑޫން ކަމަށްވާއިރު، މި ކޮޅުގެ އެއްވެސް ކަމަކަށް އެއްވެސް ހައްލެއް އެއްވެސް ގޮތަކަށް ލިބިފައެއް ނެތޭ، ޓެކްސްގެ ގޮތުގައި ނެގިފީއާއި އެކީ" ގެސްޓް ހައުސް ވިޔަފާރި ކުރާ ކަރަމް ބުންޏެވެ.\n"ރަށުގެ މަގުތަކުގައި ފެންބޮޑުވީމަ މި ހިނގަން ޖެހެނީ ކަކުލާ ހަމައަށް ހެދުން ނަގައިގެން، އިސްޓާކީނަށް އަރާ ހުންނަ މީހަކު އިސްޓާކީން ބާލާ، މިކަހަލަ ގޮތް ގޮތަށް މި ހިނގަނީ، ސައިކަލެއްގައި ދާމީހެއް ވެއްޖެއްޔާ ކައްސާ ލައިގެން ވެއްޓި ތަންތަން މަށާއިގެން ވެސް ދޭ" އެރަށުން ވާހަކަ ދެއްކި އަންހެނަކު ބުންޏެވެ.\nތޮއްޑޫ ކައުންސިލްގެ މެމްބަރު އައިޝަތު އާދަމް ވިދާޅުވީ މަގުތަކުގެ މައްސަލަ ހައްލުކުރަން ސަރުކާރުގެ އެއްބާރުލުން ނުލިބޭ ކަމަށެވެ. މަގުތަކުގެ މައްސަލާގައި ހައުސިންގ މިނިސްޓްރީއަށް ދަންނަވައިގެން ވެސް ލިބޭ ޖަވާބަކީ ބަޖެޓްގައި ނެތް ކަމެއް ކުރެވެން ނެތް ކަމަށެވެ.\nތޮއްޑޫގެ ގިނަ މަގުތަކުގައި ވާރޭވެހުމާއި އެކު ފެންބޮޑުވޭ\nދަނޑުތަކުގައި ހައްދާ ތަކެތި މާކެޓްކުރަން މަސައްކަތެއް ނުކުރޭ\nތޮއްޑޫގެ ކޮންމެ އާއިލާއެއްގައި ދަނޑުވެރިއެއް ހުރެއޭ ބުނުމުން ދޮގަކަށް ނުވާނެއެވެ. ރާއްޖެއަށް ތޮއްޑޫގައި ހައްދާ ކަރާ މަޝްހޫރު ނަމަވެސް، އެރަށުގައި ހައްދަނީ ކަރާ އެކަންޏެއް ނޫނެވެ. ފަޅޯ ، ބަރަބޯ ޗައިނީސް ޗިޗަންޑާ، ބަށި ، މިރުސް ދެން މިހެން ކިޔާނެ ކަމެއް ނެތެވެ. މިއިން އެއްޗެއް ހައްދާ ދަނޑެއް ފެނިއްޖެ މީހާ ކޮސްވާނެއެވެ. އެހެން ނަމަވެސް އެތަކެތި އެކަށީގެންވާ ގޮތަކަށް މާރކެޓް ކުރަން ސަރުކާރުން މަސައްކަތެއް ނުކުރެއެވެ. ދަނޑުވެރިން އަމިއްލައަށް ހައްދާ ތަކެތި މާލެ ގެނެސްގެން ވިއްކައެވެ. އަދި ރިސޯޓްތަކަށް ސަޕްލައި ކުރެއެވެ.\nތޮއްޑޫގެ ފަޅޯއް ދަނޑެއް، އެރަށުގެ ގިނަ ރައްޔިތުން އާންމުދަނީ ހޯދުމަށް ކުރާ މަސައްކަތަކީ ދަނޑުވެރިކަން\n"މިހާރު ކުރާ ގޮތަށް ކުރާނަމަ ކަނޑު ދަތުރު ފަތުރުގެ ދަތިކަން ހުރޭ، މާލެ ގެންގޮސްގެން އެންމެން ކަހަލަ ގޮތަކަށް ވިއްކާނީ، ސަރުކާރުން ތޮއްޑޫ ރައްޔިތުން ހައްދާ ތަކެތި ވިއްކާނެ ފަސޭހަ ގޮތްތަކެއް ރާވަން ޖެހޭ" ތޮއްޑޫ ރައްޔިތަކު ބުންޏެވެ.\nރާއްޖޭގެ އެއް ރަށަކަށް އެންމެ ދަނޑުވެރިން ގިނަ ރަށަކަށް ތޮއްޑޫވާއިރު، އެރަށުގެ އެއްވެސް ދަނޑުވެރިއަކަށް ރައީސް އަބްދުﷲ ޔާމީން ވެރިކަމަށް ވަޑައިގަތުމަށްޓަކައި ކޮންމެ ދަނޑުވެރިއަކަށް މަހަކު ދޭން ވައުދުވި 8000 ރުފިޔާ ނުލިބޭކަން ފާހަގަ ކޮށްލެވެއެވެ.\nމިއީ ތޮއްޑޫގެ ރައްޔިތުންގެ ކަންބޮޑުވުމުންތަކެވެ. ރަށުގެ ތަރައްގީއަށް ފެންބޮވައިގެންފައިވާ ރައްޔިތުންގެ ތަކެއް ދިރިއުޅޭ ތޮއްޑޫއަށް ރައީސް ޔާމީންގެ ސަރުކާރުން އިހްމާލެވެފައިވާ ކަމުގެ ތުހުމަތު އިނގިލި ރައްޔިތުން ދަނީ ދިއްކުރަމުންނެވެ.


25 މޭ 2022 - 05:44 0\nމީގެ ކުރިން ގަލްފްގެ ގައުމަކުން މަންކީޕޮކްސް ފެނިފައެއް ނުވޭ. -- ފޮޓޯ: ރޮއިޓާޒް\nޔުނައިޓެޑް އަރަމް އެމިރޭޓްސް (ޔޫއޭއީ) އިން މަންކީޕޮކްސްގެ ފުރަތަމަ ކޭސް ފެނިފައިވާ ކަމަށް އެ ގައުމުގެ ހެލްތު މިނިސްޓްރީން ބުނެފި އެވެ. މިއީ އެ ބަލި ގަލްފުގެ ގައުމަކުން ފެނުނު ފުރަތަމަ ފަހަރެވެ.\nޔޫއޭއީގެ އޮފިޝަލުން ބުނީ މަންކީޕޮކްސް ޖެހިފައި ވަނީ ހުޅަނގު އެފްރިކާގެ ގައުމަކުން ޔޫއޭއީއަށް އެތެރެވި އުމުރުން 29 އަހަރުގެ އަންހެނެއް ކަމަށެވެ. އޭނާއަށް ދަނީ ސިއްހީ ފަރުވާ ފޯރުކޮށްދެމުންނެވެ.\nޔޫރަޕާއި އުތުރު އެމެރިކާގެ ގައުމުތަކުން މަންކީޕޮކްސްގެ ކޭސްތައް ފެނުން ވަނީ އިތުރުވެފަ އެވެ. މެދުއިރުމަތިން އެ ބަލި އެންމެ ފުރަތަމަ ފެނުނީ އިޒްރޭލުންނެވެ. މަންކީޕޮކްސްއަކީ އެފްރިކާގެ ބައެއް ސަރަހައްދުތަކުން ދޭތެރެ ދޭތެރެއިން ފެންނަ ބައްޔެކެވެ.\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ބުނީ މަންކީޕޮކްސްގެ އަލާމާތްތައް ހުންނާނީ 2-4 ހަފްތާއަށް ކަމަށެވެ. ބައެއް ހާލަތްތަކުގައި ހާލަތު ގޯސްވެ އެވެ. ބަލި ޖެހޭ މީހުންގެ 3-6 ޕަސެންޓް މީހުން މަރުވެ އެވެ.\nއިންސާނުންގެ ގަޔަށް އާއްމުކޮށް މަންކީޕޮކްސް އަރަނީ އެ ބަލި ޖެހިފައިވާ ޖަނަވާރުންނާ "ކްލޯޒް ކޮންޓެކްޓް" ވުމުންނެވެ. ޑަބްލިއުއެޗްއޯއިން ބުނީ މިއީ ފާނަބަސަންދު ފަދައިން އެކެއްގެ ގައިން އަނެކެއްގެ ގަޔަށް އަރާ ވައިރަހެއް ކަމަށެވެ.\nޔޫއޭއީއިން ބުނީ އެ ގައުމުން ކޭސްއެއް ފެނުމާ އެކު ކުރަން ޖެހޭ ތަހުގީގުތައް ފަށާފައިވާ ކަމަށާއި ބަލި މީހާގެ ކޮންޓެކްޓުން ދެނެގަނެ ރައްކާތެރިކަމުގެ ފިޔަވަޅުތައް އަޅަމުންދާ ކަމަށެވެ.\nއަފްގާން ބިންހެލުން: ޔޫއޭއީއިން 30 ޓަނުގެ އެހީ ފޮނުވައިފި


SunOnline: Hiyaa mashrooaa gulhey mauloomaathu hoadhan dr. Muizzu committee ah haaziru kuranee\nހިޔާ މަޝްރޫއާ ގުޅޭ މައުލޫމާތު ހޯދަން ޑރ. މުއިއްޒު ކޮމެޓީއަށް ހާޒިރު ކުރަނީ\nމުއާވިޔަތު އަންވަރު 09 Jul 2020, 18:52\nރައްޔިތުންގެ މަޖިލީހުގެ މާލިއްޔަތު ކޮމެޓީގައި ޑރ. މުއިއްޒު: މިފަހަރު އޭނާ ހާޒިރު ކުރަނީ ގައުމީ ތަރައްގީއާ ތަރިކައިގެ ކޮމެޓީއަށް --- ސަން ފައިލް ފޮޓޯ/ އަހްމަދު އަވްޝަން އިލްޔާސް\nކުރީގެ ރައީސް އަބްދުﷲ ޔާމީންގެ ވެރިކަމުގައި ހުޅުމާލޭ ދެވަނަ ފިޔަވަހީގައި ތަރައްގީ ކުރި ފްލެޓް ތަކާ ގުޅޭ މައުލޫމާތު ހޯދުމަށް އެ ސަރުކާރުގެ ހައުސިން މިނިސްޓަރު ޑރ. މުހައްމަދު މުއިއްޒު، ރައްޔިތުންގެ މަޖިލީހުގެ ގައުމީ ތަރައްގީއާ ތަރިކައިގެ ކޮމެޓީއަށް ހާޒިރުވުމަށް އަންގަވައިފި އެވެ.\nހުޅުމާލޭ ދެވަނަ ފިޔަވަހީގައި "ހިޔާ މަޝްރޫއު" ގެ ދަށުން 7000 ފްލެޓު އަޅާފައިވާއިރު، މި ސަރުކާރުން ވަނީ އޭގެ ތެރެއިން ބައެއް ފްލެޓްތައް ބޮޑުކޮށް ޖުމްލަ ފްލެޓްގެ އަދަދު 6،860 އަށް ތިރިކޮށްފަ އެވެ. އެ މަސައްކަތް ކުރިއަށް ގެންގޮސްފައިވަނީ 434 މިލިއަން ޑޮލަރުގެ ލޯނަކުންނެވެ.\nފްލެޓްތަކުގެ މަސައްކަތް ނުނިމެނީސް މިދިޔަ ސަރުކާރުން ވަނީ ފްލެޓް ލިބޭނެ މީހުންގެ ލިސްޓް އާންމުކޮށްފަ އެވެ. ނަމަވެސް އެކަމުގައި އޮޅުވާލުންތަކެއް ހުރި ކަމެއް ބުނެ މިސަރުކާރުން ވަނީ އެކަން ބެލުމަށް ކޮމިޝަނެއް އެކުލަވާލާފަ އެވެ. އަދި މިހާރު ރައްޔިތުންގެ މަޖިލީހުން ވެސް އެ މައްސަލަ އަންނަނީ ބަލަމުންނެވެ.\nއެކަމާ ގުޅިގެން ޑރ. މުއިއްޒު 'ސަން' އަށް ވިދާޅުވީ، ކޮމެޓީއަށް ހާޒިރުވާން އަންގާފައިވަނީ މިމަހުގެ 16 ވަނަ ދުވަހުގެ 11 ޖަހާއިރަށް ކަމަށެވެ.\n"އަޅުގަނޑު މިހާރު ވެސް މިހުރީ ތައްޔާރަށް. އަޅުގަނޑުގެ ފަރާތުން ދޭން ޖެހޭ ހުރިހާ އެއްބާރުލުމެއް ދޭނަން،" ޑރ. މުއިއްޒު ވިދާޅުވި އެވެ.\nމީގެ ކުރިން ވެސް ޑރ. މުއިއްޒު ވަނީ ރައްޔިތުންގެ މަޖިލީހުގެ ކޮމެޓީއަކަށް ހާޒިރު ކޮށްފަ އެވެ. އެފަހަރު އޭނާ ހާޒިރު ކޮށްފައިވަނީ މާލިއްޔަތު ކޮމެޓީ އަށެވެ. އެއީ ބަދަލުގެ ގޮތުގައި ނޫމަޑި ރިސޯޓްސް އެންޑް ރެސިޑްންސްއަށް 845 މިލިއަން ރުފިޔާ ދިން މައްސަލާގައި މައުލޫމާތު ސާފުކުރުމަށެވެ.


2020 ގައި މީރާއިން އާމްދަނީގެ ގޮތުގައި 10.5 ބިލިއަން ރުފިޔާ...\n2020 ގައި މީރާއިން އާމްދަނީގެ ގޮތުގައި 10.5 ބިލިއަން ރުފިޔާ ބަލައިގަނެފި\nމީރާއަށް ބަލައިގަތް ޖުމްލަ އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީ\n2020 ގައި މީރާއިން ބަލައިގަތް އާމްދަނީގެ ތެރޭގައި 39.13 މިލިއަން އެމެރިކާ ޑޮލަރު ހިމެނޭ\n10 ޖެނުއަރީ 2021 | އާދީއްތަ 17:53\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ)\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) އަށް 2020 ވަނަ އަހަރު ޖުމްލަ 10.5 ބިލިއަން ރުފިޔާ ބަލައިގަނެފައިވާ ކަމަށް މީރާއިން ހާމަކޮށްފިއެވެ. މިއީ 2019 ވަނަ އަހަރާ އަޅައިބަލާއިރު %37.7 ދަށް އަދަދެއް ކަމަށް މީރާއިން މައުލޫމާތުދެއެވެ.\n2020 ވަނަ އަހަރު މީރާއަށް ބަލައިގަތް ޖުމްލަ އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީންއެވެ. އެއީ 41.1 އިންސައްތަ ނުވަތަ 4.31 ބިލިއަން ރުފިޔާއެވެ. ދެވަނައަށް އެންމެ ބޮޑު ބައެއް ހިއްސާކުރަނީ އިންކަމް ޓެކްސްއެވެ. އެއީ %18.0 ނުވަތަ 1.89 ބިލިއަން ރުފިޔާއެވެ. ދެން އެންމެ ބޮޑު އާމްދަނީ ލިބިފައިވަނީ ބީޕީޓީ (1.77 ބިލިއަން ރުފިޔާ ނުވަތަ %16.9) އާއި، ޓޫރިޒަމް ލޭންޑް ރެންޓް (702.78 މިލިއަން ރުފިޔާ ނުވަތަ %6.7) އަދި ގްރީން ޓެކްސް (351.95 މިލިއަން ރުފިޔާ ނުވަތަ %3.4) އިންނެވެ.\n2020 ވަނަ އަހަރު މީރާއިން ބަލައިގަތް އާމްދަނީގެ ތެރޭގައި 296.84 މިލިއަން އެމެރިކާ ޑޮލަރު ހިމެނެއެވެ.\n2020 ވަނަ އަހަރު ލިބިފައިވާ އާމްދަނީގެ ތެރެއިން ޑިސެންބަރު މަހު ބަލައިގަތް ޖުމްލަ އާމްދަނީއަކީ 1.04 ބިލިއަން ރުފިޔާކަމަށް މީރާއިން މައުލޫމާތުދެއެވެ. މިއީ 2019 ވަނަ އަހަރުގެ ޑިސެންބަރު މަހާ އަޅައިބަލާއިރު %34.1 ދަށް އަދަދެކެވެ. މީރާއިން މައުލޫމާތު ދޭ ގޮތުގައި، ޑިސެންބަރު 2019 ގައި ލިބުނު އާމްދަނީ އާ އަޅާބަލާއިރު ޑިސެންބަރު 2020 ގައި ލިބިފައިވާ އާމްދަނީ ދަށްވުމުގެ މައިގަނޑު ސަބަބަކީ ކޮވިޑް-19 އާ ގުޅިގެން ފަތުރުވެރިން ރާއްޖެއަށް ޒިޔާރަތްކޮށްފައިވާ މިންވަރު ދަށްވެފައިވުމުގެ ސަބަބުން ޓޫރިޒަމް ދާއިރާގެ އިޤްތިޞާދީ ހަރަކާތްތައް މަދުވެ، ޓޫރިޒަމް ދާއިރާއިން ޓެކުހުގެ ގޮތުގައި ލިބިފައިވާ އާމްދަނީ ދަށްވެފައިވުން ކަމަށް މީރާއިން ބުނެއެވެ.\nމިގޮތުން، ޖީއެސްޓީ އަދި ގްރީން ޓެކްސް ފަދަ ޓެކުހުން ލިބިފައިވާ އާމްދަނީ ވަނީ ދަށްވެފައެވެ. މީގެ އިތުރުން، 2019 ވަނަ އަހަރުގެ ޑިސެންބަރު މަހުގައި ލީސް ޕީރިއަޑް އެކްސްޓެންޝަން ފީގެ ގޮތުގައި އާމްދަނީ ލިބިފައިވުމަކީ ޑިސެންބަރު 2019 ގައި ލިބުނު އާމްދަނީ އާ އަޅާބަލާއިރު ޑިސެންބަރު 2020 ގައި ލިބިފައިވާ އާމްދަނީ ދަށްވުމުގެ އިތުރު ސަބަބެއް ކަމަށާއި މި ފީ ޑިސެންބަރު 2020 ގައި ލިބިފައި ނުވާ ކަމަށް މީރާއިން ބުނެއެވެ.\nޑިސެންބަރު 2020 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީއެވެ. އެއީ 39.0 އިންސައްތަ ނުވަތަ 404.66 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓް އިން އެވެ. އެއީ %30.1 ނުވަތަ 311.80 މިލިއަން ރުފިޔާއެވެ. މީގެ އިތުރުން، ބީ.ޕީ.ޓީގެ ގޮތުގައި 138.75 މިލިއަން ރުފިޔާ (%13.4)، އިންކަމް ޓެކްސްގެ ގޮތުގައި 50.19 މިލިއަން ރުފިޔާ (%4.8)، ރެސިޑެންޓް ޕަރމިޓް ގޮތުގައި 26.19 މިލިއަން ރުފިޔާ (%2.5) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 105.69 މިލިއަން ރުފިޔާ (10.2%) ހިމެނެއެވެ.